Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί του σχεδίου νόμου του Υπουργείου Παιδείας, Έρευνας και Θρησκευμάτων: «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις». Τον λόγο έχει ο κ. Σαρίδης, Κοινοβουλευτικός Εκπρόσωπος της Ένωσης Κεντρώων.
Ευχαριστώ πολύ. Κύριε Πρόεδρε, κύριε Υπουργέ, κυρίες και κύριοι συνάδελφοι, θα ξεκινήσω την εισήγησή μου με τα λόγια του Υπουργού κ. Γαβρόγλου, ο οποίος χθες από αυτήν εδώ την Αίθουσα επισήμανε πως είναι άλλο πράγμα να διαφωνούμε για το ποιες είναι οι πιθανές λύσεις ενός προβλήματος και άλλο πράγμα είναι να διαφωνούμε γι' αυτό καθαυτό το πρόβλημα, δηλαδή για τη φύση του προβλήματος, ποιο είναι το πρόβλημα ακριβώς. Σας ρωτάω τελικά, αγαπητοί συνάδελφοι, εσάς τους λίγους που είστε μέσα σε αυτή την Αίθουσα, ποιο είναι το πρόβλημα της παιδείας στην Ελλάδα; Αν έπρεπε να διαλέξουμε ένα από τα πολλά ομολογουμένως προβλήματα του εκπαιδευτικού μας συστήματος, ποιο θα ήταν εκείνο το πρόβλημα το οποίο θα επιλέγαμε; Ποιο θα ήταν εκείνο το πρόβλημα που θα έπρεπε να λυθεί άμεσα; Εσείς της Κυβέρνησης του ΣΥΡΙΖΑ ποιο θα επιλέγατε; Εγώ θα έλεγα ότι το μεγαλύτερο πρόβλημα της παιδείας στην Ελλάδα βρίσκεται, αγαπητοί συνάδελφοι, μέσα σε αυτή την Αίθουσα. Από εδώ μέσα ξεκινάνε όλα τα σοβαρότερα και τα χειρότερα προβλήματα του εκπαιδευτικού μας συστήματος. Ο λόγος που το ισχυρίζομαι αυτό είναι πάρα πολύ απλός. Το μήνυμα που σταθερά εδώ και δεκαετίες εκπέμπει η Βουλή των Ελλήνων είναι ότι είμαστε ανίκανοι να κτίσουμε πάνω στο έργο των προηγούμενων. Οι προηγούμενοι εδώ μέσα είναι αυτοί οι οποίοι φταίνε για όλα. Φταίνε πάντα και για πάντα. Από την αρχή της Μεταπολίτευσης μέχρι και σήμερα, για όλα φταίνε οι προηγούμενοι. Δεν υπήρξε ένας Έλληνας Υπουργός - ποτέ, όμως, όχι μόνο από αυτή την Κυβέρνηση, αλλά ποτέ - που να βγει και να πει τη φράση: «Ανεξάρτητα από το αν φταίνε οι προηγούμενοι, το πρόβλημα αυτό είναι μεγάλο, αποτελεί ένα σοβαρό πρόβλημα για τη χώρα μας, για όλους μας, και για αυτόν τον λόγο θα πρέπει όλοι μαζί να κάτσουμε να βρούμε τη λύση του προβλήματος αυτού». Ποτέ δεν ειπώθηκε αυτό. Ποτέ δεν εφαρμόστηκε αυτό. Κυρίες και κύριοι συνάδελφοι, εμείς είμαστε το πρόβλημα της παιδείας στην Ελλάδα. Πόσες μεταρρυθμίσεις έχει υποστεί το ελληνικό εκπαιδευτικό σύστημα; Αμέτρητες. Αν δεν υπήρχαν οι περίφημες φορολογικές μεταρρυθμίσεις, τότε είναι βέβαιο πως το ρεκόρ θα κατείχαν οι εκπαιδευτικές μεταρρυθμίσεις. Τόσες είναι οι μεταρρυθμίσεις στην εκπαίδευση που η απαρίθμησή τους υπήρξε το μοναδικό χειροπιαστό αποτέλεσμα που είχαμε για την απορρύθμιση της παιδείας. Ένας μόνο θεσμός έχει επιβιώσει ως αξιόπιστος και αυτός είναι οι πανελλαδικές εξετάσεις. Όλα τα υπόλοιπα είναι θέμα οπτικής γωνίας ή καλύτερα είναι θέμα κομματικής γραμμής. Για το μόνο που συμφωνούμε είναι πως το σύστημα των πανελλαδικών εξετάσεων έχει κερδίσει την εμπιστοσύνη των Ελλήνων. Από εκεί και πέρα, ξεκινάει το χάος. Αυτό το αντιλαμβάνονται πολύ καλά, ξέρετε, και οι δεκαεπτάχρονοι που πρόσφατα τους δώσαμε το δικαίωμα να ψηφίσουν, την ίδια ώρα που τους λέμε πως τα δύο τελευταία χρόνια της ζωής τους, τα δύο τελευταία δηλαδή χρόνια που πηγαίνουν στο λύκειο, τους είναι τόσο άχρηστα. Και καλά θα κάνουν να δώσουν βάση στα φροντιστήρια και στα ιδιαίτερα μαθήματα προετοιμασίας τους για τις πανελλαδικές εξετάσεις. Αυτή είναι η πρώτη αλήθεια που τους προσφέρουμε κατά την είσοδό τους στην ενήλικη ζωή τους. Η αλήθεια είναι: «Μην εμπιστεύεσαι το σύστημα. Κάνε τις επιλογές σου μόνος σου. Και να κρατάς μικρό καλάθι για όσα ακούς, για όσα σου λένε οι κάθε είδους αρμόδιοι». Ο συνδυασμός αυτής της συμβουλής - «μην ακούς τι λένε, δεν ξέρουν τι τους γίνεται» - με τη διαπίστωση πως για όλα φταίνε οι προηγούμενοι οδηγεί σε τραγικές συνέπειες για την ποιότητα της κοινωνικής συνοχής στη χώρα μας. Η παιδεία, κυρίες και κύριοι συνάδελφοι, καθώς και όλα τα εκπαιδευτικά συστήματα παγκοσμίως, που υπόσχονται να προσφέρουν αυτή την παιδεία στα παιδιά μας - είτε μας αρέσει είτε δεν μας αρέσει - δεν μπορούν παρά να στηρίζονται στο έργο των προηγούμενων. Καμμία επιτυχία του ανθρώπινου είδους δεν ήρθε μέσα σε μία μόνο μέρα. Καμμία εξέλιξη δεν προκλήθηκε μόνο από μία ανακάλυψη. Καμμία πρόοδος δεν επιτεύχθηκε από το έργο ενός και μόνο ανθρώπου. Κάθε βήμα προς τα εμπρός που έχει κάνει η ανθρωπότητα στηρίζεται στα βήματα που έκαναν οι προηγούμενοι. Από τότε που ο άνθρωπος ανακάλυψε τη γραφή, από τότε δηλαδή που η ανθρωπότητα κατάφερε τη μοναδική της νίκη ενάντια στον θάνατο - γιατί αυτό έγινε με τη γραφή - από τότε που οι προηγούμενοι βρήκαν τρόπο να αφήνουν μηνύματα, συμβουλές, τις γνώσεις τους στους επόμενους, από τότε μέχρι και σήμερα η ανθρωπότητα αργά, αλλά με σταθερά βήματα προχωρά προς τα εμπρός, στηριζόμενη πάντα στα έργα των προηγούμενων. Τι ουρανοξύστες, λέει, θα κτίζαμε σήμερα, εάν δεν είχε αποδείξει ο Πυθαγόρας το θεώρημά του; Τι ταξίδια στο διάστημα θα σχεδιάζαμε, αν δεν είχε προηγηθεί ο Ευκλείδης και η γεωμετρία του; Τι είδους θέατρο θα βλέπαμε, εάν δεν είχαν προηγηθεί ο Αισχύλος, ο Ευριπίδης, ο Αριστοφάνης; Στα ζητήματα της παιδείας τα έργα των προηγούμενων αποτελούν φάρο, οδηγό και σύμβουλο για τις απόπειρες προόδου των επομένων. Επομένως εμείς εδώ στην Ελλάδα, το λίκνο του πολιτισμού, αρνούμαστε να επιστρέψουμε σε αυτή την απλή όσο και αδιαμφισβήτητη διαπίστωση, πως αποτελεί δηλαδή θεμέλιο για τα όσα αποφασίζουμε. Η Ένωση Κεντρώων, κυρίες και κύριοι συνάδελφοι, διά του εισηγητή της και υπεύθυνου του τομέα παιδείας είχε καταθέσει εδώ και πάρα πολύ καιρό το πρόγραμμά της. Κατατέθηκε και χθες στα Πρακτικά. Ένα πρόγραμμα, το οποίο βγήκε με πολύ κόπο από την ομάδα που είναι υπεύθυνη για τον τομέα της παιδείας. Ένα πρόγραμμα, που πολλές φορές ο Υπουργός - και αυτό θα πρέπει να το αναγνωρίσουμε - συμπεριέλαβε μέσα στα νομοσχέδιά του κάποιες από τις απόψεις αυτού του προγράμματος. Αν, όμως, σήμερα είχαμε κληθεί να καταθέσουμε τις απόψεις μας σε έναν γόνιμο και δημιουργικό διάλογο, αυτές οι απόψεις θα ήταν οι ακόλουθες: Προαγωγή και απόλυση των μαθητών λυκείου με τη διαδικασία που ήδη έχει περιγραφεί στο πρόγραμμά μας. Εισαγωγή στα ΑΕΙ με εξετάσεις τύπου ΑΣΕΠ και με διαγωνίσματα που θα περιλαμβάνουν σε μεγάλο μέρος το 60% της βαθμολογίας με ερωτήσεις πολλαπλής επιλογής. Ενιαίο λύκειο με γενικό και τεχνολογικό κλάδο. Στον γενικό κλάδο θα διδάσκονται μαθήματα γενικής παιδείας κατά 70% και τεχνολογικής παιδείας κατά 30%, ενώ στον τεχνολογικό κλάδο θα γίνεται το αντίθετο. Απολύτως ισότιμη πρόσβαση των δύο κλάδων στα ΑΕΙ, αλλά και στα διετή προγράμματα. Άμεση δυνατότητα εγγραφής στα διετή προγράμματα αποφοίτων και γενικού λυκείου. Καθιέρωση εξετάσεων για πολίτες άνω των τριάντα ετών για λήψη απολυτηρίου γυμνασίου, εφόσον έχουν αποφοιτήσει από την Α΄ γυμνασίου. Σε περίπτωση αποτυχίας για δύο φορές, η λήψη απολυτηρίου γυμνασίου θα επιτυγχάνεται με φοίτηση σε Γυμνάσιο ή σχολείο δεύτερης ευκαιρίας. Καθιέρωση εξετάσεων για πολίτες άνω των τριάντα πέντε ετών για λήψη απολυτηρίου λυκείου, εφόσον έχουν αποφοιτήσει από την Α΄ λυκείου. Σε περίπτωση αποτυχίας για δύο φορές, η λήψη απολυτηρίου λυκείου θα επιτυγχάνεται με φοίτηση σε λύκειο. Αντίστοιχα και για το ΕΠΑΛ. Οι εκπαιδευτικοί των λυκείων να έχουν μόνο διδακτικό έργο και εφημερίες. Πλήρης απεμπλοκή των εκπαιδευτικών των λυκείων από κάθε γραφειοκρατικό έργο. Στον σκοπό αυτό μπορεί να βοηθήσουν η διαμόρφωση της διοικητικής ομάδας, η θεσμοθέτηση πρακτικής άσκησης στο τελευταίο εξάμηνο σπουδών σε γραμματείες λυκείων των φοιτητών και φοιτητριών ΑΕΙ, Τμημάτων Παιδαγωγικών Σχολών, Σχολών Διοίκησης Επιχειρήσεων, καθώς και σπουδαστών και σπουδαστριών ΙΕΚ. Απασχόληση άνεργων πτυχιούχων ΑΕΙ σε γραμματείες λυκείων, μέσω προγραμμάτων των δήμων, προς απόκτηση εργασιακής εμπειρίας σε διοικητικό έργο. Με το ξεκίνημα της σχολικής χρονιάς άμεσα να καλύπτονται από τους εκπαιδευτικούς της σχολικής μονάδας, κατά προτεραιότητα, τα τμήματα της Γ΄ λυκείου, έτσι ώστε έγκαιρα το καθημερινό πρόγραμμα της τάξης αυτής να είναι πλήρες για τους μαθητές. Αναδιαμόρφωση των θεματικών αντικειμένων του λυκείου σύμφωνα με σχετική πρόταση του ΙΕΠ και συγγραφή νέων βιβλίων σε όλο το φάσμα της εκπαίδευσης, με ξεκίνημα το λύκειο, που είναι και τα παλαιότερα. Καταγραφή και άμεση αξιοποίηση του εργαστηριακού εξοπλισμού των λυκείων. Συγκρότηση διοικητικής ομάδας στα λύκεια με διευθυντή, υποδιευθυντή και αναπληρωτές υποδιευθυντές. Οι αναπληρωτές υποδιευθυντές επιλέγονται όμοια, όπως οι υποδιευθυντές, και λαμβάνουν το μισό επιμίσθιο του υποδιευθυντή. Η θεσμοθέτηση θέσης αναπληρωτή υποδιευθυντή έχει πολλαπλά οφέλη και είναι τιμητική για εκπαιδευτικούς με πολύχρονη εμπειρία. Έχουν όλοι δραστική μείωση διδακτικού ωραρίου. Παρέχουν υποστηρικτικό και καθοδηγητικό έργο στα παιδιά και σε εκπαιδευτικούς της σχολικής μονάδας. Εκπροσωπούν το σχολείο και επιφορτίζονται με την ευθύνη τήρησης και παρακολούθησης όλων των βιβλίων και των διαδικασιών που αφορούν το σχολείο. Θεσμοθέτηση ειδικού εκπαιδευτικού μισθολογίου και λήψη μέριμνας για περιπτώσεις υπερχρεωμένων εκπαιδευτικών. Κυρίες και κύριοι συνάδελφοι, ήταν μερικά από τα σημεία αυτά τα οποία συμπεριλαμβάνονται μέσα στο πρόγραμμα της Ένωσης Κεντρώων για την παιδεία. Είναι σημεία τα οποία αξίζουν να τα δείτε και αξίζουν στο μέλλον να τα υλοποιήσουμε, γιατί μέχρι στιγμής πάρα πολλά από αυτά δεν έχουν υλοποιηθεί. Θα ήθελα, πριν κατέβω από το Βήμα, να πω δυο λόγια για μια τροπολογία, που αποτελεί κατά την ταπεινή μου άποψη μια μικρή νίκη της δημοκρατίας, μια μικρή νίκη του κοινοβουλευτισμού, μια απόδειξη ότι, όταν υπάρχει θέληση, υπάρχει και ο τρόπος. Πρόκειται για τη βουλευτική τροπολογία την οποία είχα την τιμή κι εγώ και την ευθύνη να συνυπογράψω, καθώς πάλεψα με τις όποιες δυνάμεις είχα για να γίνει πραγματικότητα και να δικαιωθεί επιτέλους ο αγώνας των πυροσβεστών μας, ώστε να φτάσουμε σήμερα στο σημείο να τίθεται υπ' όψιν του επισπεύδοντος Υπουργού και να γίνεται δεκτή από μέρους του. Τον ευχαριστώ γι' αυτό, εκ μέρους των ανθρώπων λοιπόν που η ζωή τους θα καλυτερεύσει, εκ μέρους των συμπολιτών μας που η ζωή τους θα γίνει ασφαλέστερη, εξαιτίας αυτής της τροπολογίας, που εμείς της δώσαμε σάρκα και οστά και εσείς την κάνατε αποδεκτή, κύριε Υπουργέ. Η συγκεκριμένη τροπολογία αφορά τους εποχικούς πυροσβέστες που προσελήφθησαν το 2008 και το 2009, έπειτα δηλαδή από τις φονικές πυρκαγιές του 2007, και οι οποίοι κατά την πρόσληψή τους τότε δεν κατείχαν, κατά την εφαρμογή του νόμου, τις προϋποθέσεις που αφορούσαν την προϋπηρεσία - επαναλαμβάνω που αφορούσαν την προϋπηρεσία, - ώστε να ενταχθούν στους πίνακες επιλαχόντων πυροσβεστών πενταετούς υποχρέωσης. Μπορεί ο αριθμός αυτός των πυροσβεστών να είναι μικρός, εκείνων δηλαδή που εξακολουθούν μέχρι σήμερα, αυτή τη στιγμή που μιλάμε, να προσφέρουν σταθερά και αδιάκοπα τις υπηρεσίες τους στο Πυροσβεστικό Σώμα ως εποχικοί πυροσβέστες, έχοντας αποκτήσει πλέον δεκαετή πολύτιμη εμπειρία σε αυτό το αναμφισβήτητα δύσκολο έργο τους, το έργο της δασοπυρόσβεσης, αλλά με την τεράστια συμβολή την οποία έχουμε. Λαμβάνοντας λοιπόν υπ' όψιν αυτή τη δεκαετή πολύτιμη εμπειρία τους και την προσφορά τους στο Πυροσβεστικό Σώμα αλλά και τις επιτακτικές ανάγκες του Πυροσβεστικού Σώματος σε έμπειρο πυροσβεστικό προσωπικό, καθώς και το γεγονός ότι δεν υπάρχει επιβάρυνση στον προϋπολογισμό ούτε για τα λειτουργικά έξοδα εκπαίδευσής τους ούτε καν για τον ατομικό εξοπλισμό τους, προχωρήσαμε σε όλες τις απαραίτητες ενέργειες, ώστε να προτείνουμε στην αρμόδια Υπουργό, στην κ. Γεροβασίλη, την αναγνώριση της προϋπηρεσίας τους και την ένταξή τους πλέον στους αντίστοιχους πίνακες. Αναγνωρίζω - και οφείλω να το αναφέρω αυτό, ώστε να το γνωρίζουν όλοι - ότι βρήκαμε την πόρτα της Υπουργού ανοικτή, η οποία ουσιαστικά με ενδιαφέρον προχώρησε κι εκείνη στην έγκριση της συγκεκριμένης τροπολογίας, η οποία έχει διατεθεί στα κόμματα και περιμένει τη στήριξη όλων ανεξαιρέτως των κομμάτων, γιατί πάρα πολύ απλά είναι δίκαιο, είναι έντιμο και σε αυτόν τον ναό, στον ναό της δημοκρατίας, αυτά τα οποία θα πρέπει εμείς πρωταρχικά να ψηφίζουμε είναι αυτά τα οποία αφορούν και είναι χρήσιμα στους πολίτες. Οι πολίτες αυτής της χώρας είναι πάνω από τα κόμματα. Σας ευχαριστώ πολύ.
Και εγώ ευχαριστώ. Τον λόγο έχει ο Βουλευτής της Νέας Δημοκρατίας κ. Λαζαρίδης.
Σας ευχαριστώ, κύριε Πρόεδρε. Για άλλη μια φορά η παρούσα Κυβέρνηση έχει φέρει ένα νομοσχέδιο με τις διαδικασίες του κατεπείγοντος και μάλλον θα αποτελούσε έκπληξη να ερχόταν με φυσιολογικές διαδικασίες. Και εδώ που πρέπει κανείς να σταθεί με πραγματικά αυστηρά κριτικό τρόπο είναι ότι ειδικά σε νομοσχέδια τα οποία έχουν να κάνουν με ευαίσθητα εθνικά θέματα θα πρέπει κανείς να είναι πολύ προσεκτικός. Και λέω για εθνικά θέματα, γιατί, όταν μιλάμε για την παιδεία, μιλάμε ακριβώς για εθνικά θέματα, γιατί έχουμε να κάνουμε με το παρόν και το μέλλον των παιδιών μας. Άρα πρόκειται για ένα σοβαρό και λεπτό εθνικό ζήτημα και δεν είναι δυνατόν ένα νομοσχέδιο το οποίο έχει περίπου χίλιες διακόσιες με χίλιες τριακόσιες σελίδες να έρχεται με τη διαδικασία του κατεπείγοντος. Σαφώς και θα πρέπει να υποστεί τη βάσανο της κριτικής, θα πρέπει να κάτσουμε όλοι μαζί να το χτενίσουμε εδώ το νομοσχέδιο, να βρούμε τα λεπτά σημεία εκείνα, τα οποία θα πρέπει να βελτιωθούν ή εν πάση περιπτώσει ακόμη και να απορριφθούν και στη συνέχεια να προχωρήσουμε και συναινετικά. Γιατί πρόκειται για ένα νομοσχέδιο που, το επαναλαμβάνω, αφορά την παιδεία, οπότε θα πρέπει να βρούμε εκείνη την κοινή ενωτική συνισταμένη για να μπορέσουμε να συμβάλουμε τα μέγιστα για τα παιδιά. Αλλά όλα αυτά τα θέματα τα εθνικά τα προσεγγίζετε με μια ιδιαίτερη ελαφρότητα. Γιατί πριν από λίγο καιρό ήταν που συζητούσαμε εδώ για τη συμφωνία για τα Σκόπια, αυτή την απαράδεκτη συμφωνία, της οποίας τις συνέπειες δυστυχώς οι Βουλευτές σας τις αντιμετωπίζουν πάνω στη Μακεδονία, ειδικά επάνω στη Μακεδονία. Θυμάστε ότι απ' αυτό το Βήμα είχα πει εγώ ότι αδικείτε αυτή την υπόθεση και θα έπρεπε οι διαδικασίες να μην ήταν συνοπτικές. Εσείς φέρατε εκείνη την υπόθεση πάλι με τη διαδικασία του κατεπείγοντος και μάλιστα πολλοί Βουλευτές εδώ δεν μπορέσαμε να τοποθετηθούμε. Και θα πω και κάτι άλλο, το οποίο το έχω καταγγείλει πολλές φορές. Νοθεύτηκε και η βούληση μάλιστα των ανεξάρτητων Βουλευτών τότε κατά τη διαδικασία της συζήτησης στην επιτροπή. Γι' αυτό, λοιπόν, είναι ζητήματα με τα οποία ίσως είστε μαλωμένοι με τις διαδικασίες τις δημοκρατικές, τις ευαίσθητες εθνικά διαδικασίες και θα πρέπει να αναθεωρήσετε κάποια πράγματα. Επειδή ο χρόνος δεν επιτρέπει, θα σταθώ εγώ στο νομοσχέδιο περιληπτικά σε κάποια σημεία τα οποία χρήζουν ιδιαίτερης προσοχής. Έχουμε να κάνουμε με την αριστεία. Την αριστεία δεν έπρεπε να την αντιμετωπίσετε με ιδιαίτερη ευαισθησία και να φροντίσετε ώστε να δώσετε τα κίνητρα και στα υπόλοιπα παιδιά να προσπαθήσουν και αυτά; Δεν είναι δυνατό να ζούμε σε μια κοινωνία κατά την οποία θα παλεύουν όλοι για να μπορέσουν να έχουν το μέγιστο δυνατό αποτέλεσμα, αλλά ο στόχος σαφώς θα πρέπει να είναι αυτός. Και έχοντας σαν στόχο αυτό, είναι βέβαιο ότι ως κοινωνία θα έχουμε θετικό πρόσημο. Εσείς, αντί να βοηθήσετε αυτά τα σχολεία, να τα αγκαλιάσετε για να έχουν το μέγιστο θετικό αποτέλεσμα, φροντίζετε, όπως προκύπτει μέσα από το νομοσχέδιο διαβάζοντάς το κανείς αυτό, να δημιουργείτε εντελώς διαφορετικές συνθήκες και να έχετε το εντελώς αντίθετο αποτέλεσμα. Από την άλλη, έρχομαι τώρα στα πανεπιστήμια. Απ' ό,τι έμαθα, φροντίσατε κατά τη διαδικασία ακρόασης φορέων να ειδοποιήσετε αυτούς που θα έρχονταν εδώ να καταθέσουν τις απόψεις τους με fax το προηγούμενο βράδυ, ενώ είναι γνωστό ότι οι δημόσιες υπηρεσίες σε καμμία χώρα στον κόσμο δεν λειτουργούν το βράδυ, έχουν συγκεκριμένο ωράριο. Άρα αυτό το φαξ, το οποίο ελήφθη από την υπηρεσία το βράδυ, διαβάστηκε την άλλη μέρα το πρωί, δηλαδή κατά τη διαδικασία της ακρόασης φορέων στη Βουλή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ολοκληρώνω σε ένα λεπτό. Άρα στόχος ήταν να μην έρθουν οι φορείς να καταθέσουν την άποψή τους, γιατί ήταν γνωστό: Το ΑΠΘ, το πανεπιστήμιο πάνω στη Θεσσαλονίκη, είναι αντίθετο. Το Πανεπιστήμιο της Δυτικής Μακεδονίας είναι αντίθετο. Το Πανεπιστήμιο της Κρήτης είναι αντίθετο. Άρα στόχος ήταν να μην έρθουν να καταθέσουν την άποψή τους. Κύριε Πρόεδρε, σε αυτό το σημείο θα κλείσω, γιατί τελειώνει ο χρόνος. Δεν είναι δυνατόν, κύριε Πρόεδρε και κύριοι συνάδελφοι, κανείς να μην είναι αντίθετος σε αυτό το νομοσχέδιο το οποίο δεν συμβάλλει θετικά στην υπόθεση παιδεία. Θα έπρεπε, όπως είπα προηγουμένως, να το συζητήσουμε και να έχουμε τον χρόνο. Δεν το έχουμε αυτό και επομένως είμαστε αρνητικοί και αντίθετοι σε αυτό το νομοσχέδιο. Σας ευχαριστώ.
Και εγώ ευχαριστώ. Ο κ. Βορίδης, Βουλευτής της Νέας Δημοκρατίας, έχει τον λόγο.
Ευχαριστώ, κύριε Πρόεδρε. Στο πολύ σύντομο χρονικό διάστημα που έχω για την παρέμβασή μου, επιτρέψτε μου πάρα πολύ γρήγορα να εκφράσω μια ελαφρά διαφωνία με τον συνάδελφό μου, ο οποίος χαρακτήρισε ότι αντιμετωπίζει, νομίζω, η Κυβέρνηση με ελαφρότητα τα ζητήματα αυτά. Η διαφωνία μου έγκειται στο ότι θεωρώ ότι η Κυβέρνηση αντιμετωπίζει τα πράγματα αυτά με πολύ στοχευμένο και συγκεκριμένο τρόπο, υλοποιώντας, όχι βεβαίως διαδικασίες συναινέσεως, που ψευδώς και προσχηματικά αναφέρεται σε αυτές ο κ. Φίλης, προσπαθώντας να οικοδομήσει δήθεν κλίμα ηρεμίας και άνεσης και νηφαλιότητος στα ζητήματα αυτά, αλλά αντιθέτως θεωρεί ότι υλοποιεί ένα πάρα πολύ συγκεκριμένο σχέδιο. Το σχέδιο αυτό έχει εκφραστεί με συγκεκριμένους τρόπους και έχει και συγκεκριμένες στοχεύσεις. Υπηρετεί αξιακά προτάγματα πάρα πολύ συγκεκριμένα. Παραδείγματος χάριν: Ο εξισωτισμός είναι μια βασική αντίληψη, η οποία καλλιεργείται σε όλες τις παρεμβάσεις που κάνει η Κυβέρνηση και σε αυτό το νομοσχέδιο. Πώς φαίνεται αυτό; Εξισωτισμός, επίθεση, την έχουμε ζήσει στο παρελθόν, στα ιδιωτικά σχολεία. Με ποιο επιχείρημα; Την ταξικότητα. Στην πραγματικότητα σε τι επιτίθεται εδώ η Κυβέρνηση; Στο δικαίωμα της ελεύθερης επιλογής. Αυτό, επίσης, εγγράφεται στη γενική αντίληψη για τον κρατισμό. Μόνο το κράτος έχει δυνατότητα να παρέχει εκπαιδευτικές υπηρεσίες. Εξισωτισμός και κρατισμός. Αυτό το δεύτερο εκφράστηκε και στην αντίρρηση της Κυβέρνησης να δεχθεί την ίδρυση ιδιωτικών πανεπιστημίων μέσα από τη συνταγματική μεταρρύθμιση. Επίσης, εξισωτισμός με την επίθεση η οποία γίνεται στα πρότυπα σχολεία. Γιατί τους αφαιρείτε η δυνατότητα να έχουν δικό τους πρόγραμμα, δικές τους δράσεις και τους αφαιρείται η αυτονομία τους; Γιατί γίνεται αυτό; Γιατί όλο αυτό πρέπει να επανέλθει στο κεντρικό κράτος, προκειμένου να χειραγωγηθούν και να ποδηγετηθούν. Το δεύτερο το οποίο εγγράφεται ως βασικός ιδεολογικός στόχος των παρεμβάσεων που κάνει η Κυβέρνηση είναι φυσικά αυτό το οποίο επίσης είναι απολύτως συμβατό με την ιδεολογία της και αυτό είναι ο εθνομηδενισμός. Επίθεση στις θρησκευτικές αξίες, επίθεση στα θρησκευτικά, πρόταση για τη θρησκευτική ουδετερότητα, που επηρεάζει φυσικά την εκπαίδευση. Όλα αυτά έχουν υλοποιηθεί ή έχουν αποπειραθεί να τα υλοποιήσουν οι κυβερνητικοί και άλλες φορές σταμάτησαν, γιατί τα σταμάτησε το Συμβούλιο της Επικρατείας και άλλες φορές σταμάτησαν, γιατί υπήρξαν θεσμικές και κοινωνικές αντιδράσεις που δεν επέτρεψαν να λειτουργήσουν. Τώρα γίνεται και μια επίθεση - ακούστε, πολύ σημαντικό και πολύ βαρύ ιδεολογικά - στον ίδιο τον τρόπο με τον οποίο κανείς μαθαίνει τη γλώσσα. Λέει: Η επίθεση στα αρχαία ελληνικά, η αποσύνδεσή τους από τις εξετάσεις, όπως και στα λατινικά, είναι ωφελιμιστικό πράγμα και γίνεται για λόγους ωφελιμιστικούς, να έχουμε περισσότερο χρόνο. Καθόλου! Είναι επίθεση στον ίδιο τον τρόπο με τον οποίο κανείς μαθαίνει τη γλώσσα. Η γλώσσα αποτελεί βασικό ταυτοτικό εργαλείο, αλλά η γλώσσα, όπως έχουν πει και οι φιλόσοφοι της νέας Αριστεράς, η γλώσσα είναι η πειθαρχία. Ο κ. Τσίπρας μιλάει και δέχεται μία κριτική από μερίδα του Τύπου, γιατί κάνει γλωσσικά σφάλματα, κάνει γραμματικά σφάλματα και δήθεν, του το αποδίδουν αυτό στο ότι δεν είναι πεπαιδευμένος, αρκετά εκπαιδευμένος. Δεν είναι αρκετά καλλιεργημένος. Όχι. Το βασικό πρόβλημα της γλώσσας της Αριστεράς είναι ότι αρνείται τη βάση της δομής της γλώσσας και γι' αυτό επιτίθεται στα αρχαία ελληνικά, γιατί θέλει να αποσυνδεθεί, γι' αυτό επιτίθεται στα λατινικά, γιατί αρνείται την ιστορικότητα. Γι' αυτό επιτίθεται στην πραγματικότητα, στο σύνολο αυτού του εργαλείου. Ο κ. Μαντάς τώρα που γελάει θα το εκτιμήσει ακόμα περισσότερο, γιατί, όπως ξέρετε, οι φιλόσοφοί σας - κάποιος εξ αυτών - έχουν πει ότι η γλώσσα είναι ο φασισμός. Άρα, λοιπόν…
Ποιος το έχει πει αυτό, κύριε Βορίδη;
Αυτό το έχει πει ο Μπουρντιέ.
Μια παραπομπή.
Εντάξει, θα έρθουμε και με τις παραπομπές μας την επόμενη φορά.
Μια παραπομπή, διότι έχει πεθάνει ο άνθρωπος και δεν μπορεί να…
Πάμε παρακάτω. Αυτό το λέω, γιατί αυτό είναι το ιδεολογικό πλαίσιο. Δεν θα λείψουν, όμως, παρακάτω και αυτό που καθιστούν αυτό το απεχθές ιδεολογικό πλαίσιο, ελκυστικό, τα ρουσφέτια. Και στα ρουσφέτια εδώ θέλω ο κύριος Υπουργός, ο οποίος εξανέστη για την ιδεολογική ανάλυση που έκανα προηγουμένως, να μου εξηγήσει: Θα φτιάχνετε τμήματα με τροπολογίες Βουλευτών; Αυτός είναι ο ορθολογικός τρόπος, με τον οποίο συγκροτείται το πανεπιστήμιο; Θα έρχεται, δηλαδή, ο λαμπρός κ. Γκιόλας, ο οποίος θα λέει «ξέρετε, ας φτιάξουμε ένα τμήμα στο Πανεπιστήμιο Πελοποννήσου, γιατί μου το ζήτησαν οι εκλογείς μου» - καλά, ο κ. Γκιόλας υιοθετεί ένα αίτημα των εκλογέων, δεκτό - και θα έρχεστε εσείς να το νομοθετείτε, επειδή σας το ζητούν οι εκλογείς του κ. Γκιόλα; Αυτός είναι ο τρόπος με τον οποίο θα αναπτύξουμε το πανεπιστήμιο; Αφήνω δε - και κλείνω, κύριε Πρόεδρε, με αυτό - το ότι στην πραγματικότητα αυτό το οποίο κάνετε με τις εξετάσεις αφήνει μετέωρες και κενές τις οικογένειες των μαθητών, οι οποίοι έχουν προετοιμαστεί όλο αυτό το διάστημα. Καταργείτε τώρα την εξέταση των λατινικών και την αντικαθιστάτε για την επόμενη χρονιά. Αυτοί οι άνθρωποι δεν έχουν ήδη προετοιμαστεί για τα λατινικά; Από την επόμενη χρονιά θα ξεκινήσουν; Διπλασιάζετε την ύλη. Το ότι διπλασιάζετε την ύλη δεν δημιουργεί ένα τελείως διαφορετικό περιβάλλον γι' αυτές τις οικογένειες; Όλα αυτά είναι που στην πραγματικότητα, τόσο για λόγους ιδεολογικούς όσο και για λόγους ορθολογικούς, επιβάλλουν τη σταθερή αντίθεσή μας στο νομοσχέδιο αυτό.
Η Αναπληρωτής Υπουργός Εξωτερικών κ. Αναγνωστοπούλου έχει τον λόγο.
Ευχαριστώ, κύριε Πρόεδρε. Ευτυχώς, μίλησε ο κ. Βορίδης πριν από μένα και έδωσε πραγματικά τον αξιακό άξονα της Νέας Δημοκρατίας. Διότι αυτό που ακούσαμε είναι νησίδες αριστείας απομονωμένες από όλο τον υπόλοιπο κόσμο, από όλη την υπόλοιπη κοινωνία. Για εμάς η αριστεία υπάρχει όταν η πρωτοπορία μπορεί να συνδέεται με όσο μεγαλύτερες μάζες του πληθυσμού. Διαφορετικά, δεν μπορεί να υπάρχει. Και αυτό δεν είναι εξισωτισμός, κύριε Βορίδη, είναι ισότητα, πηγή της ελευθερίας. Δεύτερον, η Κυβέρνηση είναι υποχρεωμένη να φροντίζει για τη δημόσια παιδεία. Για σας - το είδαμε και αυτό ξεκίνησε από το 2010 και μετά - είναι αποδόμηση της δημόσιας παιδείας και δημιουργία ανάγκης για ιδιωτική εκπαίδευση, κυρίως ανώτατη εκπαίδευση. Είναι ρουσφετολογία, όταν ένας Υπουργός πιέζεται από τους Βουλευτές, που είναι η αρχή της δημοκρατίας - γιατί έχουμε μπερδέψει τα τελευταία χρόνια μερικά πράγματα - ενώ δεν είναι ρουσφετολογία όταν ένας Υπουργός, μία κυβέρνηση ή ένα κόμμα πιέζεται από επιχειρηματίες για να φτιάξει ιδιωτικά πανεπιστήμια. Δεν θα σχολιάσω τον εθνομηδενισμό. Θεωρώ απαράδεκτο και μόνο τον όρο όταν αναφέρεται σε Έλληνες και Ελληνίδες Βουλευτές. Ούτε θα σχολιάσω την αντίληψη περί γλώσσας, γιατί θα πρέπει να γυρίσουμε πολλούς αιώνες πίσω και δεν θέλω, γιατί θα χάσω από το νομοσχέδιο. Με αυτό το πολυνομοσχέδιο συμπληρώνεται μια στρατηγική για την εκπαίδευση που έχει αυτή η Κυβέρνηση. Μπορεί να διαφωνεί κάποιος, μπορεί να μη διαφωνεί, αλλά είναι μια στρατηγική την οποία είχαμε να δούμε πολλά χρόνια σε αυτή τη χώρα. Λέτε για την τεχνολογική εκπαίδευση ότι καταργείται. Ποιες ήταν οι πραγματικότητες που είχε να αντιμετωπίσει η χώρα στη νέα εποχή που ζούμε; Έχει να αντιμετωπίσει πρώτον, την Ευρώπη των περιφερειών και δεύτερο ένα παγκοσμιοποιημένο περιβάλλον. Άρα χρειάζεται ισχυρή ανώτατη εκπαίδευση, ισχυρά πανεπιστήμια που να μπορούν να λειτουργήσουν ανταγωνιστικά, όπως θέλετε να λέτε εσείς, με το παγκόσμιο περιβάλλον και το ευρωπαϊκό, συν να μπορούν να ενσωματώσουν τις πραγματικότητες που έχουν διαμορφωθεί τόσα χρόνια. Θα μου επιτρέψετε εδώ να διαφωνήσω σε κάτι, ακόμα και με συναδέλφους μου. Δημιουργήθηκαν τμήματα και σχολές σε διάφορες πόλεις επί χρόνια, κάποτε με εντελώς ανορθολογικό τρόπο. Αυτό, όμως, κάλυπτε μια ανάγκη. Χρησιμοποιήθηκε η ανώτατη εκπαίδευση ως μοχλός ανάπτυξης στην περιφέρεια. Δεν είναι κακό. Και οι τοπικές κοινωνίες δεν αγκάλιασαν τα πανεπιστημιακά τμήματα και τα τεχνολογικά τμήματα, δηλαδή τα ΤΕΙ, μόνο για τα σουβλάκια και για τα ενοικιαζόμενα δωμάτια. Γιατί για την ελληνική κοινωνία από τον 19ο αιώνα και μετά ήταν υπερηφάνεια το πανεπιστήμιο, ήταν υπερηφάνεια η ανώτατη εκπαίδευση. Αντί, λοιπόν, αυτή την πραγματικότητα - η οποία κατάντησε να είναι ανορθολογική - να δούμε πώς θα τη μαζέψουμε, με έναν στρατηγικό σχεδιασμό που θα δώσει δύναμη και στα πανεπιστημιακά ιδρύματα και στην τεχνολογική εκπαίδευση, αλλά και στις τοπικές κοινωνίες να συνεργήσουν στην κατεύθυνση πανεπιστημίων, εμείς αρχίσαμε - η Νέα Δημοκρατία με το σχέδιο «ΑΘΗΝΑ» - να διαλύει ανορθολογικά εντελώς τα τμήματα. Θα μου επιτρέψετε να πω δυο κουβέντες - γιατί δυστυχώς δεν έχω χρόνο - για το πανεπιστήμιο της εκλογικής μου περιφέρειες, γιατί ένας Βουλευτής εκφράζει την εκλογική του περιφέρεια. Τι να κάνουμε τώρα; Δεν θα αλλάξουν τους κανόνες της δημοκρατίας. Έχουμε ένα πανεπιστήμιο το οποίο είναι από τα καλύτερα του κόσμου και αυτό σύμφωνα με αυτές τις διεθνείς κατατάξεις. Έχουμε ένα ΤΕΙ της Δυτικής Ελλάδας με κάποια πάρα πολύ καλά τμήματα, αλλά από τη στιγμή που ανωτατοποιήθηκε η τεχνολογική εκπαίδευση, κατάντησε να είναι ουραγός των πανεπιστημίων, γιατί προσπαθούσε να μοιάσει στα πανεπιστήμια. Σημαντικότατοι συνάδελφοι με πολύ σημαντικό ερευνητικό έργο μέσα στα ΤΕΙ δεν είχαν το δικαίωμα για διδακτορικά, δεν είχαν το δικαίωμα για τίποτα τέτοια. Άρα, λοιπόν, αυτές οι συνέργειες ανάμεσα σε θεωρητικές και τεχνολογικές κατευθύνσεις είναι αυτό που δίνουν δύναμη. Αυτές οι συνέργειες ξεκίνησαν πριν από το νομοσχέδιο του Υπουργού. Να σας πω ένα παράδειγμα; Το Τμήμα Κοινωνικής Εργασίας στο ΤΕΙ Δυτικής Ελλάδας ο κ. Αρβανιτόπουλος αποφάσισε εν μία νυκτί να το κλείσει. Εμείς το ανοίξαμε και δεν ανοίξαμε μόνο εκεί. Βλέπω εδώ και μερικούς Βουλευτές της Νέας Δημοκρατίας. Στη Μακεδονία, για την οποία κόπτεστε τόσο και λέτε ότι εμείς είμαστε εθνομηδενιστές κ.λπ., πόσα τμήματα από ΤΕΙ είχαν κλείσει και τα ανοίξαμε ξανά μαζί με Βουλευτές της Νέας Δημοκρατίας που ερχόντουσαν στο Υπουργείο; Αυτό, λοιπόν, το Τμήμα Κοινωνικής Εργασίας με πανάξιους επιστήμονες, που μέσα στην κρίση έπρεπε να του δοθεί ώθηση, αντιθέτως το σχέδιο «ΑΘΗΝΑ» το έκλεισε. Το ανοίξαμε. Οι συνέργειες που με το Παιδαγωγικό Τμήμα του Πανεπιστημίου Πατρών ήταν τεράστιες αυτό το διάστημα. Εκεί θα εξακολουθήσει να συνεργεί και στο νέο νομοσχέδιο και έχω πολλά τέτοια παραδείγματα. Χαίρομαι πάρα πολύ για το Πανεπιστήμιο Πατρών. Εδώ βγαίνει τι θέλει ακριβώς η Νέα Δημοκρατία. Μας λέει από τη μια ότι έχουμε πάρα πολλούς φοιτητές κι ότι θα δίνουμε πολλά πτυχία και την άλλη ότι πρέπει να ανοίξουν ιδιωτικά πανεπιστήμια γιατί οι φοιτητές μας φεύγουν στο εξωτερικό. Άρα, λοιπόν, καταλαβαίνουμε πάρα πολύ καλά τη στόχευση σας. Την είπε άλλωστε ο κ. Βορίδης εντελώς ανοιχτά. Νομική Σχολή. Αφού φεύγουν οι φοιτητές μας στο εξωτερικό και πάνε στα ιδιωτικά, θέλαμε ή δεν θέλαμε; Είναι υποχρέωση του κράτους να δώσει Νομική Σχολή; Εγώ ήθελα στην Πάτρα. Ναι, σε ένα σημαντικό πανεπιστήμιο. Γεωπονική σχολή θέλαμε ή δεν θέλαμε; Και για όλη τη δυτική Ελλάδα. Θέλαμε. Άρα, λοιπόν, ποιος είναι αυτός που υπονομεύει τη δημόσια εκπαίδευση και ποιος είναι αυτός με έναν στρατηγικό σχεδιασμό που προσπαθεί να δώσει καινούργια ώθηση; Εγώ θα έλεγα διαφωνίες ότι σε τέτοια μείζονα νομοσχέδια μπορεί να υπάρχουν, αλλά αυτή η ισοπεδωτική αντιμετώπιση δείχνει ένα πράγμα. Θέλετε ιδιωτική εκπαίδευση. Εμείς θέλουμε δημόσια εκπαίδευση. Αυτή είναι η διαφορά μας. Ευχαριστώ.
Ο κ. Παφίλης, Κοινοβουλευτικός Εκπρόσωπος του Κομμουνιστικού Κόμματος Ελλάδας, έχει τον λόγο.
Ήταν πολύ καλό το πινγκ - πονγκ. Βολεύει και τους δύο. Και τον κ. Βορίδη δηλαδή, τη Νέα Δημοκρατία, και τον ΣΥΡΙΖΑ. Δεν ισχύει τίποτα. Ούτε από αυτά που είπε ο κ. Βορίδης ούτε από αυτά που είπε η κ. Αναγνωστοπούλου. Είστε στο ίδιο τραπέζι. Γιατί το πινγκ - πονγκ παίζεται στο ίδιο τραπέζι και δεν παίζεται ξεχωριστά. Και πώς λέγεται αυτό το τραπέζι; Ευρωπαϊκή Ένωση και καπιταλισμός. Ο διαγκωνισμός είναι ποιος υπηρετεί καλύτερα. Και επειδή γκρινιάζετε, να σας θυμίσω ότι πριν από πολλά χρόνια - το 1996 μπορεί και νωρίτερα, δεν θυμάμαι - ο Βρετανός Επίτροπος Παιδείας έκανε μία διάλεξη στο Μέγαρο Μουσικής - αν δεν κάνω λάθος - στους πρυτάνεις. Είπε προκαλώντας πραγματικά σοκ τότε: «Ξεχάστε τη θεωρία για αποστολή της εκπαίδευσης που θα μορφώνει ολόπλευρα, που θα βοηθάει στη συγκρότηση προσωπικότητας και λοιπά και λοιπά. Η παιδεία πρέπει να υποταχθεί στις ανάγκες της οικονομίας», βλέπε του κεφαλαίου, «και της αγοράς». Είχαν πάθει σοκ, πραγματικά, εκείνη την περίοδο από αυτό. Αυτό υλοποιείτε όλα αυτά τα χρόνια. Αυτό ξεκίνησε η Νέα Δημοκρατία και το ΠΑΣΟΚ μετά από το 1997 μέχρι το 2013 και αυτό συνεχίζει στην ίδια ρότα και ο ΣΥΡΙΖΑ. Ακριβώς στην ίδια ρότα. Επομένως μη μας λέτε τώρα εδώ ότι έχετε μεγάλες διαφορές στην κατεύθυνση. Γι' αυτό και φτιάχνει ένα εκπαιδευτικό σύστημα το οποίο θα παράγει φθηνό, ευέλικτο επιστημονικό δυναμικό. Θέλει ανθρώπους με δεξιότητες - οι μαϊμούδες έχουν δεξιότητες - όχι με κριτική σκέψη. Θέλει υποταγμένους ανθρώπους. Θέλει ένα εκπαιδευτικό σύστημα που θα είναι ολοκληρωτικά στην υπηρεσία της καπιταλιστικής ανάπτυξης. Εκτός αν έχετε κάνει σοσιαλισμό τώρα και δεν το ξέρουμε. Το λέω για τον ΣΥΡΙΖΑ. Σήμερα το σχολείο παρέχει μόρφωση; Παρέχει γενική παιδεία; Κατηγορηματικά όχι. Αυτό έχει να κάνει με το περιεχόμενο, την κατεύθυνση, τις υποδομές, τους καθηγητές. Δεν παρέχει ούτε το ένα ούτε το άλλο. Και όσο προχωράει προσανατολίζεται ακόμα και από τις μικρότερες τάξεις στο κυνηγητό, στο να μπορέσει να περάσει στο πανεπιστήμιο. Μας λέτε ότι είστε υπέρ της δημόσιας δωρεάν εκπαίδευσης. Αλήθεια; Κυρία Αναγνωστοπούλου, πού ζείτε; Σε άλλη χώρα; Και ο κ. Βορίδης λέει ότι ο ΣΥΡΙΖΑ κυνηγάει τη δημόσια εκπαίδευση. Η διαφορά είναι στο πανεπιστήμιο αλλά εξαλείφεται, γιατί αναγνωρίζετε τα πτυχία των διάφορων κολλεγίων και τα ισοτιμάτε. Αυτό τι είναι; Δημόσια εκπαίδευση; Για να δούμε, λοιπόν, πώς ζει μια λαϊκή οικογένεια και τι αντιμετωπίζει. Γιατί εκεί θα κριθεί. Πρώτον, σχολείο υποβαθμισμένο. Δεύτερον, θέλει ξένη γλώσσα; Θα πληρώσει στο φροντιστήριο. Τρίτον, θέλει το παιδί να πάει σε ένα άθλημα ή κάπου αλλού; Θα πληρώσει. Είναι υποχρέωση της εκπαίδευσης ο αθλητισμός ή δεν είναι; Θέλει να μάθει ένα μουσικό όργανο; Θα πληρώσει. Επομένως πληρώνει παντού. Και τα φροντιστήρια πλέον ξεκινάνε από το δημοτικό. Είναι τραγικό αυτό κι όμως υπάρχει. Πώς λέγονται αυτά που φτιάχνουν;
Κέντρα μελέτης.
Κέντρα μελέτης τα λένε τώρα. Είναι φροντιστήρια του δημοτικού. Στο γυμνάσιο τα ίδια και στο λύκειο, βέβαια, υπάρχει εξόντωση. Πληρώνει, λοιπόν, συνεχώς ο εργαζόμενος από την τσέπη του; Γιατί οι πλουτοκράτες δεν έχουν πρόβλημα. Υπάρχουν τα πανεπιστήμια, τα Χάρβαρντ, και τα διάφορα - τα ξέρει ο κ. Γαβρόγλου καλύτερα - όπου μπορούν και στέλνουν τα παιδιά τους. Επομένως να προχωρήσουμε και παρακάτω. Για το πανεπιστήμιο πόσα πληρώνει η λαϊκή οικογένεια; Υπάρχουν φοιτητικές εστίες; Διατροφή; Έξοδα και άλλα, βιβλία βοηθητικά; Πληρώνει, πληρώνει, πληρώνει. Πληρώνει μεταπτυχιακά, γιατί χωρίς μεταπτυχιακά σήμερα ξέρετε τι συμβαίνει. Πληρώνουν όσοι δεν πάνε στο πανεπιστήμιο; ΙΕΚ, όπως τα λένε, κέντρα ελευθέρων σπουδών, κέντρα κατάρτισης, όλα είναι ιδιωτικά. Ποιος τα συντηρεί αυτά; Παιδιά λαϊκών οικογενειών δεν πάνε; Και μετά μας μιλάτε για δημόσια δωρεάν παιδεία; Λίγη ντροπή ή λίγη σεμνότητα δεν βλάπτει. Δυόμισι δισεκατομμύρια είναι μόνο τα φροντιστήρια που πληρώνει ο κόσμος καθημερινά. Πάμε τώρα να απαντήσω σε ορισμένα ζητήματα που τέθηκαν. Εξετάσεις στη Γ΄ λυκείου. Τι λέει η Κυβέρνηση; Όπως κατάντησε η Γ΄ λυκείου καλύτερα να καταργήσουμε τη γενική παιδεία, να πάμε στα τέσσερα μαθήματα, αυτά δηλαδή της κατεύθυνσης και να την κάνουμε ουσιαστικά προπαρασκευαστική χρόνια για τα πανεπιστήμια, δηλαδή ένα ακόμα φροντιστήριο. Μάλιστα λέει ότι έτσι αναβαθμίζεται το λύκειο. Αναβαθμίζεται το λύκειο κόβοντας μαθήματα γενικής παιδείας και φορτώνοντας με εξετάσεις πιο δύσκολες; Γιατί θα γίνουν πιο δύσκολες, που θα είναι περιφερειακές, θα είναι πανελλαδικού τύπου. Μα, τόση κοροϊδία; Πού ζείτε, αλήθεια; Έχετε παιδιά στα σχολεία; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου λίγο χρόνο, κύριε Πρόεδρε. Έχετε παιδιά στα σχολεία; Θα έχουν χρόνο να συζητάνε, όταν κυνηγάνε τον βαθμό; Στη Β΄ λυκείου αυξάνετε και την ύλη και στους υπόλοιπους. Θα συζητάνε, όταν θα κυνηγάνε…
Έχετε εσείς παιδιά στο σχολεία;
Μη με διακόπτετε. Αυτό κόφτε το. Εδώ δεν είναι Χάρβαρντ. Καταλάβατε;
Μα, με ρωτάτε…
Δεν είναι Χάρβαρντ. Θα μας αφήσετε να μιλάμε. Σας διέκοψα καμμιά φορά;
Δεν σας εμποδίζει κανείς, αλλά λέτε ψέματα.
Ακούστε, αυτό το στυλάκι το ειρωνικό δεν ταιριάζει. Είστε Υπουργός Παιδείας, σας λέω ότι φέρνετε το νομοσχέδιο τη Μεγάλη Εβδομάδα που είναι κλειστά τα σχολεία και μου απαντάτε αν είμαστε θρησκευόμενοι στο ΚΚΕ. Δεν ντρέπεστε; Τέτοια μαθήματα δίνετε; Μη συνεχίσω.
Τι σχέση έχει αυτό;
Λέω, λοιπόν, αλήθεια τα παιδιά στη Γ΄ λυκείου, ρωτήστε έναν που έχει παιδιά, θα έχουν χρόνο να κάνουν ελεύθερη συζήτηση κυνηγώντας να πάρουν μεγάλο βαθμό απολυτηρίου, κυνηγώντας να πάρουν μεγάλο βαθμό για να μπουν στα πανεπιστήμια; Ειρωνεία πραγματικά! Και λέτε ότι κάνουμε περιφερειακές εξετάσεις γιατί πιέζουν οι γονείς, λέει, και βάζουν υψηλούς βαθμούς τώρα στα σχολεία στο απολυτήριο. Μα, τι λέτε τώρα; Αν ήτανε έτσι θα σας χαιρέτιζαν οι εκπαιδευτικοί και θα έλεγαν: «Ζήτω η Κυβέρνηση και ο Υπουργός που μας απαλλάσσουν από αυτή τη πίεση». Το αντίθετο συμβαίνει. Και τελικά το πρόσχημα ποιο είναι; Αυτά που λέγανε και οι προηγούμενοι. Αυτά έλεγε και ο μακαρίτης ο Αρσένης, αυτά έλεγε και η Νέα Δημοκρατία. Αναβάθμιση του απολυτηρίου. Μην πω τώρα τι αναβάθμιση έγινε όλα αυτά τα χρόνια, γιατί αυτό ήταν το πρόσχημα και τι θα γίνει και τώρα και τι αξία θα έχει το απολυτήριο στο σημερινό χάος και στη ζούγκλα. Θέλω να πω για τις τροπολογίες που κατέθεσε το Κομμουνιστικό Κόμμα. Καταθέσαμε τροπολογία για κατοχύρωση της βαθμολογίας σε μαθήματα εξετάσεων, ώστε να μην τα δίνει την επόμενη χρονιά. Μας απαντήσατε ότι είναι αδιανόητο. Γιατί είναι αδιανόητο; Ποιον βοηθά αυτή η ρύθμιση; Βοηθά τα παιδιά των λαϊκών οικογενειών; Γιατί, ας υποθέσουμε ότι ένας έχει μια ατυχία σε ένα μάθημα, κάτι έπαθε κι είναι προετοιμασμένος, γιατί θα πρέπει να πάει να ξαναδώσει του χρόνου και τα τέσσερα μαθήματα; Γιατί όταν ίσχυε αυτό το μέτρο, λέτε ότι απέτυχε; Πώς απέτυχε; Ίσα - ίσα βοήθησε πάρα πολλά παιδιά της εργατικής τάξης και λαϊκών οικογενειών με αυτό να μπούνε στα πανεπιστήμια και να γλιτώσουν κάμποσα εκατομμυρίων συλλογικά, να μην πω δισεκατομμύρια. Γιατί αρχίζει νέος κύκλος, νέα φροντιστήρια όλη τη χρονιά. Και μας λέτε ότι είναι αδιανόητο. Και η Νέα Δημοκρατία που κόπτεται, γιατί δεν το υποστηρίζει και το κατάργησε; Το κατάργησε, βέβαια, η Κυβέρνηση ΠΑΣΟΚ. Βέβαια θα πω ότι όταν έχεις πλούτο, δεν μπορείς να καταλάβεις αυτά τα προβλήματα, γιατί τα λαϊκά στρώματα και τα παιδιά των φτωχών και μεσαίων οικογενειών ούτε στο Λάνκαστερ ούτε στο Κέμπριτζ ούτε στο Χάρβαρντ ούτε στο Boston University, ούτε σε διοικητικά συμβούλια εφοπλιστών μπορεί να είναι οι γονείς τους, για να μπορέσουν να σπουδάσουν χωρίς εξετάσεις και με λυμένα όλα τα προβλήματά τους. Μετά μας λέτε για ισότητα και εσείς και οι συριζαίοι. Για ποια ισότητα μιλάμε;
Κύριε Παφίλη, παρακαλώ ολοκληρώνετε.
Ποια ισότητα έχουμε, όταν τα παιδιά των λαϊκών οικογενειών και οι οικογένειές τους καταδικάζονται μια ζωή να κυνηγάνε από κοντά άπιαστα όνειρα, να ξοδεύουν τη ζωή τους για να μορφωθούν τα παιδιά τους και να μπουν και στη σειρά της ανεργίας, αν θέλετε, όταν οι άλλοι τα έχουν λυμένα πριν γεννηθούν ή μόλις γεννηθούν κιόλας; Αυτή είναι η ισότητα που την υπερασπίζεστε; Και βγήκε ο κ. Γεωργιάδης και κόπτεται και λέει ότι όσοι είναι τυχεροί μπορούν να πάνε στα ιδιωτικά και έχουνε λεφτά ή μπορούν να πάνε και στα ξένα. Τυχερό λέγεται αυτό; Όσοι είναι εκμεταλλευτές, όσοι έχουν πλουτίσει από τον ιδρώτα των εργαζομένων που τους καταδικάζουν να τρέχουν όλη τους τη ζωή. Έτσι συμβαίνει αυτό που έλεγε η Αλεΐδα Γκεβάρα «στον καπιταλισμό κάθε γενιά θυσιάζεται για την επόμενη» και όχι αυτό που λέτε ότι θυσιάζει την επομένη και έχετε λανσάρει ότι φταίνε οι πατεράδες που έχτισαν την Ελλάδα και πήραν κάποιους μισθούς που τους άξιζαν πολύ περισσότερο και ότι φταίνε αυτοί γι' αυτά τα χάλια. Αυτό γίνεται. Όταν μια λαϊκή οικογένεια καταφέρνει να έχει ένα εισόδημα, - όταν είχε τουλάχιστον - τι κάνει; Τρέχει μια ζωή για να πληρώσει και να σπουδάσει τα παιδιά της. Το ίδιο συμβαίνει και με τα παιδιά, για να μαζεύεται σε μια χούφτα πλουτοκράτες αμύθητος πλούτος.
Παρακαλώ, κύριε Παφίλη, ολοκληρώνετε.
Ολοκληρώνω. Για τους παλιούς πτυχιούχους των ΤΕΙ εμείς προτείνουμε να δοθεί το δικαίωμα σε όλους τους παλιούς πτυχιούχους πριν το 2001, που θέλουν - γιατί ορισμένοι μπορεί να μη θέλουν - να ισοτιμήσουν τα πτυχία τους. Τι θα γίνουν αυτοί; Είναι χιλιάδες. Γιατί την απορρίπτετε; Λέτε ότι είναι ασαφής. Κάντε τη σαφή. Ας δεχθείτε την αρχή αυτή. Αυτοί οι άνθρωποι τι θα γίνουν, δηλαδή, τώρα; Πώς θα είναι; Κάντε εσείς τη σαφή και συγκεκριμένα να συζητήσουμε με ποια μέτρα μπορεί να γίνει. Την τρίτη που απορρίπτετε θα την πω εδώ, για να την ακούσει ο κόσμος, όσος ακούει. Τι προτείνουμε εμείς; Προτείνουμε μετεγγραφές για ποιους; Για όσους έχουν χαμηλό εισόδημα οικογενειακό, γονείς άνεργους, αδελφούς, αδελφές που σπουδάζουν σε άλλη πόλη, για παιδιά που τα ίδια και οι γονείς τους ανήκουν σε ειδικές κατηγορίες, όπως είναι οι μονογονεϊκές οικογένειες, άνεργοι, τρίτεκνοι, πολύτεκνοι, ΑΜΕΑ. Την απορρίπτετε. Θα το πληρώσετε πολύ ακριβά, γιατί αυτό είναι βαρβαρότητα. Εμείς καλούμε τη νεολαία να συμπαραταχθεί με το ΚΚΕ, γιατί η κοινωνία είναι ώριμη, μπορεί να αλλάξει και θα αλλάξει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε. Είναι εκνευριστικό αυτό. Και πριν δώσατε παραπάνω χρόνο. Η κοινωνία έχει τεράστιες δυνατότητες. Μπορεί να φτιάξουμε μια κοινωνία, τη σοσιαλιστική - κομμουνιστική κοινωνία, όπου ο καθένας θα μπορεί να αναπτύξει ελεύθερα την προσωπικότητά του, όπου θα έχει δικαιώματα στη ζωή και δεν θα ζει στην καπιταλιστική βαρβαρότητα. Μαζί, λοιπόν, με τη νεολαία μπορούμε να το κάνουμε αυτό. Έχουμε τα μηνύματα και στα πανεπιστήμια και αλλού. Άλλωστε η μόνη οργανωμένη νεολαία - ελάτε και στο φεστιβάλ της ΚΝΕ μια φορά να δείτε - συσπειρώνεται στο ΚΚΕ και ας κλείσετε τα μάτια στους ψευτοκαυγάδες. Την ίδια στρατηγική έχουν, τα ίδια αφεντικά, εννοώ πολιτικά, υπηρετούν, και αυτά είναι το κεφάλαιο, η Ευρωπαϊκή Ένωση, η καπιταλιστική βαρβαρότητα.
Κύριε Πρόεδρε, θα μπορούσα να έχω τον λόγο;
Ορίστε, κύριε Υπουργέ.
Θέλω να μιλήσω γι' αυτό που είπε ο κ. Παφίλης για τις μετεγγραφές. Όλα όσα είπατε, κύριε Παφίλη, συμπεριλαμβάνονται στη μοριοδότηση των παιδιών για τώρα. Όλα όσα είπατε. Απλώς δεν γίνεται αυτόματα. Δηλαδή ανάλογα με το πόσοι θα πάνε στο τμήμα α΄ από διάφορα μέρη της Ελλάδος υπάρχει ένα ανώτατο όριο, το οποίο μονίμως το υπερκαλύπτουμε. Είναι μόνο το 15% και το οποίο υπερκαλύπτεται. Πολλές φορές γίνεται και 100%. Όμως όλα όσα είπατε είναι στοιχεία μοριοδότησης. Το λέω διευκρινιστικά.
Αν επιτρέπετε, θα ήθελα να μιλήσω για δέκα δευτερόλεπτα.
Ορίστε, κύριε Παφίλη, έχετε τον λόγο.
Άλλο είναι το μοριοδοτώ και άλλο το παίρνω μετεγγραφή.
Ο κ. Τσιάρας, Βουλευτής της Νέας Δημοκρατίας, θα μιλήσει τώρα αντί του κ. Γκιουλέκα. Ορίστε, κύριε Τσιάρα, έχετε τον λόγο.
Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, συζητάμε για άλλη μια φορά ένα νομοσχέδιο, το οποίο έχει καταφέρει να αναδείξει τη σοβαρή αντιπαράθεση αφ' ενός μεν εντός του ελληνικού Κοινοβουλίου, αλλά αφ' ετέρου από την άλλη πλευρά και σε αυτή την πρωτοβουλία της Κυβέρνησης απέναντι συνολικά στην ακαδημαϊκή κοινότητα. Συζητάμε, ταυτόχρονα, όμως, ένα νομοσχέδιο, το οποίο για άλλη μια φορά αναδεικνύει την απόλυτη ασυνέπεια της Κυβέρνησης και του κυρίου Υπουργού απέναντι σε δεσμεύσεις που έχει αναλάβει, ουσιαστικά, από την πρώτη στιγμή. Και εξηγούμαι. Ο κύριος Υπουργός από την πρώτη στιγμή έλεγε ότι οποιαδήποτε αλλαγή στην τριτοβάθμια εκπαίδευση θα είναι προϊόν διαλόγου, θα είναι προϊόν συμφωνιών, θα είναι προϊόν συναινέσεων και μιας γενικότερης - αν θέλετε - προσέγγισης, η οποία θα έχει σύμφωνα μέρη προς κάθε κατεύθυνση. Πού, αλήθεια, βρίσκεται αυτή η συμφωνία και πού λαμβάνονται υπ' όψιν όλα αυτά τα κριτήρια, τα οποία θεωρητικά έπρεπε να λαμβάνει υπ' όψιν μια κυβέρνηση ή ένας Υπουργός, επιχειρώντας τόσο σοβαρές δομικές αλλαγές στην τριτοβάθμια εκπαίδευση; Πού, αλήθεια, μπορεί κανείς να πει ότι εδώ προχωράμε σε μια μεταρρύθμιση στην τριτοβάθμια εκπαίδευση, όταν η γνώμη της Ανεξάρτητης Αρχής, της ΑΔΙΠ, δεν λαμβάνεται καν υπ' όψιν; Άλλωστε είναι γνωστή - και νομίζω ότι όλοι έχουμε κρατήσει στη μνήμη μας - η ρήση του κύριου Υπουργού περί της χαρτούρας της ΑΔΙΠ, η οποία προφανώς για αυτόν δεν έχει καμμία αξία, όταν υπάρχει μια συγκεκριμένη αρχή η οποία με έναν - θα σας έλεγα - ενδεδειγμένο τρόπο αναδεικνύει και τους λόγους αλλά και τα ακαδημαϊκά κριτήρια, προκειμένου να υπάρχουν αλλαγές στην τριτοβάθμια εκπαίδευση. Μίλησε για διάλογο ο κύριος Υπουργός. Τον διάλογο, κύριε Υπουργέ, πώς τον εννοείτε; Τον εννοείτε, προφανώς, με τους συναδέλφους σας Βουλευτές του ΣΥΡΙΖΑ; Διότι αν πάρω ως κριτήριο το τι συνέβη, ειδικά, στην απορρόφηση του ΤΕΙ Θεσσαλίας από το Πανεπιστήμιο της Θεσσαλίας και, βεβαίως, αυτό το συγκρίνω με όσα ακολούθησαν εκ των υστέρων και τα οποία είναι ουσιαστικά, η βασική συζήτηση σήμερα είμαι βέβαιος ότι θα καταλήξω στο αβίαστο συμπέρασμα ότι ο διάλογος για την Κυβέρνηση είναι μια εσωτερική υπόθεση. Δεν είναι μια υπόθεση η οποία εξελίσσεται με την κοινωνία, εξελίσσεται ενδεχομένως με τα κόμματα της Αντιπολίτευσης, εξελίσσεται με έναν γενικότερο - θα σας έλεγα - τρόπο, με τον οποίο πρέπει μια σοβαρή κυβέρνηση να προχωρά σε μεταρρυθμίσεις και αλλαγές που αφορούν το μέλλον των παιδιών, το μέλλον της ελληνικής κοινωνίας. Και εδώ για άλλη μια φορά ο διάλογος ήταν μια κλειστή υπόθεση μεταξύ ημών και υμών. Αυτά είναι για εσάς, κύριοι συνάδελφοι του ΣΥΡΙΖΑ. Τρίτον, χθες βρεθήκαμε αντιμέτωποι με ένα απίστευτο φαινόμενο. Είναι το γνωστό φαινόμενο, «το φαινόμενο των τελευταίων ημερών της Πομπηίας», Βουλευτές να έρχονται με τροπολογίες και να τις κάνετε δεκτές εσείς, κύριε Υπουργέ, που λέτε ότι η τριτοβάθμια εκπαίδευση πρέπει να είναι προϊόν ενός σοβαρού σχεδιασμού, μιας ακαδημαϊκότητας και μιας αποδοχής. Αλήθεια πού πήγε η αυτοτέλεια των πανεπιστημίων, αγαπητοί πανεπιστημιακοί κύριοι συνάδελφοι; Πού είναι η αυτοτέλεια των πανεπιστημίων, η οργανωτική, η οικονομική αυτοτέλεια των πανεπιστημίων την οποία εσείς υποστηρίζετε; Το μπαλάκι θα πάει μετά στα πανεπιστήμια, για να αποφασίσουν για τα τμήματα; Και ξέρετε για ποιον λόγο έρχεται κάθε συνάδελφος και ζητάει την ίδρυση ενός νέου τμήματος. Και θα αποφασιστεί μετά, εκ των υστέρων από τα πανεπιστήμια; Είναι λογική πολιτικής αυτή; Δηλαδή δεν έχετε διδαχθεί τίποτε; Δεν ξέρετε ότι υπάρχει ένα μεγάλο πρόβλημα - και προφανώς είναι λάθος όλων των προηγούμενων κυβερνήσεων - με την ίδρυση πολλών και διαφορετικών πανεπιστημιακών τμημάτων στην ελληνική περιφέρεια; Και τελικά όλα αυτά τα παιδιά τα οποία θα τελειώσουν κάποτε όλα αυτά τα τμήματα, κύριε Υπουργέ, πού θα αναζητήσουν τα επαγγελματικά τους δικαιώματα; Πού θα είναι κατοχυρωμένα και με ποιον τρόπο θα μπορέσουν να βγουν σε μια αγορά εργασίας, έχοντας ως ανταγωνιστές πτυχιούχους κάποιων άλλων πανεπιστημίων της Ευρώπης; Αυτό δεν απασχολεί κανέναν, κύριοι συνάδελφοι. Φτάσαμε λίγο πριν τις εκλογές και έχουμε την ίδρυση ενός, δύο, τριών νέων πανεπιστημιακών τμημάτων στην εκλογική μας περιφέρεια. Το παρουσιάζουμε πάρα πολύ ωραία και από εκεί και πέρα λέμε ότι με αυτόν τον τρόπο έχουμε καλύψει, ουσιαστικά, ένα μεγάλο κομμάτι της δικής μας υποχρέωσης. Κύριοι συνάδελφοι, ο χώρος της παιδείας προϋποθέτει μια εντελώς διαφορετική αντίληψη και πολύ περισσότερο μια διαφορετική πολιτική προσέγγιση. Είμαι από αυτούς που υποστηρίζουν ότι πρέπει επιτέλους το πολιτικό σύστημα να συνεννοηθεί, ειδικά για ζητήματα που αφορούν στην παιδεία, στην τριτοβάθμια εκπαίδευση, στο μέλλον των παιδιών, στο μέλλον της ελληνικής κοινωνίας. Δυστυχώς, όμως, φαίνεται για άλλη μία φορά ότι η μικροκομματική αντίληψη είναι αυτή η οποία κυριαρχεί και μάλιστα με έναν τρόπο που ξεπερνάει την αντιπαράθεση, που ξεπερνάει την αντιπαράθεση εντός του ελληνικού Κοινοβουλίου, που δημιουργεί πολλά ερωτήματα. Οι κούφιες υποσχέσεις που δεν θα συναντηθούν ποτέ με την πραγματικότητα, μπορεί να δημιουργήσουν την ευδαιμονία της στιγμής για κάποιους από εσάς, αλλά να ξέρετε ότι μεσομακροπρόθεσμα θα δημιουργήσουν ένα πολύ μεγαλύτερο πρόβλημα αφ' ενός μεν δικής σας αξιοπιστίας αλλά και γενικότερα του ελληνικού πολιτικού συστήματος. Εμείς έχουμε μια διαφορετική αντίληψη. Πιστεύουμε σε μια διαφορετική κατεύθυνση για την παιδεία και νομίζω ότι αυτή έχει εκφραστεί, άλλωστε η εισηγήτρια της Νέας Δημοκρατίας, η κ. Κεραμέως, ο Κοινοβουλευτικός Εκπρόσωπος, ο κ. Τζαβάρας, εχθές με τις παρεμβάσεις τους έκαναν σαφές το πώς η Νέα Δημοκρατία αντιλαμβάνεται την τριτοβάθμια εκπαίδευση. Φαίνεται, όμως, για άλλη μία φορά - και εδώ είναι ένα μεγάλο ζήτημα το οποίο θα ήθελα να το επισημάνω, παρά το ότι ξεφεύγει από τη συζήτηση του νομοσχεδίου και δεν συνηθίζω να το κάνω - ότι η αντίληψη της παιδείας για πολλούς από εσάς δεν είναι αυτή που πρέπει. Όταν έχουμε φαινόμενα όπως αυτό που είδαμε μόλις χθες, ενός συναδέλφου σας που κάθεται σε υπουργικά έδρανα, να κατακρίνει με έναν ποταπό τρόπο ένα παιδί που με ηρωισμό ψυχής, που είναι, πραγματικά, παράδειγμα για όλη την ελληνική κοινωνία, που είναι ένα άτομο με ειδικές ανάγκες, και φτάνουμε σε ένα σημείο να το κρίνουμε με αυτόν τον τρόπο, προφανώς φαίνεται καθαρά ότι η παιδεία είναι μια συζήτηση η οποία είναι πολύ μακριά από αυτό που αντιλαμβάνεστε. Και απορώ, πραγματικά, πώς κανείς εξ υμών, από την Κυβέρνηση, δεν βγήκε να καταδικάσει μια τέτοια συμπεριφορά. Κυρίες και κύριοι συνάδελφοι, είναι προφανές ότι όπως και σε πολλά άλλα ζητήματα, η ευθύνη και ο κλήρος πέφτει στην επόμενη κυβέρνηση της Νέας Δημοκρατίας και του Κυριάκου Μητσοτάκη. Η ευθύνη πέφτει στον επόμενο Πρωθυπουργό, αφ' ενός μεν για να κάνει τις απαραίτητες μεταρρυθμίσεις και στην τριτοβάθμια εκπαίδευση, αλλά πολύ περισσότερο να δώσει ένα όραμα στην ελληνική παιδεία, ένα όραμα στους Έλληνες πολίτες και σε όλη την ελληνική κοινωνία για το πού μπορεί και πού πρέπει να πάει η πατρίδα μας την επόμενη μέρα. Ευχαριστώ πολύ.
Κύριε Πρόεδρε, μπορώ να κάνω μία διευκρίνιση.
Ορίστε, κύριε Γαβρόγλου.
Μία διευκρίνιση για να μην υπάρχει παρεξήγηση. Με τις τροπολογίες οι οποίες έγιναν δεκτές ως προς τα καινούργια τμήματα, να ξεκαθαρίσουμε το εξής: Πρώτον, τα δύο τμήματα - το ένα στη Φλώρινα και το άλλο στην Κοζάνη - είναι μετά από συνεννόηση με την πρυτανεία και απόφαση της κοσμητείας της αντίστοιχης σχολής στο Πανεπιστήμιο Δυτικής Μακεδονίας.
Γιατί δεν την φέρνετε εσείς; Οι Βουλευτές κάνουν τη συνεννόηση ή ο Υπουργός;
Ακούστε τι σας λέω. Σας παρακαλώ. Μόνιμα υπάρχει ένας εκνευρισμός.
Κανένας εκνευρισμός.
Μη μου μιλάτε έτσι και μου γυρνάτε το κεφάλι σας, λοιπόν. Ακούστε, να συνεκτιμήσετε.
Τι να ακούσουμε; Αυτά τα φέρνει ο Υπουργός Παιδείας.
Δεύτερον, για το τμήμα στην Έδεσσα υπήρξε αντίστοιχη απόφαση και συνεννόηση με το Διεθνές Πανεπιστήμιο. Τρίτον, για το τμήμα στο Άργος, πράγματι, έγινε από τον Βουλευτή τον κ. Γκιόλα, ενημέρωσα εγώ τον πρύτανη και, προφανώς, θα έπρεπε να είχε ενσωματωθεί στο αρχικό νομοσχέδιο. Άρα μην κάνουμε σπέκουλα γύρω από αυτό.
Αυτά είναι προφάσεις εν αμαρτίαις εν όψει εκλογών. Είναι Μεγάλη Εβδομάδα και ταιριάζει.
Κύριε Γκιουλέκα, έχετε τον λόγο.
Κυρίες και κύριοι συνάδελφοι, θα αρχίσω από αυτό στο οποίο αναφέρθηκε προηγουμένως ο Υπουργός Παιδείας. Όλα αυτά είχαν συμφωνηθεί. Και ερωτώ: Αφού φέρνετε ένα πολυνομοσχέδιο, ένα νομοσχέδιο που διαπερνά όλες τις βαθμίδες της παιδείας… Εσάς ερωτώ, κύριε Υπουργέ. Περιμένω μόλις τελειώσετε.
Αν με ρωτάτε, θα απαντήσω.
Όταν τελειώσω, να απαντήσετε. Πήρατε τον λόγο, είπατε κάτι, πρέπει να το σχολιάσουμε. Αφού, λοιπόν, όλα αυτά ήταν σε συνεννόηση, γιατί δεν περιλαμβάνονταν στο αρχικό σχέδιο; Και γιατί ξαφνικά έρχονται με τροπολογίες της τελευταίας στιγμής; Τι είδους προγραμματισμό και μελέτη κάνετε, πραγματικά, με εμβρίθεια για να αλλάξετε το εκπαιδευτικό μας σύστημα μετά από επίπονη προσπάθεια, και, ξαφνικά, έρχεστε τελευταία στιγμή και περνάτε «κόβε - ράβε - ξήλωνε» τροπολογίες στο νομοσχέδιο για να ικανοποιείτε τα ρουσφέτια σας; Εμείς, λοιπόν, έχουμε άδικο που μιλάμε πέρα από το νομοσχέδιο - έκτρωμα και για ένα νομοσχέδιο - κουρελού; Διότι αυτό είναι. Σας έφεραν τροπολογίες τελευταία στιγμή και ανάλογα με τις εκλογικές ανάγκες των συναδέλφων σας του ΣΥΡΙΖΑ ιδρύετε σχολές. Το πρόβλημα δεν είναι να ιδρύσουμε σχολές, κύριε Υπουργέ. Το πρόβλημα είναι να φτιάξουμε καλύτερο το σύστημα της παιδείας και αν βρήκατε δέκα καλά, να κάνετε άλλα πέντε εσείς, για να συνεχίσουμε και εμείς άλλα πέντε. Θα περίμενε κανείς στον τομέα της παιδείας να συναντηθούμε. Θα περίμενε κανείς να κάνουμε μια συζήτηση για το καλύτερο, να δούμε πώς μπορούμε να βελτιώσουμε το σύστημα αυτό. Αντίθετα πόσο ωραία αισθάνεστε, όταν η σύνοδος των πρυτάνεων είναι αντίθετη, τα περισσότερα πανεπιστήμια είναι αντίθετα, η εκπαιδευτική κοινότητα συνολικά είναι αντίθετη. Η ΟΛΜΕ σας ζητάει να το αποσύρετε. Ολόκληρη η Αντιπολίτευση είναι αντίθετη στο νομοσχέδιό σας. Είναι δυνατόν να κρατάτε εσείς την αυθεντική άποψη για το τι συμφέρει την παιδεία και όλοι οι υπόλοιποι να έχουν άδικο; Επιτρέψτε μου να πω ότι μας κάνει πολύ εντύπωση, μια Κυβέρνηση που μετρά ακόμη λίγους μήνες κυβερνητικής θητείας - δεν ξέρω πότε θα γίνουν οι εκλογές, το αργότερο θα γίνουν τον Οκτώβριο - έρχεται με σπουδή να φέρει ένα νομοσχέδιο - σκούπα για την παιδεία και όχι μόνο αυτό αλλά να το φέρει με πρωτοφανείς διαδικασίες. Ειλικρινά θα έλεγε κανείς ότι αυτό το νομοσχέδιο και ο τρόπος με τον οποίο εισάγεται, θα ήταν πολύ καλό μάθημα στους φοιτητές Πολιτικών Επιστημών για το τι πρέπει να αποφεύγεται στον κοινοβουλευτισμό. Κατατίθεται ένα νομοσχέδιο χιλίων εκατό σελίδων με διακόσια είκοσι έξι άρθρα τα μεσάνυχτα της Τρίτης και συζητείται την επόμενη ημέρα! Δηλαδή μέσα σε ελάχιστες ώρες όλοι εμείς πρέπει να μελετήσουμε το νομοσχέδιο, να ψάξουμε να βρούμε τι πρόβλημα υπάρχει. Από την άλλη πλευρά ακολουθείτε αυτή την εκτροπή - γιατί περί εκτροπής πρόκειται - και στο ζήτημα της ακροάσεως των εξωκοινοβουλευτικών φορέων. Δεν καλείτε τον Πρόεδρο της Συνόδου των Πρυτάνεων, γιατί είχατε τσακωθεί κάποτε μαζί του. Στέλνετε φαξ στον πρύτανη του ΤΕΙ της Δυτικής Μακεδονίας το βράδυ, για να έρθει την άλλη ημέρα στην Αθήνα από την Κοζάνη να παρουσιαστεί εδώ, κάτι το οποίο είναι αδύνατον. Ουσιαστικά, δηλαδή, αποκλείετε τους εκπροσώπους των φορέων ή τουλάχιστον αυτούς οι οποίοι διαφωνούν, με τη μέθοδο την οποία ακολουθείτε. Αισθάνεστε καλά, ως Υπουργός Παιδείας, πραγματικά που, αντί για συναινετικές διαδικασίες, έρχεστε και με αποκλεισμούς προσπαθείτε να περάσετε αυτό το έκτρωμα; Τι προσπαθείτε να περάσετε; Ξεθεμελιώνετε την τεχνολογική εκπαίδευση, ενώ σε ολόκληρη την Ευρώπη - να μη μιλήσω για την Γερμανία, όπου η τεχνολογική εκπαίδευση είναι πάρα πολύ υψηλά και αναβαθμίζεται συνεχώς, όπως σε πάρα πολλά κράτη της Ευρώπης - πραγματικά γίνεται μια προσπάθεια από όλες τις κυβερνήσεις να αναβαθμιστεί, να κατευθυνθούν άτομα και προς αυτές τις τεχνολογικές ειδικότητες. Εσείς αντίθετα, τι κάνετε; Καταργείτε όλα τα ΤΕΙ. Με έπιασαν και μου είπαν μηχανικοί με την πολυτεχνοποίηση που κάνετε το εξής: «Τι θα γίνει με τα επαγγελματικά μας δικαιώματα;». Με έπιασαν μαθητές των ΕΠΑΛ. Βρήκαμε τη μαθητική κοινότητα και συζητήσαμε: «Τι θα γίνει με τις ειδικότητες στις οποίες θέλουν αύριο να πάνε και εσείς τις έχετε καταργήσει;». Όμως τα ΕΠΑΛ ετοιμάζονται για αυτές τις ειδικότητες τις οποίες εσείς καταργείτε. Με έπιασαν οι αισθητικοί - είναι δέκα χιλιάδες άτομα σε όλη την Ελλάδα - και μου είπαν: «Εμείς που σπουδάζουμε τώρα τι θα κάνουμε; Καταργείται το τμήμα μας. Τα επαγγελματικά μας δικαιώματα; Αυτοί που τελείωσαν;». Αφήνετε, δηλαδή, ολόκληρη την εκπαίδευση με αυτό το «ράβε - ξήλωνε» σε ένα χάος κυριολεκτικά και όχι μόνο αυτό. Βλέπετε ότι διαφωνούν. Σας το είπα: Το Πανεπιστήμιο Θεσσαλονίκης, το μεγαλύτερο πανεπιστήμιο της χώρας, το Αριστοτέλειο, διαφωνεί. Το Πανεπιστήμιο της Κρήτης διαφωνεί. Το Εθνικό Μετσόβιο Πολυτεχνείο διαφωνεί. Διαφωνούν όλα τα πανεπιστήμια της χώρας. Διαφωνούν τα τεχνολογικά εκπαιδευτικά ιδρύματα. Παρ' όλα αυτά, εσείς προχωρείτε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σας παρακαλώ, τελειώνω σε ένα λεπτό. Είχαμε κάνει ένα Διεθνές Πανεπιστήμιο και μάλιστα, προσπαθούσαμε να το αναβαθμίσουμε και έρχεστε, κύριε Υπουργέ και συγχωνεύετε ΤΕΙ, πανεπιστήμια, χωρίς κανένας να ξέρει ποια θα είναι η κατεύθυνση πλέον ενός ιδρύματος που θα έπρεπε πραγματικά να αποτελεί πόλο έλξεως για να μπορέσουμε να φέρουμε παιδιά από τη Νοτιοανατολική Ευρώπη να σπουδάσουν εδώ, στην Ελλάδα. Αντί, λοιπόν, να κάνουμε αυτά, αντί να φέρουμε τα παιδιά μας από την Πρίστινα να έρθουν να σπουδάσουν εδώ, τα παιδιά μας από το Βελιγράδι, από το Βουκουρέστι, από τη Σόφια, εμείς συνεχίζουμε να θέλουμε να δημιουργούμε αυτά τα προβλήματα και να κάνουμε, πέραν όλων των άλλων, εξαγωγή και φοιτητών. Πάρτε, για παράδειγμα, την τριτοβάθμια εκπαίδευση. Τι καταφέρνετε στην τριτοβάθμια εκπαίδευση, απολυτήριο δύο ταχυτήτων; Πού ακούστηκε ότι ο καθένας θα επιλέγει τα θέματα και, άρα, αν εγώ είμαι τυχερός, θα μπορώ να εισάγομαι από τη δευτεροβάθμια στην τριτοβάθμια εκπαίδευση με ένα απολυτήριο που θα έχει άλλο βαθμό δυσκολίας να το αποκτήσω από ένα άλλο απολυτήριο ενός άλλου παιδιού το οποίο σπουδάζει σε μία άλλη περιοχή και τα θέματα που του έβαλαν να διαγωνιστεί σε εκείνη την περιοχή θα είναι αντίστοιχα ευκολότερα ή δυσκολότερα; Αυτό είναι ισονομία; Είναι δυνατόν το σύστημα της παιδείας να μην είναι αντικειμενικό; Αναφορικά με τα πρότυπα σχολεία, κάναμε πρότυπα σχολεία. Αντί να αναβαθμίσουμε αυτά τα πρότυπα σχολεία, έρχεστε εσείς και ουσιαστικά καταργείτε την αυτονομία τους, καθώς παίρνετε στο Υπουργείο Παιδείας όλες τις αρμοδιότητες. Αυτό το λέτε νομοσχέδιο που πραγματικά προάγει την παιδεία; Δυστυχώς, ξεθεμελιώνει την παιδεία. Όμως και ο τρόπος με τον οποίο νομοθετείτε - επαναλαμβάνω - είναι ένας τρόπος ο οποίος δεν τιμά ούτε εσάς ούτε την Κυβέρνησή σας και μας αναγκάζετε, αντί να συζητήσουμε τι θα μπορούσαμε αύριο να προσθέσουμε σε ένα δικό σας οικοδόμημα, να συζητούμε αναγκαστικά σήμερα ότι θα πρέπει η επόμενη κυβέρνηση της Νέας Δημοκρατίας να αλλάξει όλο αυτό το έκτρωμα, για να μπορέσει να εφαρμόσει ένα τελείως διαφορετικό πρόγραμμα εκπαίδευσης, ένα πρόγραμμα εκπαίδευσης που να αντιστοιχεί και να ωφελεί όλους τους Έλληνες.
Κυρίες και κύριοι συνάδελφοι, θα ήθελα να σας ανακοινώσω ότι σύμφωνα με το άρθρο 72 του Κανονισμού της Βουλής, έχει υποβληθεί αίτηση διεξαγωγής ονομαστικής ψηφοφορίας Βουλευτών του Κομμουνιστικού Κόμματος Ελλάδας επί της αρχής και επί του άρθρου 100 του σχεδίου νόμου του Υπουργείου Παιδείας, Έρευνας και Θρησκευμάτων: «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις». Θα διενεργηθεί μαζί με την αίτηση της Νέας Δημοκρατίας. Προχωρούμε με τον κ. Γεώργιο Βαρεμένο, Βουλευτή του ΣΥΡΙΖΑ και Β΄ Αντιπροέδρου της Βουλής. Ορίστε, κύριο Βαρεμένο, έχετε τον λόγο.
Κύριοι συνάδελφοι, τι συμβαίνει πολλές φορές ακριβώς σ' αυτήν εδώ την Αίθουσα; Ανεβαίνουν ομιλητές, αναπέμπουν ύμνους στον διάλογο και την ίδια ώρα, ενδεχομένως και οι ίδιοι αυτοί έχουν εύκολες τις λέξεις. Πολλές φορές δεν τις αρθρώνουν, αλλά τις φτύνουν προς το πρόσωπο του πολιτικού τους αντιπάλου, κυριολεκτικά όπως έγινε χθες με τον Κοινοβουλευτικό Εκπρόσωπο της Νέας Δημοκρατίας στην αρχή αυτής της διαδικασίας, ο οποίος εμφανίστηκε σ' αυτήν εδώ την Αίθουσα μια μέρα μετά τη μαύρη επέτειο της 21ης Απριλίου, για να απευθύνει απαράδεκτους και προσβλητικούς ισχυρισμούς για τη λειτουργία του Κοινοβουλίου, μιλώντας για ψηφίσματα και αφήνοντας υπονοούμενα ότι λειτουργούμε σαν συμβατικές συνελεύσεις άλλων εποχών. Σοβαρά; Είναι σοβαρά αυτά τα πράγματα; Σας λέω το εξής: Εδώ μέσα υπάρχουν πάρα πολλοί δικηγόροι, ενδεχομένως και καλοί. Καμμιά φορά έχουν στο τσεπάκι έτοιμες εκφράσεις εύχρηστες. Όμως, δεν είναι πρωτοδικείο η ελληνική Βουλή να καθίσεις απέναντι τον πολιτικό αντίπαλο και πάση θυσία να το καταδικάσεις, ακόμα και αν έχεις την καλύτερη εντύπωση γι' αυτόν, γιατί αυτό λέει το επαγγελματικό καθήκον. Δεν είναι αυτό η Βουλή. Ποιον ωφελεί αυτή η χθεσινή ακρότητα; Ωραία, κάναμε το σόου για επικοινωνιακούς λόγους. Ποιον ωφελεί σε τελευταία ανάλυση; Ποιον; Αυτόν τον ακραίο αυτής της πτέρυγας που κατά τα άλλα άλλες φορές καταγγέλλουμε; Αυτόν ωφελεί; Ανέβηκε εδώ και ο κ. Τσιάρας προηγουμένως κι ανέπεμψε κι αυτός άλλον έναν ύμνο προς τον διάλογο. Ο διάλογος δεν ανεβαίνει στα κεραμίδια. Ο διάλογος καμμιά φορά απαιτεί χαμηλόφωνο κλίμα, για να είναι παραγωγικός. Και τι είπε ο κ. Τσιάρας; Κάνατε διάλογο, λέει, με τον εαυτό σας. Να σας πω κάτι; Όχι τώρα, αλλά εδώ και χρόνια, συζητάμε αυτό το θέμα σε περιφερειακά συνέδρια, πριν ακόμα γίνει χαρτί αυτό το νομοσχέδιο, αρκετά πριν, αλλά και μετά, με δημάρχους που ανήκουν στο κλίμα της Νέας Δημοκρατίας και με φορείς που οι διοικήσεις τους ανήκουν επίσης εκεί. Ξέρετε ποιοι δεν εμφανίζονταν ποτέ; Οι Βουλευτές της Νέας Δημοκρατίας! Ούτε μία φορά! Ούτε μία! Και υπήρχε το εξής - ας το πούμε έτσι - «σουρεαλιστικό» σε πρώτη άποψη: Οι Βουλευτές του ΣΥΡΙΖΑ να προσπαθούμε με τους φορείς και τους δημάρχους που σας περιέγραψα προηγουμένως, να καταλήξουμε κάπου. Γιατί δεν έρχονταν οι Βουλευτές της Νέας Δημοκρατίας; Γιατί; Υπάρχουν δυο εκδοχές. Αλλά, πριν σας παραθέσω τις εκδοχές θα σας πω το εξής. Το σχέδιο «ΑΘΗΝΑ» εκπονήθηκε μια σκοτεινή και ασέληνο νύχτα και παρουσιάστηκε - δεν είναι εδώ ο κ. Τσιάρας - εν ονόματι τίνος; Της αυτοτέλειας των πανεπιστημίων; Εγώ προσωπικά εκλιπαρούσα τον τότε Υπουργό τον κ. Αρβανιτόπουλο για έναν στοιχειώδη διάλογο, εάν θέλετε να οπλιστεί και με επιχειρήματα, σε αυτή τη διαδικασία του σχεδίου «ΑΘΗΝΑ».
Πού δεν παρουσιαζόμαστε; Πείτε μας επειδή δεν το κατάλαβα.
Οι Βουλευτές, στην Περιφέρειά μου στην Αιτωλοακαρνανία δεν παρουσιάστηκαν ποτέ, σε οποιαδήποτε συνάντηση για αυτό το θέμα. Ποτέ!
Για ποιο θέμα;
Για αυτό που συζητάμε, για τα πανεπιστημιακά ιδρύματα, στις περιφέρειές μας.
Κλήθηκαν;
Όχι! Να μας πείτε πού κληθήκαμε και δεν ήρθαμε. Γιατί εγώ ξέρω για τον εαυτό μου.
Να σας πω, κύριε Μπούρα, καθίστε ήρεμα.
Πείτε μας.
Παρακαλώ, κύριε Βαρεμένε, μην κάνετε διάλογο.
Κύριε Πρόεδρε, με διακόπτουν. Δεν γίνεται.
Μην κάνετε διάλογο.
Δεν γίνεται με διακόπτουν.
Να απαντήσετε στην ερώτησή μου.
Κύριε Μπούρα, σας παρακαλώ, όχι διάλογο.
Κύριε Μπούρα, εγώ τον θέλω τον διάλογο.
Και εγώ.
Τον θέλω τον διάλογο, αλλά όχι με αυτούς τους όρους της χασμωδίας, όχι με αυτούς τους όρους.
Σας παρακαλώ.
Δώστε μου λίγο χρόνο τώρα, κύριε Πρόεδρε, δεν το κάνω συχνά. Λέω, λοιπόν, το εξής. Η καλή εκδοχή είναι ότι δεν έχουν θέση. Η κακή εκδοχή είναι αυτή που πιθανώς αποκρύπτεται. Ποια είναι η θέση σας για τα περιφερειακά πανεπιστήμια, ποια είναι η θέση σας; Τα θέλετε; Να τα σηκώσετε να τα πάτε πού; Πείτε μας! Να τα πάτε πού; Γιατί αυτό, αποφεύγετε αυτήν την υπόσχεση, γιατί άμα την κάνετε θα είναι απειλή, δεν θα είναι υπόσχεση, θα είναι απειλή για αυτόν που θα σας ακούσει. Πείτε μας, λοιπόν, τα θέλετε και πώς τα θέλετε; Να είναι ενταγμένα στις ανάγκες της κάθε περιοχής;
Δεν απαντάτε στην ερώτησή μου.
Απαντώ, λοιπόν, και μάλιστα με τον πιο εναργή τρόπο. Πείτε τι θέλετε, πού τα θέλετε και εάν δεν τα θέλετε πού θα τα πάτε; Πείτε το στον ελληνικό λαό. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αντιπροέδρου]] Κοιτάξτε να δείτε η Ελλάδα έχει αλλάξει. Μετά τους οδικούς άξονες και άλλα έργα, το Μεσολόγγι και το Αγρίνιο απέχουν από την Πάτρα μερικά λεπτά. Τη Ναύπακτο τη χωρίζει μια γέφυρα με την Πάτρα. Στον κόσμο έγιναν άλλου είδους αλλαγές, κύριε Βορίδη. Εδώ υπάρχουν συνέργειες και απονομή πτυχίων πανεπιστημίων που μπορεί το ένα να βρίσκεται στη μια άκρη της Ευρώπης και το άλλο στην άλλη άκρη. Και λοιπόν, πού θα βάλουμε σύνορα; Εγώ λέω το εξής, να είναι τα ιδρύματα ενταγμένα στις ανάγκες της κάθε περιοχής, τις παραγωγικές και τις άλλες ανάγκες και κατά την προσωπική μου άποψη να είναι και κύτταρα πνευματικής, πολιτιστικής ζωής. Εγώ προσωπικά επειδή προσπαθούσα να κάνω ένα Μουσείο Καπνού, μετά από μια παραχώρηση του Υπουργείου Αγροτικής Ανάπτυξης, ενός κτηρίου και προσπάθησα να μπει σε αυτήν τη διαδικασία το Πανεπιστήμιο Πατρών, να αποκτήσουν αυτά τα ιδρύματα μια οντότητα πολιτιστική και πνευματική, πέρα από το ότι θα καλύπτουν αυτές τις ανάγκες που ανέφερα προηγουμένως. Λέω, λοιπόν, ότι η συναίνεση στο θέμα της παιδείας είναι πάρα πολύ καλή και αναγκαία. Είναι καλή η συναίνεση. Κάποια φορά οδηγεί στο να αποφεύγουμε αυτό το ράβε - ξήλωνε, το αιώνιο που γίνεται στην ελληνική πολιτεία στο θέμα της παιδείας. Αλλά για να υπάρξει συναίνεση, πρέπει να ερχόμαστε στον διάλογο.
Σε λίγο θα έρθει ο κ. Μητσοτάκης.
Όχι, σε λίγο θα έρθει ο κ. Μητσοτάκης, ανεβαίνουμε σε αυτό το Βήμα. Θα έρθει. Και τι θα κάνει ο κ. Μητσοτάκης όταν έρθει, αυτό είναι το ερώτημα.
Θα ξηλώσει αυτά που κάνατε!
Σας το έθεσα, αποφεύγετε να απαντήσετε και έχετε λόγο που το κάνετε. Σας ευχαριστώ πολύ.
Σε λίγο θα έρθει. Καθίστε να τον ακούσετε.
Ο Βουλευτής κ. Τσιάρας, ζητεί άδεια ολιγοήμερης απουσίας στο εξωτερικό από 1η Μαΐου έως 5 Μαΐου 2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Προχωρούμε με τον Κοινοβουλευτικό Εκπρόσωπο της Χρυσής Αυγής τον κ. Χατζησάββα. Ορίστε, κύριε Χατζησάββα, έχετε τον λόγο.
Ευχαριστώ, κύριε Πρόεδρε. Μεγάλη Εβδομάδα νομοθετούμε για ακόμα μια φορά. Θα μου πείτε, εδώ έτυχε την ημέρα της Παναγίας να φέρετε για ψήφιση μνημόνιο. Το ανεπίτρεπτο, όμως, που συνεχίζει την κατάσταση που προϋπήρχε είναι ότι στις 23.20΄ μας ήρθε ενημέρωση, όταν κατατέθηκε το νομοσχέδιο, ότι την άλλη μέρα το πρωί έπρεπε να προλάβουμε όλοι οι Βουλευτές της επαρχίας να είμαστε στην Αθήνα, για να παρευρεθούμε στη συγκεκριμένη επιτροπή. Η ξεκάθαρη νοοτροπία του ΣΥΡΙΖΑ συνεχίζεται και σ' αυτό το νομοσχέδιο, το οποίο είναι συνέχεια των προηγούμενων και θέλει να ισοπεδώσει και την παιδεία, όπως ισοπέδωσε όλα τα υπόλοιπα τα τελευταία τέσσερα χρόνια που κυβερνά. Εμείς έχουμε να σας προτείνουμε σχέδιο για την παιδεία, αλλά δεν θα σας το πούμε, γιατί δεν θα μπορούσατε να το καταλάβετε λόγω του ότι εμπεριέχει μέσα έννοιες, όπως είναι η πατρίδα, το έθνος, το χρέος για το έθνος, το χρέος για την πατρίδα. Απορώ πώς διαβάζετε κάποια κείμενα, όπως παραδείγματός χάριν την «Ασκητική» του Καζαντζάκη, που είναι γεμάτη από τέτοιες έννοιες. Κατανοείτε τι λέει, όταν μιλάει για έθνος, όταν μιλάει για χρέος προς τη φυλή; Τακτοποιείτε την κομματική σας πελατεία. Ανοίγετε σχολές, κλείνετε σχολές, λέτε ότι τα ΤΕΙ θα τα κάνετε ΑΕΙ, αλλά μάλλον περισσότερο μοιάζει σαν τα ΤΕΙ να τα κάνετε ΑΕΙ. Η δικαιολογία, την οποία έχετε για όλη αυτήν την κατάσταση, είναι ότι τέτοια έχουν κάνει και οι άλλοι ή ότι έχουν γίνει και χειρότερα. Το θέμα είναι ότι εσείς, υποτίθεται, ήρθατε εδώ, για να φέρετε κάτι καλύτερο. Αυτό περίμενε η ελληνική κοινωνία, δυστυχώς, από εσάς; Όλοι οι φορείς διαφωνούν. Έχω εδώ μια λίστα από φορείς και εκατοντάδες e - mails το τελευταίο διάστημα που γινόταν και η διαβούλευση. Πρόεδρος της Συνόδου Πρυτάνεων των ΑΕΙ, Πρύτανης Πανεπιστημίου Κρήτης, Πρόεδρος Ομοσπονδίας Λειτουργών Μέσης Εκπαίδευσης, ΟΛΜΕ, Πρόεδρος της Διδασκαλικής Ομοσπονδίας Ελλάδος, Πρόεδρος του Τεχνικού Επιμελητηρίου Ελλάδος, Πρόεδρος Ένωσης Λειτουργών Μέσης Εκπαίδευσης Προτύπων και Πειραματικών Σχολείων, Πρόεδρος του Συλλόγου Γονέων 1ου Πειραματικού Γυμνασίου Αθήνας, Πρόεδρος του Συλλόγου Γονέων Πρότυπου Γυμνασίου Ιωνιδείου. Όλα τα παραπάνω που ανέφερα, ΔΟΕ, ΤΕΕ, ΕΛΜΕ κ.λπ., δεν είναι τίποτα χρυσαυγίτες αυτοί, οι οποίοι τα στέλνουν σε εμάς, για να έχουμε κάτι να πούμε. Σύντροφοί σας είναι που μέσα στον αντιφασιστικό αγώνα και αυτοί βρίζουν τη Χρυσή Αυγή από το πρωί μέχρι το βράδυ και τώρα διαφωνούν με αυτό που φέρνετε. Γιατί διαφωνούν; Γενικότερα στο σύνολο των νομοθετημάτων σας έχετε δώσει λύση σε κάποιο υπαρκτό πρόβλημα του ελληνικού λαού; Δεν μιλώ τώρα για προβλήματα των λαθρομεταναστών στα hot spots. Σε αυτά αναλώνεστε μέρα - νύχτα. Σε μαθητές, σπουδαστές όλων των βαθμίδων, έχετε δώσει καμμία λύση στα προβλήματα που αντιμετωπίζουν; Στα οικονομικά τους προβλήματα έχετε δώσει λύση; Έχουν δωρεάν εκπαίδευση; Υπάρχει κάποια βαθμίδα της δημόσιας εκπαίδευσης που δεν απαιτεί χρήματα από τους γονείς των παιδιών; Και αναφέρομαι στα πολύ απλά, όπως το να συμμετέχουν σε κάποια σχολική εκδήλωση ή να πάνε σε μια εξόρμηση. Δεν είναι επιλογή αυτό, δεν είναι δυνατόν κάποια παιδιά να μην πηγαίνουν, επειδή οι οικογένειές τους δεν μπορούν να τους στηρίξουν. Τι κάνετε με τα φροντιστήρια στο γυμνάσιο και στο λύκειο; Καταπολεμάτε τώρα το παραεκπαιδευτικό σύστημα με τα φροντιστήρια και τις προετοιμασίες, υποτίθεται, για την τριτοβάθμια εκπαίδευση; Και όταν μπουν στο πανεπιστήμιο, δεν πρέπει να πληρώνουν, για να παίρνουν ακόμα και τα συγγράμματά τους; Τι πρόβλημα έχετε λύσει; Σύνδεση με την εργασία. Το έχετε λύσει αυτό το πρόβλημα; Τι κάνουμε; Σπουδάζουμε επιστήμονες, για να φύγουν στο εξωτερικό. Έχουν κάποιο ευνοϊκό ή γενικότερα ασφαλές περιβάλλον ακόμη και για τη σωματική τους ακεραιότητα εκεί που σπουδάζουν; Όχι. Μάλιστα, σ' αυτό εσείς καμμιά φορά λέτε ότι είναι και ακτιβισμός να συμβαίνουν όλα αυτά που συμβαίνουν μέσα στα πανεπιστήμια. Εδώ θα μου πείτε ότι ακόμα και χθες το βράδυ, σήμερα τα ξημερώματα δηλαδή, δέχθηκε επίθεση κλούβα των ΜΑΤ, η γνωστή κλούβα των ΜΑΤ που είναι σαν σάκος του μποξ. Όμως, το να δεχθεί επίθεση με πέτρες και με μολότοφ πλέον δεν αποτελεί νέο. Εδώ έχει δεχθεί επίθεση με καλάσνικοφ η συγκεκριμένη κλούβα των ΜΑΤ. Πήγατε εκεί, κάνατε ένα επικοινωνιακό τέχνασμα, ότι τάχα κάνατε ντου στα Εξάρχεια, πήγατε σε δύο κτήρια να τα εκκενώσετε για δυο - τρεις ώρες, για να εκτονωθεί γενικότερα το αίσθημα που έχει ο λαός. Για τους εκπαιδευτικούς έχετε δώσει κάποια λύση τα τελευταία τέσσερα χρόνια που κυβερνάτε; Έχετε λύσει τα οικονομικά τους προβλήματα; Δεν εννοώ να τους διασφαλίσετε κάτι ευοίωνο ως μέλλον. Είναι όμηροι της εκάστοτε κυβέρνησης ανάλογα με το αν βρισκόμαστε σε προεκλογική περίοδο και ανάλογα με το πώς εξυπηρετούνται τα συμφέροντα της κυβέρνησης ή του τοπικού Βουλευτή. Να μην αναφερθώ τώρα ξανά - γιατί συνεχώς αναφέρομαι - στην ειδική αγωγή. Μαθητές και εκπαιδευτικοί και γονείς έχουν φτάσει στα όριά τους. Οι μαθητές μένουν εκτός υποδομών. Οι εκπαιδευτικοί ωθούνται στη μαύρη εργασία. Τους λέτε, δηλαδή, «πρέπει να δουλέψετε μαύρα, διαφορετικά δεν επιβιώνετε». Και επειδή οι γονείς στέλνουν τα παιδιά τους εκεί για να υπάρξει έστω και μία αποκατάσταση κάποιων λειτουργιών - γιατί η κοινωνία μας, δυστυχώς, δεν μπορεί να ζει με ανθρώπους που έχουν αυτά τα προβλήματα - βρίσκονται σε απόγνωση. Μου έχει τύχει εμένα περιστατικό που προσπαθούσαν επί μήνες και δεν μπορούσαν να πάνε ούτε στις δουλειές τους οι γονείς, γιατί το παιδί τους δεν μπορούσε να ενταχθεί σε μία τέτοια δομή. Και αυτό γινόταν με διάφορες δικαιολογίες, όπως έλλειψη εκπαιδευτικών κ.λπ.. Το πρόβλημα, όμως, που αντιμετωπίζει ο ΣΥΡΙΖΑ και γενικότερα το πολιτικό σύστημα - και αυτό φαίνεται τις τελευταίες μέρες από τις δηλώσεις για τις επικείμενες εκλογές - είναι οι τεράστιες διαρροές προς τη Χρυσή Αυγή. Το λέει και ο Θεοδωρόπουλος, ο αρθρογράφος της εφημερίδας «ΚΑΘΗΜΕΡΙΝΗ». Μάλιστα, μιλάει γενικότερα για τις παρεμβάσεις στη δίκη της Χρυσής Αυγής που συνεχίζεται καθημερινά και γίνεται με εντατικούς ρυθμούς, αλλά η καθυστέρησή της οφείλεται σε αυτό το γελοίο κατηγορητήριο. Δεν οφείλεται σε κάτι άλλο. Θα έπρεπε τουλάχιστον να το παραδεχτείτε αυτό. Αυτό γίνεται, γιατί όλο και περισσότεροι προδομένοι Έλληνες γυρνούν την πλάτη στον ΣΥΡΙΖΑ που τους κορόιδεψε ότι θα τους σώσει επαναστατικά και μεθοδικά και έρχονται προς τη Χρυσή Αυγή. Όμως, ούτε τα δεδομένα του σαθρού κατηγορητηρίου της δίκης που έχει καταρρεύσει μπορεί να αλλάξουν το αποτέλεσμα ούτε, φυσικά, θα βρεθούν απογοητευμένοι ψηφοφόροι του ΣΥΡΙΖΑ να ξαναεμπιστευθούν τον ΣΥΡΙΖΑ. Από την άλλη, βέβαια, δεν υπάρχει και κάποια αντιπολίτευση. Αν είναι δυνατόν, μετά από αυτά τα τέσσερα καταστρεπτικά χρόνια του ΣΥΡΙΖΑ συζητάνε στη Νέα Δημοκρατία αν θα μπορέσουν να πάρουν αυτοδυναμία; Πώς θα γίνει, όμως, αυτό όταν έχουμε δηλώσεις διαφόρων στελεχών και υποψηφίων με τη Νέα Δημοκρατία - δεν θα αναφέρω καν το όνομα - οι οποίοι λένε ότι είμαστε τα παιδιά των Οθωμανών, ότι είμαστε τεχνητό έθνος, ότι καταπιέζουμε τους Makedonski και δήθεν για τον μύθο της γενοκτονίας και όλα αυτά; Γενικά, σας αρέσει στη Νέα Δημοκρατία να εντάσσετε στα ψηφοδέλτιά σας άτομα και στελέχη των οποίων κανονικά η φυσική τους θέση ήταν στον ΣΥΡΙΖΑ. Γιατί; Διότι αυτό που λέτε ότι κάνετε στροφή στο κέντρο, ουσιαστικά είναι μία απόλυτη στροφή προς την Αριστερά. Υποτίθεται ότι ο ΣΥΡΙΖΑ έριξε γέφυρες στο διαλυμένο ΠΑΣΟΚ που δεν υπάρχει πουθενά στην κοινωνία. Το ΠΑΣΟΚ έχει μόνο στελέχη. Δεν έχει λαό να το ακολουθεί. Μαζεύονται από όλη την Ελλάδα για να γεμίσουν ένα συνεδριακό μικρών διαστάσεων στην Αθήνα. Και ενώ έχουν διαλυθεί και ο ΣΥΡΙΖΑ λέει ότι πέτυχε τις γέφυρες εκεί, συμβαίνει κάτι άλλο ξαφνικά. Εκτός από τα στελέχη του ΠΑΣΟΚ, στις γέφυρες που ρίχνετε, τσιμπούν και στελέχη της Νέας Δημοκρατίας, όπως ο κ. Δένδιας, ο οποίος χέρι - χέρι με τον ΣΥΡΙΖΑ τους τελευταίους μήνες συμβαδίζει και συμπλέει με την πολιτική και την τακτική του ΣΥΡΙΖΑ και καταχειροκροτείται από τους Βουλευτές του ΣΥΡΙΖΑ. Εγώ πιστεύω ότι αυτό είναι ένα προγεφύρωμα και ομολογία, φυσικά, για τη συνεργασία Νέας Δημοκρατίας και ΣΥΡΙΖΑ, όταν θα ζητηθεί από τους εντολείς σας, οι οποίοι σας δίνουν εντολές να εφαρμόσετε τους μνημονιακούς νόμους. Και αυτά έχουν ομολογηθεί βέβαια, πρώτον, από την κ. Μπακογιάννη ότι υπήρχε μία επαφή με πρόσχημα - δήθεν - το μνημόνιο που ψηφίστηκε και από τη Νέα Δημοκρατία τον Αύγουστο του 2015, ενώ τότε θα μπορούσε να πέσει η Κυβέρνηση. Η δεύτερη αναφορά ήταν μία αναφορά του Πρωθυπουργού σχετικά με το ότι είναι βέβαιος ότι από τη Νέα Δημοκρατία θα προτείνουν τον Βενιζέλο για Πρόεδρο της Δημοκρατίας. Τρίτο, φυσικά, είναι αυτός ο αντιφασιστικός αγώνας του γλυκού νερού, της παραδικαστικής σκευωρίας και της πολιτικής χυδαιότητας και αλητείας. Εδώ έρχονται και τα σάπια μέσα μαζικής ενημέρωσης και λένε ότι - δήθεν - η Χρυσή Αυγή καταψήφισε την πρόταση για τις γερμανικές οφειλές. Φαίνεται σας χάλασε το σχέδιο που είχατε να κάνετε εδώ, χάλασε τη φιέστα σας, επειδή η Χρυσή Αυγή το πρώτο πράγμα που έκανε όταν μπήκε στη Βουλή ήταν να ζητήσει, να απαιτήσει τις οφειλές των Γερμανών, οι οποίοι μας κουνάνε το δάχτυλο και σας βάζουν όλους εσάς να ψηφίζετε μνημόνια και να λένε ότι τους χρωστάμε και από πάνω. Ποια είναι η αλήθεια και γιατί έγινε αυτή η δημοσιογραφική αλητεία; Διότι μόνο το ΚΚΕ καταψήφισε την πρόταση για τις γερμανικές οφειλές και έπρεπε να προστατεύσετε το χαϊδεμένο σας παιδί. Το ΚΚΕ συγκυβέρνησε με τη Νέα Δημοκρατία. Γιατί να μην το χαϊδέψετε; Συμμετέχει επί δεκαετίες σε κάθε βαθμίδα της τοπικής αυτοδιοίκησης. Δεν κυβέρνησε ή δεν συγκυβέρνησε το ΚΚΕ; Δεν παίρνονται αποφάσεις στην τοπική αυτοδιοίκηση; Έχει πρόσβαση και έλεγχο στα μέσα μαζικής ενημέρωσης. Όλη μέρα κάποιοι σταθμοί παίζουν ΚΚΕ. Αν βέβαια, η Χρυσή Αυγή είχε αυτήν την πρόσβαση στα μέσα μαζικής ενημέρωσης και είχε και εκατό χρόνια παρουσίας, θα κυβερνούσε τώρα, δεν θα έμπαινε με το ζόρι στη Βουλή. Βέβαια, μόνο στην Ελλάδα έχει μείνει ΚΚΕ και φαίνεται η ιδεολογική του κενότητα πλέον. Αφήστε που, σε πρώην σοβιετικές χώρες είναι απαγορευμένο και με νόμο. Φέρνετε, λοιπόν, κάτι απαράδεκτες τροπολογίες, όπως είναι η βουλευτική τροπολογία με ειδικό αριθμό 224 για αύξηση του ορίου της τετραϋδροκανναβινόλης στη συγκομιζόμενη κάνναβη. Φέρνετε τροπολογίες, που προβλέπουν ίδρυση κι άλλων τμημάτων στις σχολές Κοζάνης και Φλώρινας. Φαίνεται ότι γίνεται ξεκάθαρα, με στόχο να εξυπηρετήσει την κομματική σας πελατεία. Στο Κιλκίς, με έξι στρέμματα εκτάσεις σε ένα ΤΕΙ, έχει μόνο ένα τμήμα και δεν σας ενδιαφέρει. Ξέρετε γιατί; Γιατί εκεί ξεμείνατε από Βουλευτή. Τι να εξυπηρετήσετε; Τέλος, μία τροπολογία, που όταν ήρθε πραγματικά μας εξέπληξε, λέει: «Χρηματοδότηση Ορθοδόξου Ακαδημίας Κρήτης για ερευνητικά προγράμματα». Όταν είδα μετά και τους Βουλευτές, που την υπογράφουν, που τόσο πολύ κόπτονται για την Ορθοδοξία, μπήκα και έψαξα και λέει: «Οικουμενιστική σφηκοφωλιά η Ορθόδοξη Ακαδημία Κρήτης με συμμετοχή της Ρωμαιοκαθολικής Εκκλησίας». Είπα κι εγώ! Και άλλο: «Αποκρυφιστικό οικουμενικό βιτρό στην Ορθόδοξη Ακαδημία Κρήτης» και «Εορτασμός της επετείου για την εξέγερση του Πολυτεχνείου». Έτσι πείτε μας, και τρομάξαμε σε κάποια φάση. Καταψηφίζουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ενημερώθηκα, πριν ανέβω στο Βήμα - σε μισό λεπτό τελειώνω, κύριε Πρόεδρε - ότι στην Κεντρική Μακεδονία χιλιάδες βιοκαλλιεργητές έχουν μείνει εκτός προγράμματος. Μόνο στο Κιλκίς, από τους εξακόσιους τριάντα, που ήταν ενταγμένοι, οι εξακόσιοι τέθηκαν εκτός. Ακόμα και μνημονιακή προσποίηση να ήταν αυτή η τετραετία, όπως έλεγε κάποτε ο Λαπαβίτσας, ότι πρέπει να προετοιμαστούμε στον πρωτογενή τομέα, δεν έχει γίνει καμμία προετοιμασία για οικονομική αυτονομία και συνεχίζετε την καταστροφή του πρωτογενή τομέα. Δεν θα μείνει κανένας αγρότης, κανένας κτηνοτρόφος, για να μπορέσει να επιβιώσει αυτό το έθνος και αυτή η πατρίδα. Γι' αυτό και είναι συνεχή τα μηνύματα νίκης για τη Χρυσή Αυγή. Όπου κάνουμε εκδηλώσεις, είτε είναι για την τοπική αυτοδιοίκηση είτε για τις ευρωεκλογές, γεμίζουν οι αίθουσες. Έρχεται κόσμος, ο οποίος είναι διψασμένος να ακούσει κάποιον να τον εκπροσωπεί και βλέπει ότι μόνο η Χρυσή Αυγή έχει απομείνει υπερασπιστής του λαού, δεν συνεργάζεται με τους εχθρούς του λαού, δεν συνεργεί στην εξόντωση του ελληνικού λαού, διώκεται, αντιστέκεται και θα νικήσει. Διότι, είτε σας αρέσει είτε δεν σας αρέσει, στην ελληνική κοινωνία έχουν εξέχουσα θέση και ο παπάς και ο δάσκαλος. «Καλή Ανάσταση» για το έθνος. Ελπίζω, κάποια στιγμή, τα ψέματα που λέτε, και για τη Χρυσή Αυγή και για όποιον αντιστέκεται, να σταματήσουν.
Τον λόγο έχει ο κ. Τσόγκας, Βουλευτής του ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι Βουλευτές, η σφοδρή, αλλά ανυπόστατη κριτική της Νέας Δημοκρατίας κατά του παρόντος νομοθετήματος και η αδικαίωτη αμφισβήτησή του υποδηλώνει με διακριτή σαφήνεια ότι τη φοβίζει το περιεχόμενο του νομοσχεδίου. Τη φοβίζει η προφανής κοινωνική του αποδοχή και επιχειρεί να το περιορίσει και να το λοιδορήσει ταυτόχρονα. Δεν είναι η πρώτη φορά, όμως. Κάθε φορά, που φοβάται την ακεραιότητα και τη χρησιμότητα ενός νομοσχεδίου, βρυχάται, για να θολώσει τις διατάξεις του. Αυτό κάνει και σήμερα, απλά καταστροφολογεί. Δραματοποιεί μία πραγματικότητα, που είναι απλώς εντελώς διαφορετική, που είναι αντιθέτως σαφής και ειλικρινής. Η Κυβέρνησή μας παίρνει στα σοβαρά τη δομή της ανώτατης εκπαίδευσης, αφού η όποια συζήτηση που την αφορούσε καθυστέρησε χαρακτηριστικά. Στο μηχανογραφικό των μαθητών θα υπάρχουν πλέον, μόνο πανεπιστημιακά τμήματα. Η πανεπιστημιακή και τεχνολογική εκπαίδευση γίνεται μια ενιαία μαθησιακή αλυσίδα στο πανεπιστημιακό σύστημα, που στο μέλλον θα λειτουργεί ως κόμβος έρευνας και γνώσης. Και σε συνδυασμό με τους ερευνητικούς και πανεπιστημιακούς πόλους, που αποκτά η χώρα, την εντάσσουν στην εξελικτική διαδικασία, που ακολουθείται στα ευρωπαϊκά πρότυπα. Το παρόν σχέδιο νόμου ολοκληρώνει την αναγκαία θεσμική μεταρρύθμιση στην παιδεία, ανταποκρινόμενο στις υπαρκτές αδικίες, ανισότητες και αγωνίες των μαθητών και γονέων, συγκροτώντας έναν ενιαίο χώρο στην εκπαίδευση. Είναι το τέλος μιας διαδρομής του εθνικού διαλόγου για την παιδεία από το έτος 2016. Είναι το τέλος μιας εντατικής διαβούλευσης, που κράτησε περί τα τρία έτη, ακολουθώντας μια πρωτόφαντη διαδικασία δημοκρατικής ανάλυσης και διαλόγου, σχετικά με τη βελτιστοποίηση των πεδίων λειτουργίας της παιδείας σε μια σύγχρονη κοινωνία. Συνεπώς, οι αιτιάσεις σας περί προχειρότητας, βιασύνης και fast track διαδικασιών είναι αποκυήματα πεπλανημένων ιδεοληπτικών αντιλήψεων, στείρας και άγονης αντιπαράθεσης, με το βλέμμα στις εκλογές και μόνο. Το σχέδιο νόμου καταρρίπτει τουλάχιστον δύο μύθους: Ότι καταργείται η τεχνολογική εκπαίδευση και ορφανεύει το λύκειο από την Γ΄ τάξη του, δήθεν υποκύπτοντας στα ταξικά συμφέροντα. Η αλήθεια είναι ότι και τα δύο αυτά θέματα αναβαθμίζονται. Και είναι δεδομένο ότι, αν δεν εφαρμοστούν οι διατάξεις του παρόντος νομοσχεδίου, οδηγούμαστε στο παρελθόν και στη συνέχιση του παλαιού καθεστώτος, εναντίον του οποίου κόπτεσθε μεν, χωρίς να επιθυμείτε την αλλαγή του δε. Σήμερα δεν υπάρχει κάτι, που να θυμίζει την Γ΄ λυκείου, παρά μόνο το απαξιωμένο απολυτήριο, που όμως με τις νέες ρυθμίσεις αποκτά νόημα και υπόσταση, με βάση το οποίο οι νέοι και νέες μπορούν υπό προϋποθέσεις να εισέλθουν στην τριτοβάθμια εκπαίδευση, χωρίς εξετάσεις. Πρόκειται για μια σημαντικά καινοτόμο διάταξη. Κυρίες και κύριοι Βουλευτές, το παρόν σχέδιο νόμου δεν είναι απλά ένα νομοσχέδιο, αλλά μια ιστορική μεταρρύθμιση ολιστικής εκπαιδευτικής αντίληψης. Και ήδη, παίρνει τον δρόμο του για το ραντεβού του με τον ιστορικό του μέλλοντος. Και είμαι σίγουρος για τη θετική του στάση απέναντι σε αυτό. Για τους λόγους αυτούς, σας καλώ να υπερψηφίσετε το παρόν νομοσχέδιο, μια βαθιά άροση στον χώρο της εκπαίδευσης. Και έρχομαι στην τροπολογία σχετικά με την ίδρυση Ινστιτούτου Αμπελουργίας και Οίνου στη Νεμέα Κορινθίας και Μελισσοκομίας, στο Άργος. Με την τροπολογία αυτή επιχειρείται να επιλυθεί ένα χρόνιο αίτημα των κατοίκων της Κορινθίας και ειδικότερα της Νεμέας, με την πλούσια παράδοση στην παραγωγή οίνου. Η θεσμοθέτηση φορέα της πολιτείας, με στόχο την ολοκληρωμένη και εφαρμοσμένη έρευνα στον αμπελουργικό και οινικό τομέα, αποτελεί την τελευταία πράξη, που έθεσε τέλος στην ανυπαρξία εξειδικευμένων γνώσεων περί την αμπελουργία και τον οίνο, η έλλειψη της οποίας σίγουρα επηρέασε την παραγωγική διαδικασία. Έτσι, στο πλαίσιο της αναβάθμισης του Πανεπιστημίου Πελοποννήσου και της πρόβλεψης για ίδρυση πανεπιστημιακού ερευνητικού κέντρου, η πρόταση για την ίδρυση Ινστιτούτου Αμπελουργίας και Οίνου με έδρα τη Νεμέα Κορινθίας αναμένεται, μετά μεγίστης βεβαιότητας, να συμβάλει ουσιαστικά και καίρια στην παραγωγική ανασυγκρότηση της Περιφέρειας Πελοποννήσου, αφού θα καταστεί δυνατή η επίτευξη παραγωγής προϊόντων υψηλής ποιότητας και η ενίσχυση της εξαγωγικής δυναμικής, λόγω της ποιοτικής του αναβάθμισης, που θα έχει ωσ βασικό εργαλείο το περί ου ο λόγος ινστιτούτο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Εξάλλου, η βάσιμη υψηλή προσδοκία εδράζεται και στο γεγονός ότι η διερεύνηση εκ μέρους του ινστιτούτου του τρόπου βελτίωσης της παραγωγής του οίνου, λαμβανομένων υπόψη των διαρκώς μεταβαλλόμενων περιβαλλοντικών, οικονομικών και κοινωνικών συνθηκών, καθώς επίσης η βελτίωση των όρων συστηματοποίησης της εφαρμοσμένης έρευνας μετά βεβαιότητας θα συντείνει στην κατεύθυνση της αποτελεσματικότητας των καλλιεργειών και στην αναγκαιότητα της χρήσης των ερευνητικών αποτελεσμάτων από εμπλεκόμενους παραγωγούς. Πέραν δε αυτού, τα προγράμματα του ινστιτούτου υπό τις ανωτέρω προϋποθέσεις θα καταστούν ικανά να συμβάλουν στη δυνατότητα ανάπτυξης νέων ποικιλιών, που εν συνεχεία, θα συνεισφέρουν στην παραγωγή τοπικών οίνων υψηλής ποιότητας. Τέλος, η Νεμέα, ως προτεινόμενη έδρα του ινστιτούτου, έχοντας με το μέρος της την ιστορία, αλλά και πλήθος συγκριτικών πλεονεκτημάτων, όπως την υψηλή τεχνογνωσία στην αμπελουργία και την παραγωγή οίνων εξαιρετικής ποιότητας - εξ ου και ο λόγος της συνύπαρξης στην περιοχή μεγάλου αριθμού οινοποιείων - και συναφή εμπειρία στο αντικείμενο αυτό, μετά πλήρους βεβαιότητας αναμένεται να ανταποκριθεί στην πρόταση αυτή και να κυριαρχήσει θετικά στην ιστορικότητα της περιοχής, δηλαδή ως μια πόλη με ιδιαίτερα παραγωγική ικανότητα στην αμπελουργία και την εξ αυτής παραγωγή οίνων υψηλής ποιότητας και εν τέλει, να δικαιώσει την επιλογή της αυτή. Υπάρχει το δεύτερο κομμάτι, που αφορά το Ινστιτούτο Μελισσοκομίας, κύριε Υπουργέ, και αρχικά είχε προταθεί για το Άργος και μετά την τροπολογία της ίδρυσης του Τμήματος Αγροτικής Οικονομίας θα πρέπει να δούμε εάν εξακολουθεί να υφίσταται η κατεύθυνση αυτή. Στην περίπτωση που δεν υφίσταται αυτή η κατεύθυνση, εκτιμώ, κύριε Υπουργέ, ότι ο φυσικός διάδοχος του ινστιτούτου αυτού είναι η Κορινθία, καθ' όσον η μελισσοκομία στην Κορινθία είναι σε πλήρη εξέλιξη, σε έξαρση παραγωγική θα έλεγα, αφού, τόσο οι κλιματικές συνθήκες, όσο και η εύκολη προσβασιμότητα στον Νομό Κορινθίας, έχει ως αποτέλεσμα, νέοι επενδυτές να εμφανίζονται και γενικά το μέλι να αποτελεί επενδυτικό προϊόν ιδιαιτέρας απόδοσης.
Παρακαλώ, ολοκληρώστε, κύριε Τσόγκα.
Τελειώνω σε μισό λεπτό, κύριε Πρόεδρε. Συνεπώς, με δεδομένο ότι οι αναδιαρθρώσεις στο Πανεπιστήμιο Πελοποννήσου δεν επηρέασαν διευρυντικά τον οικείο κορινθιακό τομέα, εκτιμώ ότι το Ινστιτούτο Μελισσοκομίας θα πρέπει να εγκατασταθεί στην Κορινθία, γιατί θα συμβάλει ουσιαστικά στην έκρηξη της παραγωγικής δραστηριότητας, με σημαντικά οφέλη για την τοπική οικονομία και κοινωνία, που φέρει βαθιές τις πληγές της κρίσης στην ανεργία, την ανάπτυξη και την κοινωνική προοπτική. Αγαπητέ κύριε Υπουργέ, υποβάλλω ,με κάθε σεβασμό και σοβαρότητα, το αίτημα που περιέγραψα, προσδοκώντας την αποδοχή του και πιστεύοντας στην ολιστική σας αντίληψη για την παιδεία και την εκπαίδευση μιας κοινωνίας, που δραπέτευσε από την κρίση, νιώθει όμως ακόμα την ενοχλητική ύπαρξη της στάχτης, που παρήγαγαν τα αποκαΐδια της. Ευχαριστώ.
Τον λόγο έχει τώρα ο κ. Γκιόλας.
Κύριε Πρόεδρε, μετά θα ήθελα τον λόγο για κάποιες νομοτεχνικές βελτιώσεις.
Ναι, κύριε Υπουργέ. Όμως, δεδομένου ότι έχω προαναγγείλει τον κ. Γκιόλα, θα σας παρακαλούσα να μιλήσετε μετά.
Βεβαίως, κύριε Πρόεδρε.
Ορίστε, κύριε Γκιόλα, έχετε τον λόγο για πέντε λεπτά και έπειτα θα ακολουθήσει ο κύριος Υπουργός για τις νομοτεχνικές βελτιώσεις.
Ευχαριστώ, κύριε Πρόεδρε. Κατά μία περίεργη σύμπτωση και συγκυρία, λίγο πριν τη δική μου ομιλία προηγήθηκε ο κύριος Βορίδης και αναφέρθηκε εν εκτάσει σε κάποια θέματα «ρουσφετολογίας», οπότε θα παραλείψω κάποια σημεία από εκείνα, τα οποία ήθελα να υποσημειώσω και να υποδηλώσω για το συγκεκριμένο νομοσχέδιο, γιατί οφείλουμε να απαντήσουμε σε κάποια ιδεοληπτικά προτάγματα, σοφίσματα μάλλον, που έθεσε ο κατά τα άλλα ευφυής και πολύ καλός χειριστής του λόγου κ. Βορίδης. Είπε, λοιπόν, ότι εμείς ρέπουμε προς τον εξισωτισμό και τον κρατισμό, ακόμα και με το παρόν νομοσχέδιο. Η απάντησή μας, λοιπόν, είναι η εξής: λάθος ανάγνωση. Είμαστε οπαδοί του κοινωνικού κράτους, οπαδοί της προστασίας των λαϊκών, των ευαίσθητων στρωμάτων. Επιδιώκουμε, λοιπόν και με το παρόν νομοσχέδιο, την αναβάθμιση της παροχής της δευτεροβάθμιας, αλλά και της τριτοβάθμιας εκπαίδευσης, ώστε όλοι οι πολίτες να μπορούν να απολαύσουν τα δικαιώματα αυτά. Δεύτερον, κατηγορηθήκαμε επίσης και για εθνομηδενισμό. Ο κύριος συνάδελφος, λοιπόν, το τεκμηρίωσε, λέγοντας ότι περιορίζουμε το μάθημα των Θρησκευτικών ή δεν ξέρω τι άλλο, παρ' όλο που και το μάθημα των Θρησκευτικών εμπεριέχεται και στη δευτεροβάθμια εκπαίδευση, εκτός αν τα Θρησκευτικά τα παρερμηνεύει και τα θεωρεί ίσως ως κατήχηση και λειτουργική, όπως λέγαμε κάποτε παλιά, κύριε Τζαβάρα. Πάμε παρακάτω. Μίλησε επίσης για επίθεση στα Αρχαία Ελληνικά και τα Λατινικά, ότι με το συγκεκριμένο νομοσχέδιο κάνουμε επίθεση στα Αρχαία Ελληνικά και τα Λατινικά. Κύριοι συνάδελφοι, νομίζω ότι το πνεύμα των Αρχαίων Ελληνικών ακολουθούμε, είμαστε κοντά στην ανάγνωση, δεν είμαστε στείρα προσηλωμένοι στον φορμαλισμό της ετυμολογίας, της γραμματικής και του συντακτικού. Καλώς ή κακώς - καλώς και κατά μεγάλη ευτυχή συγκυρία - παίρνουμε παραδείγματα από τα Αρχαία Ελληνικά, είναι η γλώσσα μας η ζωντανή, η οποία εξελίσσεται στην πορεία των αιώνων και από αυτήν δεν μπορούμε, λοιπόν, να αποστασιοποιηθούμε. Τέλος είναι ένα φθηνό, κατά τη γνώμη μου, επιχείρημα, τα περί ρουσφετιού για την ίδρυση τμήματος πανεπιστημιακής σχολής στο Άργος, λες και από τη δική σας πλευρά κανένα ρουσφέτι δεν έγινε όλα αυτά τα χρόνια. Όμως, εν πάση περιπτώσει εγώ δεν το θεωρώ ρουσφέτι και θα εξηγήσω γιατί, κύριε συνάδελφε και αγαπητέ κύριε Βορίδη, για να μπορέσετε να δώσετε απάντηση, ενδεχομένως, στις αιτιάσεις, που θα δεχθείτε από τον πολιτικό σας φίλο κ. Καμπόσο, Δήμαρχο της πόλεως Άργους - Μυκηνών, στον οποίο θα πρέπει να απολογηθείτε, γιατί καυτηριάσατε την ίδρυση ενός τμήματος πανεπιστημιακής σχολής. Για το Άργος, οφείλω να πω, αγαπητέ κύριε συνάδελφε, ότι έχει υποστεί, όπως αρκετές επαρχιακές μικρές πόλεις, μία αποβιομηχάνιση, εδώ και δεκαετίες. επίσης, η εμπορική - αγροτική κίνηση, στην οποία στηρίζονταν, ενόψει της οικονομικής κρίσης, έχει καθηλωθεί σε πολύ χαμηλά επίπεδα. Το Άργος, λοιπόν, όφειλε να συμπεριληφθεί στη χωρία της ακαδημαϊκής, όφειλε να μετέρχεται τέχνης, λόγου, επιστημών, για να μπορέσει να αυξήσει το κύρος του, για να μπορέσει να καταλάβει τη θέση, την οποία δικαιούται. Έτσι, λοιπόν, νομίζω, αδίκως αιτιάστε κάτι τέτοιο. Ήταν από τα προτάγματα, τα οποία εμείς τουλάχιστον, είχαμε θέσει. Έγινε αποδεκτό από τον κύριο Υπουργό, σε συνεννόηση, συναίνεση και απόλυτη έγκριση της πρυτανικής αρχής και έτσι δεν μπορούμε, παρά να το επικροτήσουμε. Εσείς, νομίζω, θα έχετε πρόβλημα με την επόμενη βόλτα σας στην Αργολίδα, κύριε συνάδελφε. Τέλος, οφείλω να καταθέσω και μία άποψη και ευχαριστία εν ταυτώ, αλλά νομίζω και αναγνώριση, η οποία πρέπει να λεχθεί στην Αίθουσα αυτή, διότι και στο Ναύπλιο, στο οποίο υπήρχε το Τμήμα Θεατρικών Σπουδών, ιδρύθηκε πλέον Σχολή Καλών Τεχνών με ένα τμήμα, το Τμήμα Θεατρικών Σπουδών, το οποίο, όμως, πλέον - η συγκεκριμένη σχολή - δέχεται και δεύτερο τμήμα, το Τμήμα των Παραστατικών Σπουδών. Είναι αλήθεια ότι ίσως σε κανένα ευρωπαϊκό κράτος, αν δεν κάνω λάθος, δεν λείπει, συνάδελφε κύριε Σκουρολιάκο, τέτοιο τμήμα, για το οποίο παλέψατε ιδιαίτερα και όντας καθηγητής στη Σχολή Θεατρικών Επιστημών του Ναυπλίου.
Και στην Καμπούλ υπάρχει. Στην Ελλάδα δεν υπάρχει.
Και στην Καμπούλ υπάρχει, λοιπόν, τριτοβάθμια ακαδημαϊκή δηλαδή έδρα παραστατικών σπουδών και μιλάμε για σπουδές υποκριτικής, σκηνοθεσίας. Πέραν αυτών ήταν, λοιπόν, ανάγκη, ήταν ζητούμενο, ήταν δίκαιο και έγινε. Και πρέπει να επιδαψιλεύσω τιμές στον αγαπητό συνάδελφο και σύντροφο, τον Πάνο Σκουρολιάκο, που έχει μοχθήσει επί τόσα χρόνια, για να γίνει το συγκεκριμένο. Ήταν πρέπον, όπως είπα, και πρέπει να του αποδοθούν οι πρέπουσες ευχαριστίες. Σας ευχαριστώ.
Κύριε Πρόεδρε, ζητώ τον λόγο.
Τον λόγο έχει ο κύριος Υπουργός.
Υπάρχουν κάποιες νομοτεχνικές βελτιώσεις και διευκρινίζω μία ιδιαίτερα, που είναι μία παράταση για το θέμα του ΣΑΕΠ και των κολεγίων, ώστε να συμπεριλάβει και τα παιδιά, που είναι σήμερα στο πρώτο έτος, μέχρι και το τελευταίο έτος αποφοίτησης. Άρα δίνουμε αυτήν την παράταση.
Υπάρχουν δύο βουλευτικές τροπολογίες. Είναι η με γενικό αριθμό 2149 και ειδικό 258, που έχει σχέση με τα επαγγελματικά δικαιώματα των μηχανικών των προηγούμενων ετών.
Είχαμε δίκιο, κύριε Υπουργέ, χθες.
Είχατε δίκιο, που λέγατε ότι δεν έχει θέση η Νέα Δημοκρατία, γιατί εμείς περιμέναμε. Ειδικά γι' αυτό υπήρχε μία συζήτηση με τον κ. Κέλλα στην Επιτροπή Μορφωτικών Υποθέσεων. Ο κ. Κέλλας υποσχέθηκε ότι θα φέρει το σχέδιο.
Περιμέναμε να φέρετε.
Όχι, εγώ σας ρώτησα αν έχει η Νέα Δημοκρατία θέση και είπατε: «βεβαίως, έχει θέση». Εμείς, λοιπόν, περιμέναμε, αλλά δεν ήρθε τίποτα. Το καταθέτουμε τώρα, το υπογράφουν μηχανικοί συνάδελφοι. Νομίζω ότι είναι πάρα πολύ θετικό. Υπάρχει μία τροπολογία του κ. Σεβαστάκη, η με γενικό αριθμό 2150 και ειδικό 259 για αθλητικές δραστηριότητες στα σχολεία και μία του κ. Γάκη με τον κ. Ηγουμενίδη και τον κ. Παυλίδη για τις δημοτικές επιχειρήσεις ύδρευσης, η με γενικό αριθμό 2151και ειδικό 260. Ευχαριστώ.
Η κ. Σταμπουλή έχει τον λόγο και αμέσως μετά ο Πρόεδρος της Νέας Δημοκρατίας κ. Μητσοτάκης. Κυρία συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, συναδέλφισσες Βουλεύτριες και συνάδελφοι Βουλευτές, το σημερινό πολυνομοσχέδιο θεσμοθετεί τη συγκρότηση ενιαίου χώρου τριτοβάθμιας εκπαίδευσης και έρευνας που αφ' ενός στοχεύει στο κλείσιμο του χάσματος ανάμεσα στη θεωρία - επιστήμη και στην πράξη - τεχνολογικές εφαρμογές και αφ' ετέρου δημιουργεί ισχυρά δικτυωμένα περιφερειακά πανεπιστήμια ικανά να παίξουν τον εκπαιδευτικό, ερευνητικό και κοινωνικό τους ρόλο. Αυτό το πετυχαίνει με συνέργειες μεταξύ τμημάτων πανεπιστημίων και των μέχρι τώρα ΤΕΙ ή ΑΤΕΙ, με ίδρυση νέων τμημάτων, όπου απαιτείται, αλλά και πανεπιστημιακών ερευνητικών κέντρων. Το Διεθνές Πανεπιστήμιο της Ελλάδας με έδρα τη Θεσσαλονίκη απορροφά το ΑΤΕΙ Θεσσαλονίκης, το ΤΕΙ Κεντρικής Μακεδονίας και το ΤΕΙ Ανατολικής Μακεδονίας - Θράκης, ενσωματώνοντας όλα σχεδόν τα τμήματά τους. Μετά από προσαρμογές, κυρίως λόγω κοινού αντικειμένου, διαμορφώθηκαν με ευρύτατη συναίνεση επτά σχολές με τριάντα τρία τμήματα, ακριβώς αυτά που δεν κατάφερε να κατακρεουργήσει η «ΑΘΗΝΑ». Δεν κατανοώ τη βδελυγμία, η οποία ήταν χαρακτηριστική, με την οποία σχολίασε εχθές - και σήμερα βέβαια, αλλά επέδειξε λιγότερη βδελυγμία - ένας συνάδελφος της Νέας Δημοκρατίας τον συγχρωτισμό των κατά τεκμήριο αρίστων των ξενόγλωσσων πλην υπολειτουργούντων τμημάτων του ως τώρα ΔΙΠΑΕ με τα ΤΕΙ. Έτσι έλεγε, τι δουλειά έχουν με τα ΤΕΙ; Τα παιδιά του ΤΕΙ, αν μη τι άλλο, ξέρουν ότι αν πιαστούν να αντιγράφουν θα τιμωρηθούν τα ίδια και όχι η καθηγήτρια. Αυτό είναι μια σημαντική γνώση για τη ζωή. Τα τμήματα του ΔΙΠΑΕ αναβαθμίζονται εντασσόμενα σε Πανεπιστημιακό Κέντρο Διεθνών Προγραμμάτων Σπουδών με τμήματα πρώτον, ανθρωπιστικών, κοινωνικών και οικονομικών επιστημών και δεύτερον, επιστήμης και τεχνολογίας, τόσο στα ελληνικά όσο και σε ξένη γλώσσα, παράλληλα, με ειδικά προγράμματα εκμάθησης ελληνικής γλώσσας για αλλοδαπούς, διότι τα όρια της γλώσσας μας είναι τα όρια της σκέψης μας όπως λέει και ο Bourdieu. Το διαπιστώνουμε καθημερινά από το γλωσσικό επίπεδο των φαν σας, κυρίες και κύριοι, που μαζεύονται σε κάθε συγκέντρωση του ΣΥΡΙΖΑ να κράξουν ενάντια στη Συμφωνία των Πρεσπών. Και ναι, υπάρχει ένα είδος γλώσσας που αποφαίνεται χωρίς να επιχειρηματολογεί και εκτοξεύει χαρακτηρισμούς επιδιώκοντας να τρομοκρατήσει, που όντως είναι φασισμός. Προβλέπονται, λοιπόν, για τα Τμήματα του Κέντρου Διεθνών Προγραμμάτων Σπουδών του ΔΙΠΑΕ όροι συγκρότησης προγραμμάτων πρώτου και δεύτερου μεταπτυχιακού κύκλου. Επίσης, ιδρύεται το Πανεπιστημιακό Ερευνητικό Κέντρο ΔΙΠΑΕ, με σκοπό τη διεξαγωγή βασικής και εφαρμοσμένης έρευνας σύμφωνα με τις ανάγκες της χώρας και τη διασύνδεσή της σε συνεργασία με νομικά πρόσωπα δημοσίου και ιδιωτικού δικαίου, με την εκπαίδευση, την οικονομία, την κοινωνία, τον πολιτισμό. Επιπλέον, ιδρύεται και πάλι στο ΔΙΠΑΕ Ινστιτούτο Εκπαιδευτικής Έρευνας και Ανάπτυξης με σκοπό τη μελέτη και εφαρμογή νέων παιδαγωγικών μεθόδων και μεθόδων διδασκαλίας με χρήση τεχνολογιών πληροφορικής και επικοινωνιών, αλλά και τη μελέτη της ποιότητας των παρεχόμενων προγραμμάτων σπουδών, συμπεριλαμβανομένων και των διεθνών, και την παροχή συμβουλευτικών υπηρεσιών σε άλλα ιδρύματα ανώτατης εκπαίδευσης. Θέλω να πιστεύω ότι από τις πεντακόσιες νέες θέσεις, τις τριακόσιες επαναπροκηρύξεις λόγω συνταξιοδότησης, αλλά και τις χίλιες πεντακόσιες θέσεις νέων επιστημόνων ένας επαρκής αριθμός θα διοχετευθεί στο Διεθνές Πανεπιστήμιο Ελλάδας αλλάζοντας το τοπίο σε όλα τα τμήματα. Επίσης, θέλω να πιστεύω ότι τα διετή τμήματα, η άλλη καινοτομία του σημερινού νομοσχεδίου, θα στελεχωθούν επαρκώς έτσι ώστε να παρέχουν αναβαθμισμένη εκπαίδευση στους αποφοίτους των ΕΠΑΛ, που θα έχουν ελεύθερη πρόσβαση σε αυτά. Ελεύθερη πρόσβαση καθιερώνεται και σε ορισμένα, τουλάχιστον, τμήματα ΑΕΙ δρομολογώντας έτσι την υλοποίηση, έστω και εν μέρει, μιας από τις κλασικές δεσμεύσεις της Αριστεράς για την ανώτατη εκπαίδευση στη χώρα μας, πρόσβαση που δεν μπορεί παρά μόνο να συνδεθεί με αναβαθμισμένες και κυρίως αδιάβλητες διαδικασίες απόκτησης απολυτηρίου λυκείου. Θα μπω στον πειρασμό να σχολιάσω και εγώ την παραφιλολογία της Αντιπολίτευσης για τη δήθεν υποβάθμιση της γενικής παιδείας στη Γ΄ λυκείου. Όλοι ξέρουμε ότι η Γ΄ λυκείου πάντα περιστρεφόταν γύρω από την εισαγωγή στην ανώτατη εκπαίδευση, και με απροκάλυπτη απαξίωση και αυτού του ρόλου τα τελευταία χρόνια, εκφραζόμενη με την εξάντληση του ορίου απουσιών από τους μαθητές, στην καλύτερη περίπτωση. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα ήθελα ένα λεπτό, κύριε Πρόεδρε. Με τις θεσμοθετούμενες αλλαγές πρώτα - πρώτα διασώζεται η γενική παιδεία στη Β΄ και στην Α΄ λυκείου, αποτρέπονται πρόωρες επιλογές καθοριστικές για τη ζωή των παιδιών, όσο για τον προπαρασκευαστικό ρόλο της Γ΄ λυκείου γίνεται αποδεκτός και υλοποιείται μεθοδικά, θεσμικά και επιπλέον από καθηγητές με δυνατότητα διαρκούς επιμόρφωσης και σε τμήματα με λιγότερους μαθητές και μαθήτριες. Γιατί ακριβώς διαμαρτύρονται όσοι διαμαρτύρονται; Μήπως επειδή οι δεκαεπτάχρονοι, δεκαεπτάχρονες και δεκαοκτάχρονοι, δεκαοκτάχρονες που θα ψηφίσουν για πρώτη φορά φέτος θα συνεκτιμήσουν την πιθανότητα να ματαιωθούν αυτές οι αλλαγές, αν ο ΣΥΡΙΖΑ παρ' ελπίδα δεν είναι κυβέρνηση την επόμενη σχολική χρονιά και θα ψηφίσουν ανάλογα; Δεν θέλω να ασχοληθώ με την παραφιλολογία περί καταστροφής των πρότυπων σχολείων, θα πω μόνο ότι η ιδεολογική εμμονή της Αντιπολίτευσης περί ταξικής αναρρίχησης λίγων, κάτι σαν βαλβίδα ασφαλείας που αφήνει να φύγει λίγος ατμός, βρίσκεται σε ευθεία αντιπαράθεση με τη διεκδίκηση ανόδου του επιπέδου των πολλών, με την επιδίωξη της μείωσης μέχρι εξάλειψης των ανισοτήτων, εκπαιδευτικών και άλλων.
Παρακαλώ, να ολοκληρώσετε, κυρία Σταμπουλή.
Θα κάνω μία ιδιαίτερη μνεία στο έκτο μέρος που αφορά τα Γενικά Αρχεία του Κράτους, το οποίο περιλαμβάνει 42 άρθρα, ένα μίνι νομοσχέδιο δηλαδή. Πρόκειται για αναδιοργάνωση και αναβάθμιση ώστε να γίνεται με τον αρτιότερο τρόπο η συλλογή, επεξεργασία και φύλαξη του αρχειακού υλικού, σύγχρονου αλλά και παλαιότερου. Για τον σκοπό αυτό προβλέπονται όργανα, όπως Εφορία και Γενικός Διευθυντής επιλεγόμενος αξιοκρατικά, αλλά και ανακλητός, οργάνωση και διάρθρωση σε διευθύνσεις και τμήματα με περιγράμματα θέσεων των προϊσταμένων τους, τακτικοί υπάλληλοι, αλλά και ειδικοί συνεργάτες, πράγμα αυτονόητο για ένα τόσο πολύπλευρο αντικείμενο. Προβλέπεται εκπόνηση τετραετούς στρατηγικού σχεδίου και υπάρχουν ειδικές πρόνοιες για κατηγορίες, όπως τα εκκλησιαστικά, τα ιδιωτικά και άλλα ιδιαιτέρων κατηγοριών αρχεία. Έχοντας γεννηθεί σε μία πόλη όπου τα αρχεία καταστράφηκαν το 1913, κάηκαν, και ό,τι απέμεινε καταστράφηκε ή λεηλατήθηκε το 1916-1918, θεωρώ πολύ σημαντικό να διαφυλαχθεί ό,τι μπορεί να διαφυλαχθεί, να αναζητηθεί σε οποιαδήποτε ιδιωτική ή άλλη πηγή ο,τιδήποτε μπορεί να βρεθεί και να αναδειχθεί προάγοντας τη γνώση της ιστορικής αλήθειας, την αυτογνωσία τελικά. Και για τον σκοπό αυτό θεωρώ απαραίτητο - και θέλω να το τονίσω και από αυτό το Βήμα, κύριε Υπουργέ - να στελεχωθούν σωστά οι υπηρεσίες των Γενικών Αρχείων του Κράτους στην περιφερειακή ενότητα Σερρών, ώστε να βγουν από τη σημερινή υπολειτουργία.
Κυρία Σταμπουλή, σας παρακαλώ πολύ να ολοκληρώσετε.
Σημαντικό, λοιπόν, το σημερινό νομοσχέδιο για την ολοκλήρωση της μεταρρύθμισης στην εκπαίδευση και στις τρεις βαθμίδες της, που όχι μόνο δεν καταρρέει όπως το 2014, όχι μόνο δεν αντιμετωπίζει απολύσεις διδασκόντων και καταργήσεις τμημάτων, αλλά αναβαθμίζεται στην κατεύθυνση μιας παιδείας που διαμορφώνει πολίτες και πολίτισσες ικανούς και ικανές να διεκδικούν μία κοινωνία ισότητας, δικαιοσύνης και ελευθερίας. Ευχαριστώ.
Πολίτισσες! Μαθαίνουμε καινούργιες λέξεις.
Τον λόγο έχει ο Πρόεδρος της Νέας Δημοκρατίας κ. Μητσοτάκης.
Σεμινάρια νεοελληνικής γλώσσας! Κύριε Τζαβάρα, σεμινάρια νεοελληνικής γλώσσας έχουμε.
Η σκέψη σας δεν το αντέχει, όχι η γλώσσα.
Κυρίες και κύριοι συνάδελφοι, ήταν να πάρω τον λόγο και να μιλήσω για αυτό το εκτρωματικό νομοσχέδιο Γαβρόγλου, ένα νομοσχέδιο το οποίο, όπως ανέδειξαν όλοι οι ομιλητές της Νέας Δημοκρατίας, δίνει τη χαριστική βολή στην πολύπαθη δημόσια τριτοβάθμια εκπαίδευση. Ισοπεδώνει με τρόπο άκριτο την τεχνολογική εκπαίδευση, αφαιρεί κάθε έννοια αυτονομίας και ελευθερίας από τα πρότυπα σχολεία. Δημιουργεί τμήματα με αμιγώς πελατειακά κριτήρια, ακόμη και με βουλευτικές τροπολογίες της τελευταίας στιγμής. Αναρωτιέμαι πόση μελέτη και ανάλυση έχει γίνει, για να δέχεστε έτσι άκριτα τη δημιουργία τμημάτων μόνο για ψηφοθηρικούς λόγους σε περιοχές που έχετε μεγάλο πολιτικό πρόβλημα. Έτσι αντιλαμβάνεσθε, κύριε Υπουργέ, τον χάρτη της ανώτατης τριτοβάθμιας παιδείας. Βγάζετε όλα σας τα ιδεολογικά απωθημένα στη δημόσια εκπαίδευση. Αναγκαστήκατε να ακολουθήσετε την πιο σκληρή νεοφιλελεύθερη μνημονιακή πολιτική στην οικονομία και για να μπορέσετε με κάποιον τρόπο να ισορροπήσετε ιδεολογικά, έρχεστε τώρα και διαλύετε ό,τι έχει μείνει από την τριτοβάθμια εκπαίδευση. Δεν θα μιλήσω, όμως, για την παιδεία σήμερα, διότι η επικαιρότητα έχει τη δική της δυναμική. Χθες, με μία ανάρτησή του στο διαδίκτυο ο ανεκδιήγητος Αναπληρωτής Υπουργός της Κυβέρνησής σας, ο κ. Πολάκης, επιτέθηκε με χυδαίο τρόπο κατά του υποψήφιου Ευρωβουλευτή της Νέας Δημοκρατίας Στέλιου Κυμπουρόπουλου. Τον κατηγόρησε ουσιαστικά ανοικτά, γιατί έκανε χρήση του νόμου για τα άτομα με ειδικές ανάγκες, για να διοριστεί στο ΕΣΥ και άφησε απαράδεκτα υπονοούμενα για έναν άνθρωπο του οποίου η προσωπική διαδρομή αποτελεί παράδειγμα προς μίμηση για όλους μας! [[Χειροκροτήματα παρατεταμένα από την πτέρυγα της Νέας Δημοκρατίας]] Έτσι αντιλαμβάνεσθε μία κοινότητα ισότητας ευκαιριών; Ντροπή σας που τον στηρίζετε σιωπηλά! Ως εδώ, λοιπόν! Ως εδώ, κυρίες και κύριοι συνάδελφοι! Να σας πω κάτι; Τον Στέλιο τον Κυμπουρόπουλο τον γνώρισα προσωπικά πριν από κάποιους μήνες. Δεν του χαρίστηκε κανείς. Ο Στέλιος δεν έχει την ανάγκη μας, εμείς, η ελληνική κοινωνία έχει την ανάγκη του Στέλιου Κυμπουρόπουλου και του θετικού παραδείγματος που δίνει μέσα από τη δική του προσωπική διαδρομή. [[Χειροκροτήματα από την πτέρυγα της Νέας Δημοκρατίας]] Υπάρχουν, όμως, κάποιες στιγμές, ξέρετε στην πολιτική που η σταγόνα ξεχειλίζει από το ποτήρι. Είναι πια για εμένα προσωπικά ένα ζήτημα το οποίο ξεπερνά τα στενά όρια της πολιτικής. Είναι ένα ζήτημα αξιοπρέπειας. Είναι ένα ζήτημα ποιότητας. Είναι τελικά ένα ζήτημα ήθους στον δημόσιο διάλογο και αυτό τελικά, ίσως, είναι και το μεγαλύτερο διακύβευμα των επόμενων εκλογών, ένα διακύβευμα το οποίο ξεπερνάει τα οικονομικά προβλήματα, ξεπερνάει τις δυσκολίες στον τρόπο λειτουργίας της δημοκρατίας μας. Τελικά, με ποιους θέλουμε να προχωρήσουμε και ποιους θέλουμε να αφήσουμε πίσω; Ο κόμπος έφτασε στο χτένι. Δεν ανεχόμαστε άλλο τη στάση του κ. Πολάκη και αμέσως μετά το Πάσχα, με βάση το άρθρο 84 παράγραφος 2 του Συντάγματος και το άρθρο 142 του Κανονισμού της Βουλής, η Νέα Δημοκρατία καταθέτει πρόταση δυσπιστίας κατά του Αναπληρωτή Υπουργού Υγείας κ. Πολάκη και ελάτε εδώ να τον υπερασπιστείτε όλοι σας. Όλοι σας! Και να δούμε αν θέλουμε μια πραγματική Ελλάδα των πολλών ή μία Ελλάδα των Πολάκηδων. [[Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα]] Δεν θα μιλήσω άλλο σήμερα. Την ομιλία που θα έκανα για την παιδεία την καταθέτω στα Πρακτικά. Τα υπόλοιπα, κύριε Υπουργέ και κύριοι συνάδελφοι της κυβερνητικής πλειοψηφίας θα τα πούμε αμέσως μετά το Πάσχα. Ντιμπέιτ δεν θέλατε, κύριε Τσίπρα; Ντιμπέιτ θα έχετε, εδώ στη Βουλή, ενώπιον του ελληνικού λαού και πάρτε τον Πολάκη αγκαλιά. Εξάλλου, ένα και το αυτό είστε!
Τον λόγο έχει ο κύριος Υπουργός.
Δεν έχω να απαντήσω κάτι, γιατί ο κ. Μητσοτάκης προφανώς κατέθεσε την ομιλία του για την παιδεία. Θα σας παρακαλέσω να μου τη φέρετε να τη διαβάσω. Δεν καταλαβαίνω γιατί δεν προσθέσατε και αυτά. Κύριε Μητσοτάκη, σας παρακολούθησα…
Για την ταμπακιέρα θα μας πείτε τίποτα; Εσείς εκπροσωπείτε την Κυβέρνηση.
Είστε Υπουργός Παιδείας. Κρίμα που είστε και ακαδημαϊκός…
Σας παρακαλώ, κύριε Μπούρα. Δεν είναι συμπεριφορά αυτή.
Επειδή πραγματικά άκουσα για αξιοπρέπεια, ήθος και δημόσιο λόγο, κύριε Πρόεδρε, αν διαβάζω σωστά, από την Κύπρο είπατε το εξής: «Η Κυβέρνηση ΣΥΡΙΖΑ για τέσσερα χρόνια μετέτρεψε τα πανεπιστήμια σε κέντρα κατασκευής μολότοφ και άντρα τα οποία δίνουν άσυλο σε εγκληματικές συμμορίες». Ή έχετε πλήρη άγνοια ή το κάνετε συνειδητά. Και στις δύο περιπτώσεις το ανέκδοτο της ημέρας είναι η έννοια «αξιοπρέπεια» και «ήθος» στον δημόσιο λόγο μετά από αυτά.
Τον λόγο έχει ο κ. Μπούρας.
Λυπάμαι πραγματικά, κύριε Υπουργέ της Παιδείας, που είστε και ακαδημαϊκός και δεν βρήκατε μία λέξη γι' αυτά τα οποία κατήγγειλε ο Πρόεδρος της Νέας Δημοκρατίας, ο Κυριάκος Μητσοτάκης. [[Χειροκροτήματα από την πτέρυγα της Νέας Δημοκρατίας]] Και μάλιστα είστε Υπουργός Παιδείας που θα έπρεπε να διδάσκει στους νέους ήθος. Δεν καταδικάζετε το ύφος και το ήθος του κ. Πολάκη. Αυτοί είστε και αυτός είστε! Κυρίες και κύριοι συνάδελφοι, κύριε Υπουργέ, θα μου επιτρέψετε για μια ακόμη φορά να τονίσω πως θεωρώ τον τρόπο που αντιμετωπίζετε τα φλέγοντα ζητήματα της παιδείας, τόσο αυτά της δομής της, όσο και το περιεχόμενο αυτής, εξαιρετικά επικίνδυνο. Καταθέσατε στη Βουλή, όπως σας είπε η εισηγήτριά μας, η κ. Κεραμέως, ένα πολυνομοσχέδιο που περιλαμβάνει διατάξεις για όλες τις βαθμίδες εκπαίδευσης, τη δια βίου μάθηση, το πλαίσιο λειτουργίας των πρότυπων και πειραματικών σχολείων, καθώς και ρυθμίσεις για εποπτευόμενους οργανισμούς. Το φέρατε μεσάνυχτα για να συζητηθεί στην Επιτροπή Μορφωτικών Υποθέσεων την επόμενη μέρα το μεσημέρι. Οι Βουλευτές, δηλαδή, κλήθηκαν να μελετήσουν διακόσια είκοσι έξι άρθρα και χίλιες εκατόν είκοσι σελίδες που αγγίζουν ολόκληρο το φάσμα της εκπαιδευτικής διαδικασίας, σε μία μόνο νύχτα. Να προσθέσω, επίσης - όπως είπε και η κ. Κεραμέως - ότι σε αυτό το νομοσχέδιο πρέπει να προσθέσετε και τον όγκο των τροπολογιών - άσχετων υπουργικών και βουλευτικών - που το κάνουν να έχει πάνω από χίλιες πεντακόσιες σελίδες. Κυρίες και κύριοι Βουλευτές του ΣΥΡΙΖΑ και των συνακολουθούντων αυτόν, για διαδικασίες επειγόντων νομοσχεδίων δεν καταγγέλλατε συνεχώς την προηγούμενη κυβέρνηση; Και ήταν ο κ. Βαρεμένος - δεν ξέρω αν είναι στην Αίθουσα, είδε, μίλησε και απήλθε - που μην ασκώντας σωστά χθες στην έναρξη τα καθήκοντα του Προέδρου, μας είπε ότι έτσι γινόταν και στο παρελθόν. Να θυμίσω - πολλοί από εσάς δεν ήσασταν εδώ - ότι πράγματι υπήρχαν και την προηγούμενη περίοδο κατεπείγοντα, αλλά ήταν κατεπείγουσες ρυθμίσεις υποχρεώσεων της χώρας λόγω των γνωστών υποχρεώσεων δανεισμού από τα μνημόνια. Φωνάζατε και βρίζατε τότε. Ειλικρινά, εγώ θυμάμαι τον ρόλο μου ως γενικού γραμματέα της Κοινοβουλευτικής Ομάδας και τι γινόταν στους διαδρόμους. Εμείς επισημαίνουμε ότι ευτελίζετε με απόλυτο τρόπο την κοινοβουλευτική διαδικασία και τους εαυτούς σας. Δεν θα σταθώ όμως στη διαπίστωση αυτή των σοβαρών ζητημάτων διαδικασίας. Θα προχωρήσω. Βέβαια μέσα σε πέντε λεπτά για χίλιες πεντακόσιες σελίδες τι να πρωτοπεί κανείς; Θα επισημάνω ενδεικτικά ορισμένα πράγματα. Κύριε Υπουργέ, φαντάζομαι να συμφωνείτε ότι ο τρόπος εισαγωγής στην τριτοβάθμια εκπαίδευση οφείλει να είναι κατανοητός, αδιάβλητος και με ίσες ευκαιρίες για όλους. Δυστυχώς στο σχέδιο νόμου που φέρατε και μας καλείτε να υιοθετήσουμε προβλέπετε ένα σύνθετο εξεταστικό σύστημα εισαγωγής και γεμάτο κενά. Προβαίνετε σε έναν διαχωρισμό τμημάτων κ.λπ.. Πρώτη φορά έρχεται προς ψήφιση νόμος, ο οποίος πρέπει να εφαρμοστεί τον επόμενο χρόνο. Αυτή η επίσπευση έχει ως αποτέλεσμα τον απόλυτο αιφνιδιασμό και τη δημιουργία άγχους στους μαθητές και στις οικογένειές τους. Τα μαθήματα γενικής παιδείας εκτοπίζονται και εντατικοποιούνται τα εξεταζόμενα πανελλαδικά. Αυτό έχει ως αποτέλεσμα το λύκειο να γίνεται εξεταστικό κέντρο. Χάνει τον εκπαιδευτικό του χαρακτήρα και μετατρέπεται σε φροντιστήριο. Διαθέτετε μόνο ένα δίωρο στα ειδικά εξεταζόμενα μαθήματα. Τελειώνει ο χρόνος, γι' αυτό θα ανακεφαλαιώσω λέγοντας ότι το σχέδιο νόμου που καταθέτει η Κυβέρνηση χαρακτηρίζεται από προχειρότητα και έλλειψη στρατηγικής ανάπτυξης της εκπαίδευσης και της έρευνας. Πρόκειται για μια πολυδαίδαλη δομή που αφήνει πολλά σημεία αδιευκρίνιστα και που θα πρέπει να ρυθμιστούν με υπουργικές αποφάσεις στο μέλλον. Στις κυριότερες ρυθμίσεις περιλαμβάνεται η πλήρης κατάργηση των ΤΕΙ της χώρας και η συγχώνευσή τους με τα πανεπιστήμια. Αυξάνονται άκριτα τα πανεπιστημιακά τμήματα, χωρίς κατανόηση των αναγκών της αγοράς και της σύνδεσης με την απασχόληση. Δεν λαμβάνονται υπ' όψιν ακαδημαϊκά κριτήρια και κριτήρια ποιότητας. Στην έρευνα δημιουργούνται ερευνητικά κέντρα και ινστιτούτα με αντικείμενα που επικαλύπτουν τα υπάρχοντα της Γενικής Γραμματείας Έρευνας και Τεχνολογίας, ενώ δημιουργείται διαφορετικό πλαίσιο λειτουργίας και ανάπτυξής τους, χωρίς συντονισμό και συνέργεια με τα υφιστάμενα. Καταργεί τον τεχνολογικό τομέα της ανώτατης εκπαίδευσης, δεν ακολουθεί εκθέσεις σκοπιμότητας και βιωσιμότητας, δεν λαμβάνει υπ' όψιν εκθέσεις αξιολόγησης, δεν εξασφαλίζει τα επαγγελματικά δικαιώματα των αποφοίτων. Ο κύριος Υπουργός, με απλά λόγια, έχει μικροπολιτική στόχευση. Κι αυτό το απέδειξε και πριν από λίγο, όταν προσπάθησε να αιτιολογήσει τα αναιτιολόγητα, με το προφάσεις εν αμαρτίαις ως προς το πώς δημιουργεί καινούρια τμήματα χωρίς μελέτη, χωρίς κάποια προηγούμενη συνεννόηση με τα ακαδημαϊκά ιδρύματα. Μας είπε ότι απλά τηλεφωνήθηκε με έναν πρύτανη και δεν ξέρω τι άλλο. Έχουν όργανα, κύριε Υπουργέ, τα ιδρύματα. Έχουν δομές και αυτές πρέπει να σεβαστείτε.
Κύριε Μπούρα, ολοκληρώνετε.
Με αυτές τις σκέψεις και λόγω του γεγονότος ότι αυτός δεν θεωρείται διάλογος, το να δίνονται πέντε λεπτά για να αναλυθούν χίλιες πεντακόσιες σελίδες, θα πω ότι ειλικρινά λυπάμαι ιδιαίτερα, γιατί έχω πολλά χρόνια στη Βουλή και διαπιστώνω ότι ακριβώς αυτή την υποβάθμιση του Κοινοβουλίου πρώτη φορά τα τελευταία χρόνια τη βιώνει ο τόπος. Όλα τα νομοσχέδια σχεδόν έχετε καθιερώσει να τα φέρνετε ως επείγοντα και κατεπείγοντα. Καταργείτε τον διάλογο και τη δημοκρατική διαδικασία. Σας ευχαριστώ πολύ.
Ευχαριστώ.
Κύριε Πρόεδρε, μπορώ να έχω τον λόγο;
Ορίστε, έχετε τον λόγο, κύριε Υπουργέ.
Υπάρχει ένα θέμα το οποίο έρχεται και επανέρχεται και είναι και στην ομιλία του κ. Μητσοτάκη που διαβάζω αυτή τη στιγμή. Κύριε Μπούρα, λέτε…πού είναι ο κ. Μπούρας;
Εδώ είμαι. Δεν φεύγω εγώ. Σας ακούω και αν χρειαστεί, θα σας απαντήσω.
Δεν είπα ότι φεύγετε, απλά δεν σας έβρισκα. Λέτε, λοιπόν, ότι υπάρχουν άπειρα τμήματα και δημιουργούμε άλλα τόσα. Σωστά; Ξέρετε πόσα τμήματα υπάρχουν σήμερα στα πανεπιστήμια και στα ΤΕΙ σε αριθμό; Δεν τον ξέρετε. Είναι τετρακόσια πενήντα. Με τις δικές μας προτάσεις της νέας αρχιτεκτονικής ξέρετε πόσα είναι; Το τετρακόσια πενήντα γίνεται τετρακόσια τριάντα. Γι' αυτό είναι χρήσιμο κανείς να ξέρει και αριθμητική. Λέω, λοιπόν, να μη δημιουργούμε εντάσεις. Υπάρχουν πολλά σημεία σε αυτά, που λέτε που μπορεί να συμφωνήσουμε ή να διαφωνήσουμε. Στα νούμερα δεν μπορούμε να διαφωνήσουμε. Άρα μην το λέμε αυτό, ότι υπάρχει μία υπερπληθώρα τμημάτων, το ένα ή το άλλο κ.λπ.. Τα νούμερα είναι: τετρακόσια πενήντα σήμερα και τετρακόσια τριάντα γίνονται με τη νέα αρχιτεκτονική. Σας ευχαριστώ.
Κι εγώ σας ευχαριστώ. Τον λόγο έχει ο Πρόεδρος της Ένωσης Κεντρώων κ. Λεβέντης.
Να καλημερίσω εδώ τον Προεδρεύοντα, τους κυρίους Υπουργούς και την κυρία Υπουργό που είναι στα έδρανα και τους κυρίους και κυρίες Βουλευτές. Η παιδεία είναι ένα πράγμα για το οποίο και στα πιο υποβαθμισμένα δημοκρατικά κράτη επιχειρείται συναίνεση και δεν πρέπει να υπάρχουν αιφνιδιασμοί και αλλαγή των νόμων εν μέσω του έτους. Είναι πολύ βασικό πράγμα αυτό. Την Κυβέρνηση δεν ξέρω τι την έχει πιάσει το τελευταίο διάστημα να τα λύσει όλα. Όλα αυτά που επί τέσσερα χρόνια δεν άγγιξε καν, την έχει πιάσει μια πρεμούρα ότι πρέπει να τα λύσει αυτό το διάστημα. Τι είδους σπουδή είναι αυτή που επιδεικνύετε σε όλα τα ζητήματα και πού αποβλέπει δεν μπορώ να αντιληφθώ. Ας αφήσουμε το θέμα των τροπολογιών, ότι τρυπώνουν τροπολογίες παντελώς άσχετες με το υπό συζήτηση νομοσχέδιο και εξευτελίζεται η Βουλή. Διότι ποιος έχει μελετήσει τις τροπολογίες; Ποιος έχει κρίνει αν είναι ενδεδειγμένες ή αν θα δημιουργήσουν πρόβλημα στην εφαρμογή τους ή αν αντίκεινται στους νόμους; Ποιος το έχει κρίνει αυτό; Κανένας. Οι τροπολογίες, όσο υπάρχουν, υποβαθμίζεται η αξία και το κύρος της Βουλής - αυτό να γνωρίζετε - και δείχνει ότι είναι κουλουβάχατα η διακυβέρνηση της χώρας, όπως να είναι. Αυτή η λέξη ταιριάζει στη διακυβέρνηση, όταν σε κάθε νομοσχέδιο έρχονται τροπολογίες. Και εδώ έχει λερωμένη τη φωλιά της και η Δεξιά, γιατί διά της μεθόδου αυτής κυβέρνησε επί δεκαετίες. Και μην παραπονείστε που ακολουθεί την ίδια τακτική και ο Τσίπρας. Απλά, βέβαια, το Τσίπρας υπεσχέθη έναν ηθικότερο τρόπο διακυβέρνησης και όταν ήλθε στην εξουσία, διεπίστωσε ότι μόνο με το κουλουβάχατα έχεις απόλυτο έλεγχο της εξουσίας και κάνεις ό,τι θέλεις και γίνεται δικτατορία. Ρωτάνε μερικοί: «Τι πέτυχατε, κύριε Λεβέντη, που μπήκε η Ένωση Κεντρώων στη Βουλή τέσσερα χρόνια;» Τι μπορούσαμε να πετύχουμε; Με το σύστημα Καμμένος και Τσίπρας τι μπορούσαμε να πετύχουμε; Ερωτηθήκαμε ποτέ για κάτι; Τι μπορούσαμε να επιτύχουμε; Η επιτυχία μας έγκειται στους αγώνες, που δώσαμε για κάποια πράγματα, όπως για τη μείωση του αριθμού των Βουλευτών, για τη μείωση των δαπανών, για τη μείωση του στόλου των μετακλητών και αποσπασμένων που κατοικοεδρεύουν εις το Κοινοβούλιο και εις τα πέριξ και για όλα αυτά τα αίσχη, τα οποία γίνονται εν μέσω μιας κρίσης που μαστίζει όλα τα κοινωνικά στρώματα. Αυτό κάναμε. Τι άλλο μπορούσαμε να κάνουμε; [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Ούτε νταήδες είμαστε εμείς να κάνουμε αυτό, που κάνει μια εταιρεία εκ δεξιών. Εμείς είμαστε δημοκρατικοί άνθρωποι που πιστεύαμε ότι η πρόταση έχει αξία ως πρόταση και θα λαμβάνεται υπ' όψιν. Δεν ξέραμε ότι εδώ μέσα έχουν διαμορφωθεί δικτατορίες κοινοβουλευτικές. Προσπάθησα εγώ αρχικά, όταν ήρθε το νομοσχέδιο της απλής αναλογικής, να πω στον Τσίπρα να μην περνάει τα νομοσχέδια με εκατόν πενήντα δύο και εκατόν πενήντα τρεις. Ο Τσίπρας έλεγε «ναι, ναι, ναι» και μετά συνέχισε και κυβερνούσε και κυβερνά ακριβώς καθ' όμοιον τρόπο με Σαμαράδες, Μητσοτάκηδες, με όλους αυτούς. Δεν διαφέρει σε τίποτα. Και όταν συμβαίνει κάτι άσχημο στη χώρα έχουν το θράσος κάποιοι και μιλούν για συναίνεση, μια συναίνεση την οποία χτίζεις από τις καλές μέρες για να την έχεις ως κεφάλαιο και στις κακές. Εσείς εδώ στην Αίθουσα αυτή θυμόσαστε τη συναίνεση στις κακές μέρες. Πρέπει να ξέρετε ότι η συναίνεση χτίζεται σαν κλίμα στις καλές μέρες, για να υπάρχει ως κεφάλαιο στις κακές. Έτσι υπάρχει συναίνεση. Γι' αυτό έλεγα και τόνιζα στον Τσίπρα να μην περνάνε νομοσχέδια με εκατόν πενήντα δύο και εκατόν πενήντα τρεις ψήφους. Καλύτερα να μην περάσει καθόλου ένα νομοσχέδιο. Άλλωστε, τώρα το νομοσχέδιο που επιχειρεί ο Υπουργός θα του το πετάξουν στα σκουπίδια, όταν πέσει η Κυβέρνηση. Εσείς, κύριε Υπουργέ, αλήθεια, νομίζετε ότι νομοθετείτε αυτήν τη στιγμή; Αφού, όπως εσείς σκίζετε όλων των προηγουμένων τα νομοσχέδια, θα σκίσουν και τα δικά σας. Αυτή θα είναι η τύχη σας, κύριε Υπουργέ, αφού δεν είχατε μπει σ' έναν διάλογο. Είστε ήπιος. Κάνετε ότι μιλάτε εδώ ήπια. Αυτήν την ηπιότητα γιατί δεν τη χρησιμοποιήσατε στον διάλογο με τα άλλα κόμματα; Γιατί δεν λάβατε τη γνώμη όλων; Εδώ έχουμε μια καταγγελία των κολεγίων, που λέει ότι μένουν οι μεταπτυχιακοί τους τίτλοι άχρηστοι, δεκαπέντε χιλιάδες οικογένειες μένουν στον δρόμο και δεν ξέρουν τι θα κάνουν, που φοιτούν σήμερα, και θα αρχίσουν πάλι τα πρόστιμα για τα κολέγια. Εσείς θα πληρώσετε, κύριε Γαβρόγλου, τα πρόστιμα; Θα τα πληρώσει η Ελλάδα. Τη ρύθμιση για τα κολλέγια και την ίδρυση του ΣΑΕΠ την κάναμε ακριβώς για να λύσουμε το θέμα των προστίμων που ερχόντουσαν. Και θέλετε να επανέλθουμε εις το καθεστώς των προστίμων πάλι και των κοινωνικών ρήξεων; Αυτό θέλετε; Να θεωρείται ένα κομμάτι της νεολαίας ότι αποβάλλεται από την κοινωνία μας και ότι η μόνη διέξοδος που έχει είναι να πάει στο εξωτερικό; Και στο εξωτερικό να αναγνωρίζονται οι τίτλοι και εδώ όχι; Είναι αυτή πολιτική Υπουργείου Παιδείας; Δεν αντιλαμβάνομαι ποιοι κρύβονται από πίσω, γιατί υπάρχουν κάποιες υποψίες ότι κρύβονται από πίσω κάποια κυπριακά ιδρύματα που δίνουν τίτλους, αλλά τα ιδρύματα αυτά ζητούν και δίδακτρα. Κατ' ουσίαν δηλαδή, μία Κυβέρνηση του ΣΥΡΙΖΑ στέλνει στην ιδιωτική παιδεία. Κατηγορείτε τον Μητσοτάκη ότι εισηγείται ιδιωτικά πανεπιστήμια και φέρνετε τα ιδιωτικά πανεπιστήμια bypass μέσω κυπριακών ιδρυμάτων, κύριε Υπουργέ, διότι όταν ορφανεύουν τα εντός της χώρας λειτουργούντα κολέγια, τι θα κάνουν όλοι αυτοί οι φοιτητές και οι οικογένειές τους; Θα απευθυνθούν στην Κύπρο, που λειτουργούν τα ιδρύματα. Στην Κύπρο υπάρχουν δίδακτρα, υπάρχουν ταξίδια, υπάρχουν εισιτήρια, δαπάνες ξενοδοχείων. Ποιος θα τα βάλει αυτά; Αυτή είναι η δωρεάν παιδεία; Κάνετε ότι προστατεύετε τη δωρεάν παιδεία και την υπονομεύετε πλαγίως, την υπονομεύετε αποστέλλοντας τις οικογένειες στην Κύπρο. Ή κάνω λάθος; Κάνω λάθος;
Εξηγήστε μας πώς γίνεται αυτό.
Είστε ο μόνος αλάνθαστος;
Όχι, λέω εξηγήστε μας πώς γίνεται.
Ο ΣΥΡΙΖΑ είναι το Κόμμα των αλάνθαστων; Οι Πάπες μαζευτήκατε εις τον ΣΥΡΙΖΑ; Οι Grandes Πάπες; Σας παρακαλώ, κύριε Υπουργέ!
Εξηγήστε μας πώς γίνεται.
Ένα άλλο ζήτημα. Είμεθα ενώπιον ευρωεκλογών, ένας μήνας έμεινε. Τώρα για το Υπουργείο Παιδείας τι άλλο να συζητήσω; Όλες σας οι ρυθμίσεις είναι για πέταμα και απλά ψηφίστε τες και με το που θα ‘ρθει η επόμενη κυβέρνηση, θα κάνει ό,τι κάνετε εσείς τώρα. Αυτό θα κάνει, κύριε Γαβρόγλου. Και δεν έπρεπε να υποβάλλεστε στον κόπο να νομοθετείτε εν όψει της κατάργησης, που θα γίνει από την επόμενη Κυβέρνηση. Δεν έπρεπε να το κάνετε αυτό, γιατί ταλαιπωρείτε και τη Βουλή, τις δακτυλογράφους εδώ. Ξοδεύουμε χαρτιά τζάμπα. Είναι και αυτό το ζήτημα. Εργατοώρες τζάμπα και βερεσέ. Ταλαιπωρείται ένα μεγάλο κομμάτι νέων μας με τις αλλαγές των νόμων. Και τους ταλαιπωρείτε και τους βάζετε σε έξοδα. Και από την άλλη μεριά, μία τρύπα στο νερό κάνετε με τη σπουδή αυτή με την οποίαν νομοθετείτε. Αυτή είναι η Κυβέρνηση. Θέλω να πω και δυο λόγια για τα μέσα ενημέρωσης. Στα μέσα ενημέρωσης έχετε καθιερώσει: ένας του ΣΥΡΙΖΑ και ένας της Νέας Δημοκρατίας και το πολύ - πολύ και ένας του ΚΙΝΑΛ, και τελειώνει η δημοκρατία εκεί. Τελειώνει η δημοκρατία εκεί. Παίρνω στα κανάλια και απαντούν: «Θα κάνουμε ειδικές εκπομπές» λέει «στην προεκλογική περίοδο». Καλά, και αυτοί της Νέας Δημοκρατίας, του ΣΥΡΙΖΑ, που βγαίνουν κάθε μέρα πρωί - μεσημέρι - βράδυ τι είναι, εκτός προεκλογικής περιόδου είναι όλοι αυτοί; Ακούστε τι απαντούν, για να καταλάβετε πόσο πολύ πατάξατε τη διαπλοκή! Απαντούν στα κανάλια: «Θα κάνουμε, κύριε Λεβέντη μου» μου λένε «ειδικές εκπομπές για τις εκλογές. Και εκεί θα καλέσουμε εκπροσώπους της Ένωσης Κεντρώων». Και λέω, καλά κι αυτές οι εκπομπές που όλη μέρα γίνονται για τη «NOVARTIS», να μην πω τώρα για τι γίνονται, για ό,τι θέλεις γίνονται, για τον Μαρινάκη, για τον έναν, για τον άλλον, και έχουν έναν του ΣΥΡΙΖΑ και έναν της Νέας Δημοκρατίας, αυτές οι εκπομπές τι είναι; Δεν ανήκουν στην προεκλογική περίοδο; Δεν επηρεάζουν αυτές οι εκπομπές το προεκλογικό κλίμα; Αυτές είναι φασιστικές αντιλήψεις, κύριε Φίλη. Είναι φασιστικές αντιλήψεις το να μου απαντούν εμένα ότι θα κληθεί η Ένωση Κεντρώων στην προεκλογική περίοδο. Τώρα τι είναι; Τώρα γιατί είναι μόνο ΣΥΡΙΖΑ και Νέα Δημοκρατία; Δύο κόμματα υπάρχουν; Είναι και το ΚΙΝΑΛ, γιατί το ετοιμάζουν και το ΚΙΝΑΛ για δεκανίκι τους στη Νέα Δημοκρατία, γι' αυτό, αλλιώς θα τους είχαν και αυτούς στα σκουπίδια. Καταλάβατε; Είναι δημοκρατία αυτή; Είστε υπερήφανοι που βγαίνετε έξω; Δηλαδή πολεμάτε τη Δεξιά. Μα, Δεξιά είναι ο φασισμός! Εγώ γεννήθηκα σε μία οικογένεια που τη Δεξιά τη θεωρούσαμε φασισμό. Αφού στη φασιστική αντίληψη λειτουργείτε και εσείς, δεν πολεμάτε τον φασισμό, εντάσσεσθε, δυστυχώς, εκεί, αν λειτουργείτε έτσι, μονοπωλιακά, αποκλείοντας τους αντιπάλους. Δύο αίσχη γίνονται σε αυτό το Κοινοβούλιο, συνεχείς τροπολογίες για να βολεύετε «ημετέρους», συμβασιούχους. Ας μην λέμε τώρα τι βολεύετε. Αν μάθει ο λαός τι γίνεται εδώ πέρα σε τροπολογίες και σε βολέματα, θα μας πάρει και θα μας σηκώσει, αν μάθει τι τροπολογίες έρχονται στη Βουλή. Αυτό είναι το πρώτο. Το δεύτερο είναι η δημοκρατία των δύο κομμάτων. Ο λαός αγωνίστηκε να πατάξει τον δικομματισμό και με το ζόρι τον επαναφέρετε, λες και είναι ο παράδεισος. Ιδρώσαμε, αγωνιστήκαμε να διώξουμε τα δύο κόμματα - γιατί αυτά πτώχευσαν τη χώρα, οι διορισμοί σας, τα «θαλασσοδάνεια», τα ρουσφέτια σας, όλα αυτά που συνέβαιναν - και θέλετε να τα επαναφέρετε απολύτως. Και διδάσκετε στον κόσμο - τι; - την πόλωση και την όξυνση. Και είστε περήφανοι για αυτά; Τα μεν νομοσχέδια θα τα σκίσει ο λαός, γιατί δεν εγκρίνει νομοσχέδια που δεν είναι προϊόν συνεννόησης και συναίνεσης. Ένα το κρατούμενο. Οι τροπολογίες υποβαθμίζουν το Κοινοβούλιο και τις έχετε κάνει καθημερινότητα και νομοτέλεια. Αυτό είναι το δεύτερο. Και τρίτον, ο αποκλεισμός της Ένωσης Κεντρώων από τα κανάλια δείχνει φασιστικές αντιλήψεις τις οποίες καταγγέλλω εις τον ελληνικό λαό.
Καλώ στο Βήμα τον κ. Βλάχο. Ορίστε, κύριε Βλάχο, έχετε τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, όταν μια κυβέρνηση και μια πολιτική ηγεσία του Υπουργείου παίρνει την πρωτοβουλία να φέρει ένα τόσο σημαντικό νομοθέτημα, όπως είναι η εκπαιδευτική μεταρρύθμιση, προφανώς είναι αποφασισμένη να δεχθεί διάλογο, συζήτηση, γιατί απλά θέλει αυτό το νομοθέτημα να έχει την ευρύτερη δυνατή συναίνεση και βεβαίως, να μακροημερεύσει. Και στα δυο αυτά η Κυβέρνηση θα έλεγα ότι απέτυχε, γιατί πραγματικά και από τη διαδικασία και από πλευράς ουσίας τα πράγματα πήγαν εντελώς διαφορετικά. Όλοι εδώ πέρα μιλούν για διάλογο και λένε ότι έγινε διάλογος. Όμως, διάλογος σημαίνει να μιλάς, να προτείνεις, αλλά και να ακούς. Τελικά, πώς αυτό το νομοθέτημα φτάνει σήμερα στη Βουλή; Με συνοπτικές διαδικασίες. Και είναι όλοι απέναντι, όλοι έχουν να κάνουν παρατηρήσεις, όλοι έχουν τις αντιρρήσεις τους, βεβαίως, με κορυφαία εκείνη της Αξιωματικής Αντιπολίτευσης που δεσμεύεται ότι αύριο ως αυριανή κυβέρνηση θα προβεί σε αλλαγές σε σημαντικά σημεία του νομοσχεδίου. Άρα, κύριε Υπουργέ, κύριοι της Κυβέρνησης, η φιλοδοξία σας ήταν να φέρετε ένα νομοθέτημα εκατοντάδων σελίδων εδώ να ψηφιστεί και ουσιαστικά να μην προλάβει να εφαρμοστεί ποτέ; Διότι, πρώτον, δεν θα προλάβει και δεύτερον και κάποια πράγματα, που μπορούν να υλοποιηθούν στο μέλλον θα χρειαστούν τροποποίηση. Και όπως είπα, δεν έγινε διάλογος, δεν ακούστηκαν φορείς. Βλέπουμε μια αντίδραση, κύριε Υπουργέ, όταν σας λέμε ότι φέρατε δεκάδες - ίσως και εκατοντάδες - τροπολογίες. Ο συνάδελφος νωρίτερα σας έφερε ένα πακέτο. Ακούστηκε ότι όλη αυτή η κουβέντα έγινε στο παρελθόν σε αυτά τα περίφημα αναπτυξιακά συνέδρια, στα οποία δεν προσήλθαν οι Βουλευτές της Νέας Δημοκρατίας. Ναι, σε ό,τι με αφορά και εγώ δεν πήγα σε δύο από αυτά τα λεγόμενα «αναπτυξιακά συνέδρια» που έγιναν στην Αττική, γιατί θα προσέλθω ως ακροατής - καλά, σαν χειροκροτητής του Πρωθυπουργού δεν θα ήμουν - μόνο για να ακούσω; Αυτό δεν είναι συνέδριο. Όταν σε μία συνάντηση, στην οποία συζητούνται σοβαρά θέματα, δεν σου δίνεται ο λόγος, πείτε μου: Γιατί να πας; Και οι περισσότεροι όμως από όσους πήγαν και από τον δικό σας χώρο ή της αυτοδιοίκησης ένιωσαν αυτό που λέμε κατά το κοινώς λεγόμενον «γλάστρα», αφού δεν μπόρεσαν να καταθέσουν τις απόψεις τους. Έτσι, λοιπόν, και αυτά τα συνέδρια που έγιναν, με τον τρόπο που είπα, ουσιαστικά δεν ασχολήθηκαν με αυτά τα θέματα που λέει το νομοσχέδιο, γιατί μην μου πείτε, κύριε Υπουργέ, ότι, για παράδειγμα, στο Αναπτυξιακό Συνέδριο της δυτικής Ελλάδας, συζητήθηκε η δημιουργία Γεωπονικής Σχολής στην Πάτρα. Αυτό είναι απαίτηση της κοινωνίας, έχει ανάγκη από Γεωπονική καινούρια; Το ότι στη Γεωπονική Σχολή - την οποία εγώ τέλειωσα - δεν υπάρχουν μικροσκόπια και άλλα εργαλεία για να εκπαιδευτούν οι φοιτητές, αυτό δεν σας αγγίζει. Θέλετε καινούρια Γεωπονική και κυρίως θέλετε και νέα Νομική στην Πάτρα. Εγώ σας λέω ότι το κάνατε ως αντάλλαγμα για να δεχθούν οι πρυτανικές αρχές το ΤΕΙ της Δυτικής Ελλάδας. Και δεν κάνω λάθος, διότι αυτά συζητιούνται ξέρετε. Και επειδή, λοιπόν, τώρα ενσωματώσαμε τα ΤΕΙ, είπαμε τι; Ανώτατη εκπαίδευση. Πού είναι η τεχνολογική εκπαίδευση, την οποία έπρεπε όλοι να στηρίξουμε; Και αυτή που υπήρχε, ουσιαστικά τη διαλύσαμε. Και φέραμε σήμερα τα ΤΕΙ να τα ενσωματώσουμε. Και πού πάνε τα επαγγελματικά δικαιώματα; Πού πήγε, κύριε Υπουργέ, αυτή η περίφημη επιτροπή, που κάνατε τότε με τους μηχανικούς τεχνολογικής εκπαίδευσης και με το Τεχνικό Επιμελητήριο Ελλάδας, που κατέληξαν σε μία πρόταση, και είπατε ότι θα την ενσωματώσετε, θα τη φέρετε, για να κατοχυρώσετε επαγγελματικά δικαιώματα; Όλα αυτά χάθηκαν. Τελικά τι έμεινε; Μόνο κάποιες ιδεοληψίες, μόνο κάποιες έμμονες ιδέες, μόνο κάποιες εξυπηρετήσεις συμφερόντων. Διότι ακόμα και η ίδρυση ενός τμήματος πρέπει να γίνεται από το αρμόδιο Υπουργείο, το οποίο να έρθει εδώ πέρα να πείσει την Εθνική Αντιπροσωπεία γιατί πρέπει να γίνει αυτή η νέα σχολή, και όχι να γίνεται με μια τροπολογία ενός συναδέλφου που θα πάει τη Μεγάλη Εβδομάδα στην περιφέρειά του και θα πει: «Κοιτάξτε, κατόπιν ενεργειών μου δημιουργήθηκε νέα σχολή». Πόσες δεκαετίες πίσω θέλετε να μας γυρίσετε; Είπαμε να τα ξεπεράσουμε αυτά. Είπαμε ότι η κρίση μάς έκανε όλους καλύτερους. Είπαμε ότι όλοι κάτι διδαχθήκαμε. Πού είναι, όμως, το καλύτερο; Πού είναι αυτό που σήμερα θέλετε εμείς εδώ ως Αντιπολίτευση να επικροτήσουμε και να ψηφίσουμε; Ποια είναι η προοπτική που δίνετε στην τριτοβάθμια εκπαίδευση; Σε ποιον τομέα; Πού να σας επιβραβεύσουμε; Πουθενά. Γι' αυτό και εμείς θα καταψηφίσουμε, κύριε Υπουργέ, γιατί πράγματι δεν δίνετε προοπτική. Όπως - όπως, με συνοπτικές διαδικασίες, με ανύπαρκτο διάλογο - συμμετοχικό εννοώ διάλογο, με ουσιαστική συμμετοχή - φέρατε ένα πολυσέλιδο νομοσχέδιο, χαθήκαμε στις εκατοντάδες σελίδες και εκεί κάπου χάσαμε την ουσία. Αυτό θεωρώ - και κλείνω με αυτό, κυρία Πρόεδρε - ότι είναι μία ακόμα ευθύνη της επόμενης κυβέρνησης, να δρομολογήσει διαφορετικά τα πράγματα και να επαναφέρει κάποια πράγματα, που σήμερα ξηλώνονται στην κατάσταση που πρέπει, δίνοντας πάλι προοπτική, ελπίδα, αλλά και σεβασμό στους καθηγητές και στους φοιτητές. Και επειδή μιλάμε για τα κολέγια και την ιδιωτική εκπαίδευση, κύριε Υπουργέ, κάποτε απαντήστε: Πόσο καιρό θα κάνουμε πως δεν καταλαβαίνουμε; Έλληνες επιχειρηματίες, Έλληνες καθηγητές, Έλληνες φοιτητές να σπουδάζουν στην Κύπρο και εμείς εδώ ελπίζουμε ότι κάτι μπορεί να αλλάξει. Σας ευχαριστώ.
Τελευταίος ομιλητής από τον κατάλογο είναι ο κ. Παναγιωτόπουλος. Απ' ό,τι βλέπω, δεν είναι στην Αίθουσα. Κύριε Υπουργέ, θέλετε κάτι να συμπληρώσετε, γιατί αλλιώς θα κλείσω τη συνεδρίαση;
Έχουμε δευτερολογίες.
Θα τις κάνετε τις δευτερολογίες; Έχετε μιλήσει πάρα πολύ, όπως μαθαίνω από τις Υπηρεσίες. Αν είναι πολύ …
Κυρία Πρόεδρε, ένα πράγμα είναι να συντμήσουμε τις προθεσμίες με τη διαδικασία του επείγοντος, αλλά δεν θα στερήσετε τις δευτερολογίες από τους εισηγητές των κομμάτων.
Όχι, αλίμονο. Απλώς με ενημερώνουν οι Υπηρεσίες της Βουλής ότι έχετε όλοι σας υπερβεί τον χρόνο.
Όχι. Οι εισηγητές μίλησαν χθες για ένα νομοσχέδιο που το βλέπετε εδώ πέρα. Ορίστε το νομοσχέδιο.
Άντε πάλι! Μα πόσες φορές το σηκώσατε;
«Άντε πάλι», κύριε Υπουργέ, γιατί δεν έχω βοηθούς για να το διαβάσω. Το σήκωσα για να καταλάβει η κοινωνία, κύριε Υπουργέ, τις συνθήκες υπό τις οποίες νομοθετείτε. Προφανώς, λοιπόν, όλοι οι εισηγητές θέλουμε - δεν ξέρω αν κι εσείς θέλετε, κύριε Φίλη - κάποια λεπτά για τη δευτερολογία μας.
Απλώς, για την ενημέρωση και για να μη δημιουργούνται εντυπώσεις, θέλω να πω ότι ο κ. Φίλης είχε μιλήσει είκοσι δύο λεπτά και είκοσι τρία δευτερόλεπτα κι εσείς δεκαεπτά λεπτά και πενήντα τρία δευτερόλεπτα
Δεκαπέντε λεπτά, κυρία Πρόεδρε!
Έχετε μιλήσει κι άλλα δύο λεπτά.
Δεκαπέντε λεπτά, κυρία Πρόεδρε!
Κοιτάξτε, οι υπηρεσιακοί δεν κάνουν συνωμοσίες εδώ. Ορίστε, λοιπόν, κύριε Φίλη, έχετε τον λόγο, αλλά όλοι επ' ολίγον διότι έχουμε ήδη ανακοινώσει πότε θα γίνει η ψηφοφορία.
Σας ευχαριστώ, κυρία Πρόεδρε. Το νομοσχέδιο το οποίο συζητήσαμε σήμερα προκάλεσε μια αντιπαράθεση, η οποία ελπίζω όμως να μη συνεχιστεί και μετά και να εργαστούμε όλοι για την υλοποίηση θετικών διατάξεων που αναγνωρίζουμε ότι υπάρχουν, καθώς δεν είναι όλες αρνητικές. Νομίζω, όμως, ότι πρέπει να συνεννοηθούμε σε μερικά πράγματα. Άκουσα ότι αυτό το νομοσχέδιο έχει, λέει, διατάξεις ρουσφετολογικές, διατάξεις οι οποίες δεν λαμβάνουν υπ' όψιν την αξιολόγηση των τμημάτων για τα πανεπιστήμια. Δεν ισχύει αυτό. Ο κύριος Υπουργός απάντησε ότι μειώνεται ο αριθμός των τμημάτων και δεν αυξάνεται. Επίσης, ξέρουμε ότι η ΑΔΙΠ έχει κάνει αξιολόγηση. Ακούσαμε τον εκπρόσωπο της ΑΔΙΠ στην επιτροπή. Θα ήθελα να πω μόνο μια κουβέντα. Αντιλαμβάνομαι ότι το πολιτικό κλίμα μέσα στο οποίο συνήθως γίνονται αυτού του είδους οι διαδικασίες ίδρυσης και κατάργησης τμημάτων, είναι ένα κλίμα όπου αναφύονται και αντιλήψεις τοπικισμού. Θα περίμενα να ακούσω από κάποιον εδώ πέρα της Νέας Δημοκρατίας, για παράδειγμα, ότι καταψηφίζει μια συγκεκριμένη διάταξη για ίδρυση τμήματος. Δεν το άκουσα. Άρα, αν υπάρχει αυτός ο ιός στον οποίο αναφερθήκατε, δεν αφορά μόνο ένα κόμμα, αλλά αφορά συνολικά το πολιτικό μας σύστημα και να τον αντιμετωπίσουμε την επόμενη φορά, χωρίς μεταξύ μας δημαγωγίες. Δεύτερον, για το λύκειο ακούσαμε αλληλοσυγκρουόμενες κριτικές. Είναι το σχολείο της «ευκολίας» που πάμε να φτιάξουμε, δηλαδή φτηνό και εκτός στόχων κατά τη Νέα Δημοκρατία, αλλά με ταξικούς φραγμούς, όπως λέει το ΚΚΕ. Και τα δύο δεν μπορούν να γίνουν. Μπορεί να γίνει ή το ένα ή το άλλο. Είναι προφανές, κατά τη γνώμη μου, ότι θέλουμε ένα σχολείο δημοκρατικό και συμμετοχικό, με γνώσεις, δεξιότητες και ολόπλευρη μόρφωση. Αναφερθήκαμε σ' αυτά. Γι' αυτό και δίνουμε έμφαση στη γενική παιδεία του σχολείου και στη συγκεκριμένη κατεύθυνση στη Γ΄ λυκείου. Θα ήθελα να πω ότι σε ό,τι αφορά στα ζητήματα των προτύπων σχολείων που αναφέρθηκαν, δεν καταργούμε τίποτα. Αυτό που κάνουμε είναι να εκλογικεύουμε τη διαδικασία των προτύπων και πειραματικών σχολείων. Παραμένουν με τον τρόπο που παραμένουν. Δεν καταργούνται - επαναλαμβάνω - αλλά εκλογικεύονται. Δεν θέλουμε να φτιάξουμε ένα σύστημα σχολείων ελίτ, με αριστοκρατική εκπαίδευση όπως προτείνει η Νέα Δημοκρατία, προκειμένου να έχουμε δεκάδες τέτοια σχολεία σ' όλη την Ελλάδα. Το επιχείρημα ότι έτσι τα φτωχά παιδιά θα μορφωθούν καλύτερα είναι ουσιαστικά μια αποδοχής του επιχειρήματος ότι η υπόλοιπη εκπαίδευση θα είναι έξω από το κυβερνητικό ραντάρ για την αναβάθμισή της. Θέλουμε όλα τα σχολεία άριστα και όχι λίγα σχολεία αρίστων. Κυρίες και κύριοι συνάδελφοι, ακούσαμε εδώ πέρα και μία ρητορική η οποία μας οδηγεί στη διεκδίκηση του λαμπρού παρελθόντος, έναν αριστοκρατισμό γύρω από τη γλώσσα. Θα ήθελα να πω ότι όσα ακούμε για το θέμα των αρχαίων ελληνικών τα οποία υπάρχουν στα σχολεία, όπως ξέρετε, με τη μορφή που υπάρχουν, μας οδηγούν σε μια αντίληψη αμφισβήτησης της εκπαιδευτικής μεταρρύθμισης του 1976. Δηλαδή, είναι άλλο ένα στοιχείο αμφισβήτησης της δημοκρατικής Μεταπολίτευσης. Η αντίληψη ότι δεν θέλουμε εξισωτισμό πρέπει να συνδυάζεται και με το τι θέλουμε. Θέλουμε εκδημοκρατισμό βεβαίως. Αυτό έχει σημασία, το θετικό, ότι δηλαδή θέλουμε εκδημοκρατισμό της εκπαίδευσης. Αυτό δεν το ακούσαμε. Ακούσαμε για αριστεία, για τον κίνδυνο του εξισωτισμού, αλλά αυτόν τον εκδημοκρατισμό δεν τον ακούσαμε ούτε για λίγο. Δεν θα ήθελα να αναφερθώ και σε άλλα ζητήματα στα οποία αναφέρθηκαν άλλοι συνάδελφοι και ομιλητές. Απλώς, θα ήθελα να πω ότι με το νομοσχέδιο είναι σαφές ότι η Κυβέρνησή μας κάνει άλλο ένα ισχυρό βήμα γι' αυτό που ονομάζουμε «δημοκρατική εκπαιδευτική μεταρρύθμιση». Και το βήμα αυτό, τα βήματα αυτά θα γίνουν πράξη αμέσως μετά τις εκλογές, με τη νέα εκπαιδευτική και ακαδημαϊκή χρονιά, όπου ο λαός θα δώσει τη δυνατότητα στον ΣΥΡΙΖΑ για να συνεχίσει την κυβερνητική προσπάθεια για την ανόρθωση της δημόσιας εκπαίδευσης και τον παραπέρα εκδημοκρατισμό της εκπαίδευσης. Κυρίες και κύριοι συνάδελφοι, θα αναφερθώ σ' ένα θέμα με το οποίο νομίζω ότι διερμηνεύω τα αισθήματα και τις απόψεις των συναδέλφων. Είναι μια προσωπική μου πρωτοβουλία. Αναφέρομαι στο θέμα που προέκυψε με τις δηλώσεις του συναδέλφου, του κ. Πολάκη. Πιστεύω ότι ο κ. Πολάκης αδικεί τον εαυτό του με όσα είπε και αδικεί και το κυβερνητικό έργο του, που είναι σημαντικό, στον τομέα της υγείας. Δεν εκπροσωπεί με όσα είπε, βεβαίως, το δημοκρατικό ήθος, το ήθος του ΣΥΡΙΖΑ. Δεν εκπροσωπεί, επίσης, αλλά αδικεί την προσπάθεια της Κυβέρνησης να ενισχύσει τον αγώνα των οικογενειών τους και των ίδιων των ΑΜΕΑ για μια κατά το δυνατόν ισότιμη θέση στην κοινωνία μας. Πιστεύω ότι πρέπει να βρει τρόπο να επανορθώσει αυτή την αστοχία του. Ευχαριστώ.
Κυρία Κεραμέως, έχετε τον λόγο για πέντε λεπτά.
Ευχαριστώ, κυρία Πρόεδρε. Τέσσερα σημεία, εν κατακλείδι, μετά απ' αυτή την εσπευσμένη συζήτηση στη Βουλή. Σημείο πρώτον: Κλασικές σπουδές. Είπατε, κύριε Υπουργέ και το σημείωσα με πολύ μεγάλο ενδιαφέρον ότι αναβαθμίσατε - η Κυβέρνηση του ΣΥΡΙΖΑ - τις κλασικές σπουδές. Να υποθέσω ότι τις αναβαθμίσατε, καταργώντας τα αρχαία ελληνικά από εξέταση στο γυμνάσιο. Και επειδή είπατε τη λέξη «γιατί είναι μόνο τα σοβαρά που εξετάζονται και τα άλλα δεν είναι;», κύριε Υπουργέ ή δεν έχετε εικόνα τι γίνεται στην πράξη ή παραπλανάτε τον κόσμο. Διότι ξέρετε πολύ καλά ότι ό,τι δεν εξετάζεται στην πράξη ακυρώνεται. Δεν δίνουν οι μαθητές τη δέουσα προσοχή, όταν ένα μάθημα δεν εξετάζεται στο σχολείο. Πρώτο, λοιπόν, σημείο: Καταργήσατε τα αρχαία ελληνικά από τις εξετάσεις του γυμνασίου, αφαιρέσατε εμβληματικά κείμενα της Αρχαίας Ελληνικής Γραμματείας από τη διδακτέα ύλη, μειώσατε τις ώρες διδασκαλίας των αρχαίων ελληνικών και έρχεστε τώρα και καταργείται και τα λατινικά από τα πανελλαδικώς εξεταζόμενα μαθήματα και όλα αυτά, ενώ σε όλον τον κόσμο δίνεται μια έμφαση στα κλασικά γράμματα. Σημείο δεύτερο: Δίχρονη προσχολική αγωγή. Κύριε Υπουργέ, θυμάμαι που συζητούσαμε στην Επιτροπή Μορφωτικών Υποθέσεων της Βουλής την εν λόγω διάταξη και σας λέγαμε εμείς ότι είμαστε υπέρ της δίχρονης υποχρεωτικής προσχολικής αγωγής, αλλά σας λέγαμε ότι βάζετε το κάρο μπροστά από το άλογο. Γιατί; Διότι δεν υπάρχουν οι υποδομές και δεν υπάρχει το απαραίτητο ανθρώπινο δυναμικό σ' όλη την επικράτεια προκειμένου αυτό να μπορεί να εφαρμοστεί σ' όλη την επικράτεια. Εσείς μας λέγατε «υπερβάλλετε, δεν θέλετε την υποχρεωτική προσχολική αγωγή κ.ο.κ.. Φέρνεται τώρα άρθρο, που τι λέει; Να μπουν σε προκάτ τα παιδιά για το υποχρεωτικό νηπιαγωγείο. Εμείς, λοιπόν, κύριε Υπουργέ, θα το επαναλάβουμε: Είμαστε υπέρ της δίχρονης υποχρεωτικής προσχολικής αγωγής σε φυσιολογικές υποδομές και να φροντίσει η Κυβέρνηση γι' αυτό. Όμως, επιβεβαιώνεται με τον πλέον εύγλωττο τρόπο ότι γι' αυτό το οποίο είχατε ψηφίσει τότε δεν είχατε εξασφαλίσει τις απαραίτητες υποδομές ούτε το απαραίτητο ανθρώπινο δυναμικό. Σημείο τρίτο: Η τροπολογία που αφορά στο Μάτι και στη δυνατότητα των μαθητών να έχουν κάποια επιπλέον μόρια λόγω της κατάστασης εκεί. Συμφωνούμε και προτείνουμε, μάλιστα, το ίδιο να ισχύσει και για όσους είχαν δώσει πέρυσι και δίνουν ξανά φέτος. Η δυσμενής κατάσταση συνεχίζεται, δυστυχώς και συνεπώς, προτείνουμε να επεκταθεί και σ' αυτούς οι οποίοι είχαν δώσει πέρυσι και δίνουν ξανά. Τέταρτο σημείο: Αναδιάταξη ακαδημαϊκού χάρτη. Κύριε Υπουργέ, σας είπα χθες ότι τα περισσότερα πανεπιστήμια είναι αντίθετα. Αναφέρθηκα στην απόφαση της συγκλήτου του Πανεπιστημίου Πατρών. Προσπαθήσατε να αλλάξετε τις εντυπώσεις. Όπως σας το κατέθεσα στα Πρακτικά, συζήτησε επί του σχεδίου νόμου και αποφάσισε: Είκοσι τρία μέλη είπαν «κατά», δέκα μέλη είπαν «υπέρ», ένα μέλος είπε «λευκό». Σας είπα για το Πανεπιστήμιο της Πελοποννήσου, σας είπα για το Πανεπιστήμιο της Κρήτης, σας είπα για το Πανεπιστήμιο της Θεσσαλονίκης. Όλα αυτά έχουν ταχθεί κατά του νομοσχεδίου. Σηκωθήκατε, ήρθατε εσείς στο Βήμα και είπατε το εξής: «Πώς κάνετε έτσι; Ακόμα και εκεί όπου έχει δρομολογηθεί ήδη η αναδιάταξη του ακαδημαϊκού χάρτη, όπως στα Γιάννενα, όλα πάνε περίφημα». Κύριε Υπουργέ, δεν σας βγαίνει τίποτα, γιατί το ίδιο πρωί, λίγο πριν μιλήσετε είχε βγει απόφαση της συγκλήτου του Πανεπιστημίου Ιωαννίνων που λέει, πρώτον, ότι δεν συμφωνεί με το σχέδιο νόμου και δεύτερον, λέει επί λέξει τα εξής: «Η Σύγκλητος θεωρεί ότι στην επιχειρούμενη αναδιάρθρωση του εκπαιδευτικού συστήματος δεν ελήφθησαν υπόψη η εμπειρία και οι δυσκολίες που αντιμετώπισε και αντιμετωπίζει το Πανεπιστήμιο Ιωαννίνων». Αυτή είναι μία έμπρακτη απόδειξη για το αν αυτά που λέτε περί αναδιάταξης ισχύουν και πόσο καλά πηγαίνουν όλα. Τα ίδια τα πανεπιστήμια σας διαψεύδουν. Θα κλείσω με το εξής: βουλευτικές τροπολογίες. Κύριε Υπουργέ, σας ρωτάμε εδώ και ενάμιση χρόνο με ποια κριτήρια προβαίνετε στην αναδιάταξη του ακαδημαϊκού χάρτη της χώρας. Έχετε ακαδημαϊκά κριτήρια; Λαμβάνετε υπ' όψιν αξιολόγηση; Λαμβάνετε υπ' όψιν μελέτες σκοπιμότητας και βιωσιμότητας; Και μας λέτε «ναι, τα έχουμε όλα». Μόνο που δεν έχτε φέρει τίποτα στη Βουλή να συζητήσουμε. Βλέπω εδώ - να το ακούσουν και οι συνάδελφοι Βουλευτές - βουλευτική τροπολογία από Βουλευτές της Πέλλας για να ιδρυθεί τμήμα ως διά μαγείας στην Έδεσσα. Βλέπω βουλευτική τροπολογία Βουλευτών Φλωρίνης και Κοζάνης για να ιδρυθούν τμήματα στη Φλώρινα και στην Κοζάνη. Βλέπω βουλευτική τροπολογία Βουλευτή Αργολίδος για να ιδρυθεί τμήμα στο Άργος. Έχουμε τροπολογίες της μίας πρότασης. Μην αναφέρω για έκθεση Γενικού Λογιστηρίου του Κράτους και το πόσο κοστίζουν όλα αυτά κ.ο.κ.. Αυτά είναι, κύριε Υπουργέ. Ούτε παραγγελία να το είχαμε κάνει. Αποδεικνύετε με τον πλέον εκκωφαντικό τρόπο πως αντιλαμβάνεστε τον χάρτη της ανώτατης εκπαίδευσης. Αποδεικνύετε το πως αντιλαμβάνεστε ότι πρέπει να ιδρύονται τμήματα πανεπιστημιακά. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Κύριε Υπουργέ - και θα κλείσω μ' αυτό - θα μείνετε στην ιστορία ως ο Υπουργός που ισοπέδωσε την εκπαίδευση. Μετά από σήμερα, όμως, κύριε Υπουργέ, θα μείνετε στην ιστορία και για κάτι άλλο. Θα μείνετε στην ιστορία για το γεγονός ότι εσείς προσωπικά δεν είχατε το πολιτικό θάρρος να καταδικάσετε την αήθη επίθεση που εξαπέλυσε ο Αναπληρωτής Υπουργός Υγείας προς τον Στέλιο Κυμπουρόπουλο. Δεν είχατε το πολιτικό θάρρος. Εγώ το αναγνωρίζω στον κ. Φίλη. Ο κ. Φίλης σηκώθηκε και το καταδίκασε. Εσείς, κύριε Υπουργέ, δεν είχατε το πολιτικό θάρρος να το κάνετε αυτό. Θα μείνετε, δυστυχώς, την ιστορία και γι' αυτή την αδράνεια σας. Ευχαριστώ πολύ.
Παρακαλώ πολύ, πριν συνεχίσουμε τη διαδικασία, δίνω τον λόγο στον Πρωθυπουργό κ. Αλέξη Τσίπρα.
Ευχαριστώ, κύριε Πρόεδρε. Κυρίες και κύριοι Βουλευτές, με ενημέρωσαν οι συνεργάτες μου ότι πριν από λίγο ήρθε εντός της Αιθούσης ο Αρχηγός της Αξιωματικής Αντιπολίτευσης, ο κύριος Μητσοτάκης, και αντί να αναφερθεί στα θέματα της παιδείας, που άλλωστε είχε προαναγγείλει ότι θα δώσει μία κορυφαία μάχη, επιχείρησε έναν σπάνιο - θα έλεγα - για τα κοινοβουλευτικά δεδομένα, πρωτοφανή - θα πω εγώ - επικοινωνιακό αντιπερισπασμό μία μόλις μέρα μετά τη δημόσια πρόσκληση μου - άλλωστε, βρισκόμαστε και τυπικά από αύριο εντός της προεκλογικής περιόδου, των Ευρωπαϊκών Εκλογών της 26ης Μαΐου - σε μία πρόσωπο με πρόσωπο αντιπαράθεση για όλα τα κρίσιμα ζητήματα που απασχολούν τους Έλληνες πολίτες, τον ελληνικό λαό εν όψει αυτής της κρίσιμης για την Ευρώπη, αλλά και για τον τόπο αναμέτρησης, δηλαδή για τα θέματα της Ευρώπης, της οικονομίας, τα κρίσιμα εθνικά θέματα, τα θέματα τα κοινωνικά που απασχολούν τον κόσμο, τον τόπο, τους πολίτες, τους ψηφοφόρους. Επέλεξε, λοιπόν, έναν αντιπερισπασμό που αναδεικνύει τον πανικό στον οποίο βρίσκεται και ο ίδιος και το επικοινωνιακό του επιτελείο, προκειμένου εκ νέου να δραπετεύσει από μία πρόσωπο με πρόσωπο αντιπαράθεση για τα κρίσιμα ζητήματα. Και ανέβηκε σ' αυτό το Βήμα, για να προαναγγείλει ότι θα καταθέσει μετά τις διακοπές του Πάσχα πρόταση δυσπιστίας σε έναν Υπουργό της Κυβέρνησης. Ο κ. Μητσοτάκης είναι προφανές ότι επιχειρεί μ' αυτόν τον τρόπο να αποφύγει τη συζήτηση για τα κρίσιμα και τα μεγάλα και επιθυμεί να βάλει στο επίκεντρο της κουβέντας το αν το ύφος του Παύλου Πολάκη είναι καλό ή κακό, αν είναι ευγενής ή αγενής, καθώς κατάγεται και από τα Σφακιά και γνωρίζει, φαίνεται, καθώς είναι κοντοχωριανοί, το ύφος το αψύ των Σφακιανών και θέλει να συζητάμε γι' αυτό και όχι για τα επιδόματα που θέλετε να καταργήσετε, όχι για το δώρο των Χριστουγέννων που θέλετε να καταργήσετε, όχι για την οικονομία η οποία βγαίνει από την κρίση, όχι για τη «NOVARTIS» και τα θαλασσοδάνεια τα οποία θέλετε να κουκουλώσετε! [[Χειροκροτήματα από την πτέρυγα του ΣΥΡΙΖΑ]] Λοιπόν, εμείς δεν θα σας κάνουμε τη χάρη, κυρίες και κύριοι συνάδελφοι. Ενημερώστε τον Αρχηγό σας, κ. Μητσοτάκη ότι οποτεδήποτε καταθέσει πρόταση δυσπιστίας εναντίον μέλους της Κυβέρνησης σ' αυτήν εδώ την Αίθουσα, θα μετατρέψω τη συζήτηση σε ψήφο εμπιστοσύνης για την Κυβέρνηση και θα συζητήσουμε τα μεγάλα και τα κρίσιμα, όχι αυτά που θέλετε εσείς. [[Χειροκροτήματα από την πτέρυγα του ΣΥΡΙΖΑ]] Θα έρθει εδώ ο κ. Μητσοτάκης να μας πει γιατί θέλει να καταργήσει το δώρο των Χριστουγέννων. Θα έρθει εδώ και θα μας πει γιατί θέλει να μειωθεί αντί να αυξηθεί ο κατώτατος μισθός, γιατί θέλει το ασφαλιστικό τύπου Πινοσέτ, γιατί θέλει να κουκουλώσει τη «NOVARTIS» και τα θαλασσοδάνεια. Γι' αυτά θα δώσετε λογαριασμό και θα απαντήσετε. Οποτεδήποτε καταθέσετε πρόταση δυσπιστίας εναντίον μέλους της Κυβέρνησης ή συνολικά της Κυβέρνησης - δεν το τολμάτε - , εδώ θα συζητήσουμε εφ' όλης της ύλης, μπροστά στον ελληνικό λαό, για το πού φέρατε τη χώρα, πού την καταντήσατε και πώς εμείς τη βγάζουμε από την κρίση. Αυτό το πικρό ποτήρι θα το πιείτε. Θα το πιείτε μέχρι τέλους.
Κυρία Πρόεδρε, θα ήθελα τον λόγο.
Ναι, αλλά περιμένουν οι εισηγητές για να δευτερολογήσουν.
Προβλέπεται εκ του Κανονισμού.
Το ξέρω, κύριε Τζαβάρα. Για να διευκολύνετε, το λέω. Πόσο χρόνο θέλετε; Τρία λεπτά είναι αρκετά;
Εντάξει, κυρία Πρόεδρε. Τρία με πέντε λεπτά.
Ελάτε, κύριε Τζαβάρα.
Κύριε Πρωθυπουργέ, δεν θα περίμενε ποτέ για εσάς κάποιος - μετά τη δήλωση και του εισηγητή σας, κ. Φίλη, από του Βήματος της Βουλής ότι η συμπεριφορά του κ. Πολάκη δεν εκπροσωπεί το δημοκρατικό ήθος που πρέπει να υπηρετούμε σε αυτή την Αίθουσα - , να ταυτιστείτε απόλυτα με αυτόν τον άνθρωπο. [[Χειροκροτήματα από την πτέρυγα της Νέας Δημοκρατίας]] Έναν πολιτικό που συστηματικά παραβιάζει όλες τις αρχές της Δημοκρατίας, της ηθικής, της πολιτικής, του Συντάγματος, που έχουν αναγορεύσει όχι απλώς ως αξία αλλά ως αυταξία τον άνθρωπο και την αξιοπρέπειά του. Αυτό που έκανε ο κ. Πολάκης, το να στραφεί εναντίον ενός ανθρώπου που είναι αγωνιστής της ζωής, που προσπάθησε να υπερνικήσει και κατάφερε να υπερνικήσει τις φυσικές του αδυναμίες και να ανακηρυχθεί πρωταθλητής στον αγώνα που δίνει σήμερα η Ελλάδα για να αναγορεύσει και να ανακηρύξει εκπροσώπους στο Ευρωπαϊκό Κοινοβούλιο, αυτή ακριβώς η καταφορά που έκανε, που παραβιάζει, όπως σας είπα, την αξία του ανθρώπου, δεν νομίζω ότι έχετε το δικαίωμα να την καλύψετε κάτω από αυτή την πρόκληση δήθεν ότι ταυτίζεται ο Πρωθυπουργός της Ελλάδος, ο Πρωθυπουργός που έχει την άμεση δημοκρατική νομιμοποίηση και απολαμβάνει της εμπιστοσύνης της Βουλής, ότι ταυτίζεται μ' αυτόν τον άνθρωπο και κυρίως, μάλιστα, επιστρατεύοντας ένα επιχείρημα το οποίο δεν είναι απλώς δικολαβίστικο, αλλά παραβιάζει τους κανόνες κάθε λογικής. Είπατε, λοιπόν, ότι αυτός ο άνθρωπος έχει ένα ξεχωριστό ύφος. Αυτός ο άνθρωπος και το ύφος, που μας είπατε, είναι δύο διαφορετικά και ξεχωριστά πράγματα; Ε, όχι, κύριε Πρωθυπουργέ! Ο άνθρωπος είναι το ύφος του. Μπορεί ο καθένας από εμάς να μην είναι ιδιοφυής, όμως είναι αναπότρεπτο να είναι «ιδιο - υφής». Ο κάθε ένας από εμάς είναι το ύφος του. Και αυτό το ύφος του κ. Πολάκη υπονομεύει τις αξίες της δημοκρατίας, της ευπρέπειας, της αξιοπρέπειας, για την οποία κάποτε από την πλατεία του Συντάγματος αγωνιζόσαστε. Έχετε υποχρέωση δημοκρατική, έχετε υποχρέωση που απορρέει από το ίδιο το όνομα της ανθρωπιάς, που πρέπει να υπηρετούμε, να τον αποπέμψετε από την Κοινοβουλευτική σας Ομάδα.
Κύριε Πρωθυπουργέ, θα απαντήσετε;
Ναι, κυρία Πρόεδρε, θα ήθελα τον λόγο.
Ορίστε, έχετε τον λόγο.
Αφού δεν είναι εδώ ο κ. Μητσοτάκης, θα απαντήσω στον κ. Τζαβάρα. Τι να κάνω; Δεν έρχεται στα debate, δεν έρχεται και στη Βουλή. Θα απαντήσω στον κ. Τζαβάρα, ο οποίος έχει μια ευφράδεια λόγου.
…(δεν ακούστηκε)
Καλά, δεν σας υποτιμήσαμε. Ίσα - ίσα, τον εκτιμώ ιδιαίτερα τον κ. Τζαβάρα. Ηρεμήστε! Κύριε Τζαβάρα, δεν ξέρω αν καταλάβατε τι είπα. Είπα ότι επιχειρείτε έναν πρωτοφανή για τα κοινοβουλευτικά δεδομένα αντιπερισπασμό επικοινωνιακό. Με γειά σας και χαρά σας που τον επιχειρείτε. Το ποτήρι, όμως, θα το πιείτε. Δεν θα συζητήσουμε για τον Πολάκη. Θα συζητήσουμε για τους πολλούς. Θα συζητήσουμε για τα πολλά, γι' αυτά που ασχολείται ο κόσμος, για τους πολλούς που υποφέρουν και βγαίνουν από την κρίση. Γι' αυτά θα συζητήσουμε. Και αν για εσάς ντροπή για τη δημοκρατία και για την αξιοπρέπεια είναι το ύφος και το ήθος του καθενός μας, εγώ θέλω να σας πω ότι το ύφος και το ήθος του καθενός μας μετριέται και στην εντιμότητά του. [[Χειροκροτήματα από την πτέρυγα του ΣΥΡΙΖΑ]] Ντροπή για τη δημοκρατία, λοιπόν, είναι τα θαλασσοδάνεια που δίνονταν νύχτα με τροπολογίες σ' αυτήν εδώ τη Βουλή. Ντροπή για τη δημοκρατία ήταν οι μίζες όλης της προηγούμενης κοινοβουλευτικής περιόδου. Ντροπή για τη δημοκρατία ήταν η διαφθορά. Ντροπή για τη δημοκρατία ήταν η διαπλοκή. Ντροπή για τη δημοκρατία είναι το γεγονός ότι στα μεγάλα και κρίσιμα πολιτικά ζητήματα εσείς σήμερα προσφεύγετε σε έναν αντιπερισπασμό που δεν σας τιμά. [[Χειροκροτήματα από την πτέρυγα του ΣΥΡΙΖΑ]] [[Θόρυβος από την πτέρυγα της Νέας Δημοκρατίας]] Ο καθένας, λοιπόν, κρίνεται και από τους λόγους και από τα έργα του, όπως θα κριθεί και η Κυβέρνηση συνολικά για το έργο της. Δεν θα σας επιτρέψουμε, λοιπόν, να εκτρέψετε τη συζήτηση εκεί όπου εσείς επιθυμείτε να την εκτρέψετε. Θα συζητήσουμε για τα ουσιαστικά και για όσες μέρες θέλετε, για όσες μέρες χρειαστεί! Σας επαναλαμβάνω, λοιπόν, κύριε Τζαβάρα, ότι οποτεδήποτε καταθέσετε πρόταση δυσπιστίας, είτε προς κάποιον Υπουργό της Κυβέρνησης είτε προς την Κυβέρνηση συνολικά, διότι έχετε αυτή τη δυνατότητα αν δεν κάνω λάθος - δεν αξιοποιήσατε αυτό το κοινοβουλευτικό όπλο όταν είχατε προαναγγείλει ότι θα το κάνετε, όταν ψηφίζαμε εδώ τη Συμφωνία των Πρεσπών και εμείς ζητήσαμε την εμπιστοσύνη της Βουλής και την πήραμε με θάρρος, με παρρησία - σας ενημερώνω, λοιπόν - για να το μεταφέρετε και στον Αρχηγό σας - ότι εμείς, εγώ σας αναγγέλλω ότι θα ζητήσω ψήφο εμπιστοσύνης από την ελληνική Βουλή, ώστε η συζήτηση να είναι επαρκής, να είναι τριήμερη, να είναι ουσιαστική και να είναι για όλα τα κρίσιμα ζητήματα, τα οποία θέλετε σαν τον διάολο το λιβάνι να αποφύγετε. Ε, δεν θα τα αποφύγετε αυτά! Καταλάβετέ το! Δεν θα τα αποφύγετε!
Κυρία Πρόεδρε, θα ήθελα τον λόγο για ένα λεπτό.
Κύριε Τζαβάρα, δεν θα κάνουμε τώρα αυτόν το διάλογο. Όπως καταλαβαίνετε, δεν προβλέπεται αυτό στον Κανονισμό.
Ένα λεπτό μόνο, κυρία Πρόεδρε.
Και το ένα και το μισό λεπτό δεν προβλέπονται. Τι θα γίνει τώρα; Μετά θα θέλετε κι άλλο λεπτό. Δεν το καταλαβαίνετε; Ανοίγετε συνέχεια ζητήματα. Κι εγώ τι να κάνω;
Κυρία Πρόεδρε, για εμάς είναι αδιανόητο από την πλευρά του Προέδρου του κόμματος του ΣΥΡΙΖΑ που κυβερνάει τον τόπο να στοιχειοθετείται αντιπερισπασμός μεταξύ των επιδομάτων, μεταξύ των παροχών, μεταξύ των σχολών που ιδρύονται με τροπολογίες από τη μία πλευρά και από την άλλη της αξιοπρέπειας του ατόμου, του ανθρώπου, εκείνου δηλαδή που πρέπει να υπηρετούμε όλοι μας. Δεν υπάρχει αντιπερισπασμός, κύριε Πρόεδρε, και λυπάμαι πραγματικά που φτάνετε σε αυτό το σημείο, να ταυτίζεστε με μία περίπτωση ανθρώπου ο οποίος έχει υπονομεύσει, ουσιαστικά έχει εξακοντίσει, κάθε νόημα και ουσία ανθρωπιάς από την πολιτική.
Εντάξει, κύριε Τζαβάρα. Τον λόγο έχει ο κ. Γρέγος και μετά θα ολοκληρώσουμε την ψηφοφορία.
Ευχαριστώ, κυρία Πρόεδρε. Βγήκαμε φυσικά εκτός νομοσχεδίου. Θέλουμε να καταγγείλουμε και πάλι τη διαδικασία με την οποία ήρθε το συγκεκριμένο νομοσχέδιο, και στις επιτροπές και στην Ολομέλεια. Είναι μία συνήθης διαδικασία. Στο συγκεκριμένο νομοσχέδιο όλοι σχεδόν οι φορείς από ό,τι βλέπω εδώ - κι είναι πάρα πολλοί - τάχθηκαν κατά. Και η Χρυσή Αυγή τάσσεται κατά του νομοσχεδίου. Φυσικά ήρθαν πάρα πολλές τροπολογίες με τη μορφή, θα έλεγα, ενός νέου νομοσχεδίου. Δηλαδή είχαμε ένα πολυνομοσχέδιο και ήρθε άλλο ένα νομοσχέδιο. Τόσες πολλές ήταν οι τροπολογίες. Και για να ξέρει ο ελληνικός λαός τι συμβαίνει όταν μιλάμε για τροπολογίες, εξηγώ: Μαζεύονται τρεις - τέσσερις Βουλευτές από έναν συγκεκριμένο νομό, επικοινωνούν με τους «ημετέρους» και καταθέτουν μία σχετική τροπολογία, πάντα για λόγους ψηφοθηρικούς, όπως ξεκάθαρα ψηφοθηρικό ήταν και αυτό το νομοσχέδιο, το οποίο καταγγείλαμε και στην επιτροπή και στην Ολομέλεια. Ακούστηκε η λέξη «εθνομηδενισμός». Εμείς ως Χρυσή Αυγή - και όχι μόνο εμείς, αλλά και ο ελληνικός λαός - επιμένουμε ότι είστε μία εθνομηδενιστική Κυβέρνηση και θα το δείτε πάρα πολύ σύντομα και στις εκλογές. Δεν θα μπορέσετε να εφαρμόσετε ούτε το συγκεκριμένο νομοσχέδιο, γιατί ο χρόνος τελειώνει. Τα σχέδιά σας όσον αφορά τη διάλυση της παιδείας δεν θα περάσουν και οποιοδήποτε άλλο σχέδιο θα βρίσκει απέναντί του τη Χρυσή Αυγή και τον ελληνικό λαό. Σας ευχαριστώ.
Τον λόγο έχει τώρα ο κ. Δελής.
Για να μην ξεχνιόμαστε, υπάρχει κι ένα νομοσχέδιο για την παιδεία, με το οποίο δίνεται ένα βαρύτατο χτύπημα στα μορφωτικά δικαιώματα της νεολαίας της πατρίδας μας και γίνεται βεβαίως ένα αποφασιστικό βήμα μετατροπής του λυκείου σε ένα εξοντωτικό εξεταστικό κέντρο, στο οποίο βεβαίως υποβαθμίζεται - δεν θα μπορούσε να γίνει και διαφορετικά - ο μορφωτικός του ρόλος και περιορίζονται τα μαθήματα γενικής παιδείας. Όλο αυτό βεβαίως καμία απολύτως σχέση δεν έχει με την αναβάθμιση για την οποία μίλαγε τόσες μέρες η Κυβέρνηση στη διαδικασία της συζήτησης στη Βουλή. Καμμία αναβάθμιση λοιπόν της Γ΄ λυκείου δεν γίνεται και καμμία αξία επιπλέον δεν δίνεται στο εθνικό απολυτήριο του λυκείου μετά από το νομοσχέδιο της Κυβέρνησης, γιατί αυτό θα εξακολουθήσει να παραμείνει εκεί που είναι, κάτω από τα πανεπιστημιακά πτυχία, κάτω από τις πιστοποιήσεις της μεταλυκειακής εκπαίδευσης. Βεβαίως καμμία ελεύθερη πρόσβαση δεν ισχύει, αν το καλοκοιτάξει κανείς προσεκτικά, από τη στιγμή που ακόμα και για αυτήν την πρόσβαση, για τις λεγόμενες «πράσινες» σχολές, θα χρειαστεί κάποιος να περάσει από τη δοκιμασία των περιφερειακών εξετάσεων, που είναι όμως πανελλαδικού τύπου. Όσο για τα πανεπιστήμια, αυτά προσαρμόζονται ακόμα πιο βαθιά στους μεγάλους επιχειρηματικούς ομίλους, στα αναπτυξιακά και επενδυτικά τους σχέδια, τα οποία βεβαίως βρήκαν έκφραση και στα πρόσφατα περιφερειακά αναπτυξιακά συνέδρια, όπου δήμαρχοι, περιφερειάρχες και κυβερνητικοί εκπρόσωποι σχεδίαζαν μαζί αυτά ακριβώς τα συνέδρια. Εντύπωση προκαλεί βεβαίως και η απουσία οποιασδήποτε συζήτησης, οποιασδήποτε νύξης του νομοσχεδίου για αυτό το μεγάλο παζάρι της μεταλυκειακής εκπαίδευσης, γι' αυτούς δηλαδή τους μαθητές που τελειώνουν το λύκειο και δεν συνεχίζουν στο πανεπιστήμιο. Πρόκειται για εκατοντάδες χιλιάδες παιδιά, τα οποία κυριολεκτικά πέφτουν στα νύχια των εμπόρων της παιδείας και χρυσοπληρώνουν ληξιπρόθεσμες καταρτίσεις, έχοντας πάντα την ανάγκη να επικαιροποιούν αυτές τις γνώσεις τους. Μας έκανε, φυσικά, αρνητική εντύπωση η δικαιολογία απόρριψης των τροπολογιών του ΚΚΕ, πρώτον, για τη δυνατότητα κατοχύρωσης μαθημάτων. Αδιανόητο το χαρακτήρισε αυτό ο Υπουργός, αδιανόητο είναι για την πολιτική σας. Είναι αδιανόητο να δίνονται κάποιες μικρές έστω ανάσες, να υπάρχουν κάποια μέτρα ανακούφισης για τα παιδιά των φτωχών και των λαϊκών οικογενειών. Έχουμε και την απόρριψη επίσης της τροπολογίας για τους παλαιότερους αποφοίτους των ΤΕΙ τα οποία εξαφανίζονται. Και ναι μεν τα ΤΕΙ εξαφανίζονται, αλλά οι παλιοί απόφοιτοι τους είναι εδώ και είναι χιλιάδες και γι' αυτό προτείναμε την ισοτίμηση των πτυχίων τους με τα νέα πανεπιστημιακά ιδρύματα. Και αυτό απορρίφθηκε, ενώ ο Υπουργός στην τροπολογία του ΚΚΕ για τις μετεγγραφές που δικαιούνται και πρέπει να παίρνουν οι φοιτητές από φτωχές, λαϊκές οικογένειες είπε ότι αυτοί μοριοδοτούνται. Το ζήτημα δεν είναι αν μοριοδοτούνται, το ζήτημα είναι εάν παίρνουν μετεγγραφή. Θα θέλαμε να πούμε δυο - τρία λόγια και για την καταιγίδα, μία πραγματική καταιγίδα τροπολογιών ιδίως βουλευτικών που ήρθε την τελευταία στιγμή. Θα αναφερθώ σχετικά με την τροπολογία με γενικό αριθμό 2129, η οποία σε ένα από τα επτά άρθρα της ιδιωτικοποιεί περαιτέρω - και θέλουμε να το καταγγείλουμε αυτό - τη διαδικασία αναθεώρησης της οικοδομικής άδειας. Ήταν που ήταν ιδιωτικοποιημένη, τώρα γίνεται ακόμα περισσότερο. Και βεβαίως θα αναφερθούμε στην παράγραφο 7 της συγκεκριμένης τροπολογίας του πέμπτου άρθρου με το οποίο, αν καταλαβαίνουμε καλά, ανοίγει το δρόμο - ακούστε - για νομιμοποιήσεις αυθαιρέτων σε αρχαιολογικούς χώρους. Είναι πολύ - πολύ σοβαρή εξέλιξη και θέλουμε να τη σημειώσουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όσον αφορά τώρα την τροπολογία με γενικό αριθμό 2131 του Υπουργείου Υγείας, και εδώ τα ίδια Παντελάκη μου τα ίδια Παντελή μου, ακόμα πιο μεγάλη, ακόμα πιο βαθιά ιδιωτικοποίηση της διαδικασίας των μεταμοσχεύσεων, όχι φυσικά στα δημόσια νοσοκομεία, αλλά στα ιδιωτικά κέντρα υγείας. Αντί, λοιπόν, οι μεταμοσχεύσεις να γίνονται δημόσια και δωρεάν θα κοστίζουν ακόμα πιο ακριβά. Και να σταθούμε φυσικά σε μία τροπολογία σχετικά με την περιεκτικότητα τετραϋδροκανναβινόλης στη βιομηχανική κάνναβη. Ξέρετε υπάρχει ένα όριο στη διεθνή επιστήμη που λέει ότι όταν ξεπερνιέται το όριο του 0,2%, τότε ακόμα και αυτή η λεγόμενη «βιομηχανική κάνναβη» μπορεί να λογίζεται ως ναρκωτικό. Αυτό το όριο υπάρχει στον νόμο και δίνεται με την τροπολογία η δυνατότητα να αυξάνεται με υπουργική απόφαση και να πηγαίνει μέχρι το 0,6%. Και αυτό φυσικά θα το καταψηφίσουμε. Κλείνοντας, θέλουμε να πούμε τελικά για την πρόταση ονομαστικής ψηφοφορίας που κατέθεσε το κόμμα μας και επί της αρχής, επί του συνόλου δηλαδή του νομοσχεδίου, αλλά και ειδικά για το άρθρο 100, το οποίο περιγράφει όλο τον εξεταστικό μαραθώνιο για το σύστημα πρόσβασης στην τριτοβάθμια εκπαίδευση. Τέλος, αρκετές από τις τροπολογίες - και οφείλουμε να το ομολογήσουμε - περιέχουν πολλά στοιχεία ανακατεμένα και θετικά και αρνητικά. Σε αυτές τις περιπτώσεις τοποθετούμαστε με «παρών». Ευχαριστώ.
Τώρα θα δώσω τον λόγο στον κύριο Υπουργό, για να κάνει και μία νομοτεχνική.
Θα ήθελα τον λόγο για δύο λεπτά, κυρία Πρόεδρε.
Εσείς, κύριε Μεγαλομύστακα, έχετε υπερβεί το χρόνο σας. Μιλήσατε είκοσι τρία λεπτά αντί για δώδεκα.
Κυρία Πρόεδρε, έχω μία νομοτεχνική βελτίωση, μία λέξη μιας τροπολογίας του Υπουργείου Οικονομικών, την οποία και θα καταθέσουμε.
Μετά το τέλος της συζήτησης, κυρία Πρόεδρε;
Καθίστε, κύριε Τζαβάρα. Ορίστε, κύριε Υπουργέ, έχετε τον λόγο.
Είναι μία νομοτεχνική βελτίωση, μία λέξη που απαλείφεται από μία τροπολογία που είχε καταθέσει το Υπουργείο Οικονομικών χθες. Είναι τόσο απλό.
Άρα τροπολογία.
Ποιο είναι τροπολογία; Νομοτεχνική βελτίωση είναι, μία λέξη.
Είναι απλά τα πράγματα. Δεν υπάρχει πάντα κάτι περίεργο.
Επαναλαμβάνω ότι είναι νομοτεχνική βελτίωση την οποία και καταθέτω.
Κυρία Πρόεδρε, ζητώ τον λόγο για ένα λεπτό.
Ορίστε, κύριε Μεγαλομύστακα, έχετε τον λόγο για δύο λεπτά.
Πραγματικά το μέγεθος του νομοσχεδίου είναι τέτοιο που δεν μας επιτρέπει να μείνουμε εντός των χρονικών περιθωρίων που μας δίνετε. Έχω αποδείξει τρεισήμισι χρόνια τώρα ότι δεν θέλω να υπερβαίνω τον χρόνο που μου δίνεται σεβόμενος το τι γίνεται μέσα στην Αίθουσα. Ωστόσο έχοντας τοποθετηθεί αναλυτικά στη χθεσινή μου ομιλία για το σχέδιο νόμου, θέλω σήμερα να μιλήσω για τις τροπολογίες που αποδεικνύουν ότι δυστυχώς δεν υπάρχει αυτό που όλοι ζητάμε μέσα στην Αίθουσα και ειδικά στα θέματα παιδείας, δηλαδή συζήτηση, συναίνεση, συνεργασία και τέλος πάντων το αποτέλεσμα να είναι αποτέλεσμα συνδημιουργίας τουλάχιστον για θέματα παιδείας. Είναι λυπηρό να βλέπουμε ότι ακολουθείτε μία τακτική προηγούμενων ετών και ίσως με αυτόν τον τρόπο γκρεμίζετε ό,τι θετικό έχει συμβεί μέχρι σήμερα, καθώς σεβόμενοι βέβαια τους Βουλευτές, όντας και εμείς Βουλευτές, σεβόμενοι τη σημασία που έχουν και το έργο που κάνουν ως οι κοινωνοί του κόσμου στην Κυβέρνηση, δεν μπορούμε να δεχθούμε ότι έρχονται τροπολογίες οι οποίες ιδρύουν τμήματα με έναν τέτοιο τρόπο που δεν έχει προηγηθεί καμμία απολύτως συζήτηση, καμμία απολύτως συνεννόηση τουλάχιστον εδώ, μέσα στο Κοινοβούλιο. Νομίζω ότι η σημερινή ημέρα θα είναι μία ημέρα που θα γραφτεί στην ιστορία, καθώς πραγματικά αυτό που βλέπουμε δεν είναι αποτέλεσμα συναίνεσης, συνεργασίας και συζήτησης, κάτι το οποίο ζητούν όλες οι πτέρυγες μέσα στο Κοινοβούλιο. Σας ευχαριστώ πολύ.
Τον λόγο έχει ο κύριος Υπουργός για πέντε λεπτά αυστηρά. Κύριε Υπουργέ, έχετε μιλήσει είκοσι πέντε λεπτά στην πρωτομιλία σας, ενώ ήταν δώδεκα.
Μόνον εισηγητικά μίλησα.
Ορίστε, κύριε Υπουργέ, έχετε τον λόγο.
Είναι ένα νομοσχέδιο και ένας Υπουργός που η Νέα Δημοκρατία εξάντλησε όλη τη λασπολογία: «επικίνδυνο», «έγκλημα», «νεκροθάφτης», «υπονομευτής», «ρουσφετολόγος», «ξεθεμελιωτής», «νάρκη» και Νέρων. Κοιτάξτε, ένα πράγμα, όμως, δεν είπατε. Και δεν ξέρω γιατί δεν το λέτε και το κρύβετε. Επί δύο χρόνια, δυόμισι μάλιστα, από τον Σεπτέμβριο του 2017, δεν μας λέτε ποια είναι η άποψή σας για το πρόβλημα της Γ΄ λυκείου. Ξέρετε ποια είναι η άποψή σας; Συνέχεια της υποκρισίας. Κάνετε ότι υπάρχει, ενώ δεν υπάρχει και το ξέρει όλη η κοινωνία και φωνάζετε για συναίνεση. Αρνείστε να τοποθετηθείτε για το ποιο είναι το πρόβλημα και θέλετε συναίνεση επί της λύσης του προβλήματος. Μπορούμε να συμφωνήσουμε ότι είμαστε μία χώρα η οποία δεν έχει Γ΄ λυκείου; Μπορούμε να το συνεννοηθούμε αυτό, ναι ή όχι; Εκτός αν νομίζετε ότι έχουμε Γ΄ λυκείου και όλα είναι μια χαρά. Και βεβαίως το είπε και ο Γραμματέας του Κομμουνιστικού Κόμματος. Επί λέξει λέει «Το πρόβλημα δεν είναι ότι δεν έχουμε Γ΄ λυκείου». Άρα αναγνωρίζει ότι δεν έχουμε, απλώς δεν το θεωρεί πρόβλημα.
Δεν είπε αυτό.
Μα με συγχωρείτε, τι να κάνω; Κοιτάξτε, το να διακόπτετε δεν είναι στοιχείο ότι έχετε και δίκιο. Τι να κάνω; Αυτό το σημείωσα.
Το ιερατείο του Περισσού είπες όταν ανέλαβες.
Κύριε Υπουργέ, συνεχίστε.
Με συγχωρείτε πάρα πολύ, αλλά δυστυχώς αυτή είναι η αλήθεια. Διότι έτσι και δεχθείτε το πρόβλημα, είναι μονοσήμαντη η λύση του και είναι η λύση που προτείνουμε. Γι' αυτό δεν θέλετε να δεχθείτε το πρόβλημα. Γι' αυτό λέτε τις απίστευτες γενικόλογες διαπιστώσεις. Τώρα εκείνο που δεν έχω καταλάβει είναι η αγάπη και ο θρήνος για τα ΤΕΙ. Από ποιους; Από αυτούς που τα έθαψαν. Και βεβαίως, μιάμιση μέρα τώρα ξεχάσαμε ότι το ΠΑΣΟΚ δεν είναι εδώ, δεν το αφορά αυτή η συζήτηση. Θεώρησε καλό να ασκήσει το επαναστατικό δικαίωμα και να αποχωρήσει. Τόσος θρήνος για τα ΤΕΙ και την τεχνολογική εκπαίδευση; Εμείς τα αφήσαμε χωρίς προσωπικό; Εμείς τα αφήσαμε χωρίς υποδομές ή εμείς είμαστε η πρώτη κυβέρνηση από το 1974 που πήρε στα σοβαρά τα δύο σκέλη της ανώτατης εκπαίδευσης, τα πανεπιστήμιά μας και τα ΤΕΙ; Αφήστε όλη αυτή την τρομοκρατία, ότι χάνουν τα επαγγελματικά τους δικαιώματα και διάφορα τέτοια. Κανένας απολύτως δεν χάνει τίποτα. Να σας πω και κάτι άλλο; Μας κατηγορείτε για μικροκομματικά. Αν θέλαμε να κάνουμε μικροκομματική πολιτική, θα υιοθετούσαμε αυτό που εσείς ακόμη και τώρα προτείνετε, μετατροπή όλων των ΤΕΙ σε πανεπιστήμια εφαρμοσμένων επιστημών. Αυτή δεν είναι η πρότασή σας; Αυτή είναι μικροκομματική, όχι η διαδικασία συναινέσεων που καταφέραμε να κατασκευάσουμε. Διότι, ξέρετε, εσείς έχετε ένα μικρό έλλειμμα στην κατανόηση των εννοιών. Συναίνεση δεν είναι ομοφωνίες, συναίνεση είναι αποφασίζουμε για το πρώτο βήμα. Και εδώ, λοιπόν, είναι εντυπωσιακές οι συναινέσεις. Λέτε για το λύκειο ότι φροντιστηριοποίειται, ότι γίνεται κέντρο εξετάσεων κ.λπ.. Ξέρετε πόσες εξετάσεις δίνουν συνολικά σήμερα τα παιδιά στο λύκειο; Δίνουν σαράντα τρείς εξετάσεις. Ξέρετε πόσες δίνουν με το σύστημα που προτείνουμε; Θα δίνουν δεκαοκτώ εξετάσεις. Δεν μπορεί να είναι εξεταστικό κέντρο αυτό! Όμως, και πάλι θέλετε ουσιαστικά να μείνει το λύκειο ως έχει, γιατί δεν θέλετε να τοποθετηθείτε ότι είναι ένα πρώην προπαρασκευαστικό έτος. Σε όλα τα μέρη του κόσμου έτσι είναι! Και όσον αφορά όλον αυτόν τον θρήνο πάλι για τη γενική παιδεία, προσπαθήστε επιτέλους να την υπερασπιστείτε και όχι όπως έχει εκφυλιστεί σήμερα. Δεν θέλω να σχολιάσω το απίστευτο σύστημα του ΚΚΕ που λέει να κρατάει κανείς οποίους βαθμούς θέλει για όσο καιρό θέλει και να δίνει όσα μαθήματα θέλει για να δει ποιους βαθμούς θα κρατήσει. Αυτό δεν είναι σύστημα, με συγχωρείτε πάρα πολύ. Και βεβαίως, στη Βουλή εκφράστηκε και το πιο σύντομο ανέκδοτο, το αίτημα του ΚΚΕ για κριτική σκέψη. Θα σας παρακαλούσα, λοιπόν, να σεβαστούμε όλοι τις αρχές και τις αξίες μας. Λένε ότι δημιουργούμε τμήματα για ρουσφετολογικούς λόγους. Να το πούμε και να το ξαναπούμε; Σήμερα τα τμήματα είναι τετρακόσια πενήντα και γίνονται τετρακόσια τριάντα μετά το σχέδιο μας. Αυτή είναι η πραγματικότητα την οποία δεν θέλετε να αναγνωρίσετε. Και βεβαίως, αξιολόγηση των τμημάτων, και αυτών που ήταν τώρα και αυτών που ιδρύονται. Επίσης, αξιολόγηση και των εκπαιδευτικών, αλλά όχι εκδίκηση. Είναι δύο διαφορετικά πράγματα.
Κύριε Γαβρόγλου, επειδή είστε μάστορας στη διαστρέβλωση, διαβάστε τι είπε ο Γραμματέας του Κόμματος.
Κύριε Παφίλη, εντάξει, να μην υπερβούμε όλα τα όρια τώρα.
Διαβάστε το όλο! Εδώ είναι να διαβάσετε τι είπε ο Κουτσούμπας.
Κύριε Παφίλη, σας παρακαλώ!
Διαβάστε το όλο και όχι αυτό που σημειώνετε!
Συνεχίστε, κύριε Υπουργέ.
Διαβάστε το όλο!
Η πλειοδοσία..
Δεν ξαναέγινε αυτό!
Κύριε Παφίλη, μπαίνετε και εσείς στην εύκολη κουλτούρα της εικόνας, κάτι που είναι πολύ προσφιλές στη Νέα Δημοκρατία.
Διαβάστε το όλο και όχι αυτό που σημειώνετε εσείς!
Τουλάχιστον, δεν έχω κατηγορηθεί ότι είμαι και αδιάβαστος. Αυτό τουλάχιστον…
Εντελώς!
Να διαβάσετε τι λέει! Διαβάστε τι είπε ακριβώς!
Διευκολύνετε λίγο την κατάσταση, σας παρακαλώ.
Ακούστε, εγώ σημείωσα ακριβώς αυτό που είπα…
Διαβάστε το!
Αφήστε με να τελειώσω και υπόσχομαι…
Θα υποβάλετε τι θα διαβάσει ο Υπουργός; Δεν καταλαβαίνω τι γίνεται εδώ!
…έναντι όλων των συναδέλφων ότι εάν τυχόν ακούσω στα Πρακτικά τη φωνή και δω ότι είναι αυτό που λέω, θα βγω να καταγγείλω αυτό. Αν τυχόν εγώ κάνω λάθος, θα ζητήσω συγγνώμη.
Ζητήστε εκ των προτέρων.
Δεν θα ζητήσω εκ των προτέρων, γιατί ξέρω ότι η εφημερίδα αυτή δημοσιεύει ό,τι συμφέρει τον λαό, επίσης.
Έτσι, έ; Πάρτε τα Πρακτικά.
Εμ, αυτό δεν είναι; Χρόνια τώρα, δεν είναι καινούργιο.
Φέρτε από τα Πρακτικά την ομιλία του κ. Κουτσούμπα τώρα, σας παρακαλώ.
Σας παρακαλώ!
Κύριε Παφίλη, σας παρακαλώ.
Τα Πρακτικά της Βουλής...
Ακούτε τι σας λέω; Στα Πρακτικά θα πάω, όχι όμως στον Ριζοσπάστη.
Δεν θέλεις την εικόνα, θέλεις και ηχητικό.
Βεβαίως. Γιατί;
Προτιμάς την τηλεόραση από το ραδιόφωνο…
Κύριε Υπουργέ, παρακαλώ, μην απαντάτε γιατί έτσι δεν θα τελειώσουμε ποτέ.
Έχετε δίκιο.
Απλώς συνεργαζόσαστε σε αυτήν την οχλαγωγία.
Ένα άλλο θέμα για το οποίο πάλι υπήρξε συνειδητή διαστρέβλωση είναι το θέμα της αξιολόγησης και των αυστηρών διαδικασιών που έχουμε για να λύσουμε ένα πρόβλημα τριάντα έξι ετών, ανάμεσα στους τετραετείς μηχανικούς και τους πενταετείς, ακαδημαϊκές διαδικασίες με τις οποίες τα τετραετή γίνονται πενταετή και επαγγελματικά δικαιώματα με εμπλοκή του ΤΕΕ και πολύ συγκεκριμένες διαδικασίες. Προκαλώ να ψηφίσετε αυτή τη διάταξη, για να λήξει ένα πρόβλημα τριάντα έξι ετών. Γι' αυτό, όλο αυτό, πολυτεχνοποίηση - λέει - σε μια νύχτα κ.λπ., δεν σας τιμά ως …
Ο πρύτανης τα λέει.
Σας παρακαλώ, εγώ θέλω να ξέρω εσείς τι λέτε, αφήστε τι λένε οι άλλοι. Μα, επιτέλους πρέπει να έχετε κι εσείς μια άποψη, να μην είναι όλες δάνειες. Τώρα, όσον αφορά τα πειραματικά και τα πρότυπα άλλος χαμός. Είπατε ότι τα καταργούμε, την αριστεία, το ένα, το άλλο κ.λπ.. Δεν άκουσα, όμως, να λέτε ένα πράγμα. Εξασφαλίζουμε τα εργασιακά δικαιώματα όσων εργάζονται εκεί, που με το νόμο της κ. Διαμαντοπούλου του 2011 δεν είχαν πού να πάνε αυτοί οι άνθρωποι, ναι ή όχι; Αυτό δεν ακούστηκε εδώ. Ακούστηκε πάλι ο θρήνος για την κατάργηση της αριστείας. Έχω σημειώσει όλα τα ινστιτούτα κ.λπ.. Κοιτάξτε, για τα κολέγια - θέλω να είναι σαφές - η έννοια επαγγελματική ισοδυναμία είναι ένας νεολογισμός του 2012. Ενέχει μέσα του πολύ σοβαρά στοιχεία παράκαμψης του άρθρου 16. Εμείς ορθολογικοποιούμε και είμαστε 100% σύμφωνοι με την ευρωπαϊκή οδηγία για τα επαγγελματικά και βεβαίως κατανοούμε ότι υπάρχουν παιδιά ήδη στα κολέγια αυτά και δίνουμε μια παράταση μέχρι να τελειώσουν. Τελειώνω με την ομιλία του κ. Μητσοτάκη, την οποία δεν είχαμε τη χαρά να ακούσουμε, αλλά είχα τη χαρά να τη διαβάσω, που την άφησε εδώ. Μέρες της στρατηγικής είναι ότι από το γυμνάσιο τα παιδιά να πληροφορούνται για την αγορά εργασίας, τα πανεπιστήμιά μας να έχουν κοινό βηματισμό με την αγορά εργασίας, τα πανεπιστήμια και οι ακαδημαϊκοί να παράγουν μετρήσιμο ερευνητικό αποτέλεσμα. Δηλαδή, γεια χαρά στις ανθρωπιστικές και κοινωνικές επιστήμες. Μετρήσιμο ερευνητικό αποτέλεσμα, εντάξει; Τέλος, όλα αυτά σημαίνουν ότι τα πανεπιστήμια πρέπει να απελευθερώνονται από τα δεσμά του Υπουργείου. Το άρθρο 16, το οποίο είναι ακόμη σε ισχύ και θα είναι για αρκετά χρόνια ακόμη, λέει για την εποπτεία της πολιτείας. Η εποπτεία της πολιτείας είναι μια δημοκρατική κατάκτηση του λαού μας και όλα αυτά εδώ είναι θέσεις οι οποίες υπονομεύουν αυτή τη δημοκρατία. Ακούστε, λοιπόν, και διαβάστε τη μεγάλη μεταρρύθμιση που ολοκληρώνουμε μετά από δύο χρόνια, την τεράστια αυτή μεταρρύθμιση και να προσπαθήσουμε όλοι μαζί να δουλέψουμε σε κάτι άλλο. Όχι μόνο τη νομική εφαρμογή, αλλά και την αλλαγή νοοτροπιών και η αλλαγή νοοτροπιών σε μια κοινωνία είναι ενδεχομένως πολύ πιο δύσκολη από την εφαρμογή των όποιων νόμων.
Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Παιδείας, Έρευνας και Θρησκευμάτων: «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις». [[ΑΛΛΑΓΗ ΣΕΛΙΔΑΣ]] [[Να μπει η σελίδα 181α]] Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Έχει υποβληθεί αίτηση διεξαγωγής ονομαστικής ηλεκτρονικής ψηφοφορίας Βουλευτών της Νέας Δημοκρατίας επί της αρχής του σχεδίου νόμου του Υπουργείου Παιδείας, Έρευνας και Θρησκευμάτων: «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις» της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας Βουλευτών, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Η κ. Ν. Κεραμέως. Παρούσα. Ο κ. Κ. Τσιάρας. Παρών. Ο κ. Ι. Ανδριανός. Παρών. Η κ. Μ. Αντωνίου. Παρούσα. Ο κ. Χ. Κέλλας. Παρών. Ο κ. Κ. Τζαβάρας. Παρών. Ο κ. Κ. Χατζηδάκης. Παρών. Ο κ. Α. Κουτσούμπας. Παρών. Ο κ. Β. Κικίλιας. Παρών. Ο κ. Α. Δημοσχάκης. Παρών. Ο κ. Α. Δαβάκης. Παρών. Η κ. Α. Καραμανλή. Παρούσα. Η κ. Φ. Αραμπατζή. Παρούσα. O κ. Α. Κατσανιώτης. Παρών. O κ. Κ. Τασούλας. Παρών. O κ. Γ. Καρασμάνης. Παρών. O κ. Ν. Παναγιωτόπουλος. Παρών. O κ. Δ. Κυριαζίδης. Παρών. O κ. Ι. Κεφαλογιάννης. Παρών. H κ. Σ. Βούλτεψη. Παρούσα. Ο κ. Α. Βεσυρόπουλος. Παρών. Ο κ. Γ. Γεωργαντάς. Παρών. Ο κ. Γ. Λαζαρίδης. Παρών. Ο κ. Ι. Αντωνιάδης. Παρών. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός των υπογραφόντων την αίτηση ονομαστικής ψηφοφορίας Βουλευτών. Επίσης έχει υποβληθεί αίτηση διεξαγωγής ονομαστικής ψηφοφορίας και από Βουλευτές του Κομμουνιστικού Κόμματος Ελλάδας επί της αρχής και επί του άρθρου 100 του ιδίου νομοσχεδίου του Υπουργείου Παιδείας, Έρευνας και Θρησκευμάτων, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας για να διαπιστωθεί εάν υπάρχει ο απαιτούμενος από τον Κανονισμό αριθμός για την υποβολή της. Ο κ. Δ. Κουτσούμπας. Παρών. Ο κ. Α. Βαρδαλής. Παρών. Ο κ. Ι. Γκιόκας. Παρών. Ο κ. Ι. Δελής. Παρών. Η κ. Λ. Καννέλη. Παρούσα. Ο κ. Ν. Καραθανασόπουλος. Παρών. Ο κ.Χ. Κατσώτης. Παρών. Ο κ. Γ. Λαμπρούλης. Παρών. Η κ. Δ. Μανωλάκου. Παρούσα. Ο κ. Ν. Μωραΐτης. Παρών. Η κ. Α. Παπαρήγα. Παρούσα. Ο κ. Α. Παφίλης. Παρών. Ο κ. Κ. Στεργίου. Παρών. Ο κ. Ε. Συντυχάκης. Παρών. Ο κ. Σ. Τάσσος. Παρών. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός των υπογραφόντων την αίτηση ονομαστικής ψηφοφορίας Βουλευτών. Δέχεστε να συμπτύξουμε τις δύο ψηφοφορίες σε μία;
Το Σώμα συμφώνησε. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. [[Οι προαναφερθείσες επιστολές καταχωρίζονται στα Πρακτικά και έχουν ως εξής:]] [[ΑΛΛΑΓΗ ΣΕΛΙΔΑΣ]] [[Να μπουν οι σελίδες 185-186]] Θα διεξαχθεί ηλεκτρονική ονομαστική ψηφοφορία επί της αρχής και επί του άρθρου 100 του σχεδίου νόμου. Ενημερώνουμε ότι οι εισηγητές και οι ειδικοί αγορητές του σχεδίου νόμου θα πρέπει να παραμείνουν μετά την ονομαστική ψηφοφορία για να ψηφίσουν επί των υπολοίπων άρθρων, των τροπολογιών, του ακροτελεύτιου άρθρου και του συνόλου του σχεδίου νόμου. Σας υπενθυμίζουμε ότι αφού καταχωρηθεί η ψήφος σας, έχετε τη δυνατότητα την ελέγξετε ή και να την αναθεωρήσετε έως τη λήξη της ψηφοφορίας. Παρακαλώ να ανοίξει το σύστημα της ηλεκτρονικής ψηφοφορίας.
Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά και έχουν ως εξής:
Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κυρίων Κωνσταντίνου Ζουράρι και Θεμιστοκλή Μουμουλίδη, οι οποίοι μας γνωρίζουν ότι απουσιάζουν από την ψηφοφορία και ότι αν ήταν παρόντες θα ψήφιζαν « ναι». Επίσης, έχουν έλθει στο Προεδρείο επιστολές των συναδέλφων κ.κ. Κωνσταντίνου Αλ. Καραμανλή, Κωνσταντίνου Αχ. Καραμανλή, Αικατερίνης Μάρκου, Χρήστου Σταϊκούρα, Κωνσταντίνου Κοντογεώργου, Θεόδωρου Φορτσάκη, Γεωργίου Βαγιωνά, Χρίστου Δήμα, οι οποίοι μας γνωρίζουν ότι απουσιάζουν από την ψηφοφορία και ότι αν ήταν παρόντες θα ψήφιζαν «όχι». Οι επιστολές αυτές οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην ηλεκτρονική καταμέτρηση των ψήφων.
Παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας. Ψήφισαν συνολικά 257 Βουλευτές. Επί της αρχής του σχεδίου νόμου: Υπέρ της αρχής, δηλαδή «ΝΑΙ», ψήφισαν 147 Βουλευτές. Κατά της αρχής, δηλαδή «ΟΧΙ», ψήφισαν 100 Βουλευτές. «ΠΑΡΩΝ» ουδείς ψήφισε. Συνεπώς το σχέδιο νόμου γίνεται δεκτό επί της αρχής κατά πλειοψηφία. Επί του άρθρου 100, όπως τροποποιήθηκε από τον κύριο Υπουργό: Υπέρ του άρθρου, δηλαδή «ΝΑΙ», ψήφισαν 147 Βουλευτές. Κατά του άρθρου, δηλαδή «ΟΧΙ», ψήφισαν 100 Βουλευτές. «ΠΑΡΩΝ» ουδείς εψήφισε. Συνεπώς το άρθρο 100, όπως τροποποιήθηκε από τον κύριο Υπουργό, έγινε δεκτό κατά πλειοψηφία. Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονική σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Αφού ολοκληρώθηκε η ηλεκτρονική ονομαστική ψηφοφορία επί της αρχής και επί του άρθρου 100, εισερχόμαστε στην ψήφιση των υπολοίπων άρθρων, των τροπολογιών και του συνόλου του σχεδίου νόμου. Η ψηφοφορία θα γίνει και πάλι ηλεκτρονικά από τους εισηγητές και ειδικούς αγορητές του νομοσχεδίου. Σας επισημαίνουμε ότι η ψηφοφορία περιλαμβάνει διακόσια δεκαεννιά άρθρα, είκοσι επτά τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη, όπως θα την ανοίξετε, εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο του νομοσχεδίου. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, ο Βουλευτής της Νέας Δημοκρατίας κ. Κωνσταντίνος Τσιάρας ζητεί άδεια ολιγοήμερης απουσίας από 1η Μαΐου έως 5 Μαΐου 2019. Επίσης ο Βουλευτής του ΣΥΡΙΖΑ κ. Θεμιστοκλής Μουμουλίδης ζητεί άδεια ολιγοήμερης απουσίας στο εξωτερικό από 23 Απριλίου έως 2 Μαΐου 2019 για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Κύριοι Βουλευτές, εφόσον έχετε ολοκληρώσει την ψήφιση, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Παιδείας, Έρευνας και Θρησκευμάτων: «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.26΄ λύεται η συνεδρίαση για τη. Δευτέρα 6 Μαΐου 2019 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων. Καλό Πάσχα, καλή Ανάσταση, καλή ξεκούραση σε όλους και προσοχή στους δρόμους!